ރީތި ސޫރައެކޭ 1 | Esfiya - Dhivehi Vaahaka Site\n1 އަހަރު ފަސް***\nވެލާނާ އިންޓަނޭޝަނަލް އެއާޕޯޓުގައި ކެތްތެރިކަމެއް ނެތި ދެކޮޅަށް ހިނގާލަ ހިނގާލަ ޒާހިދު ހުރީ އޭނާގެ ދަރިފުޅު ނަބާ ފެންނާނެ އިރެއްގެ އިންތިޒާރު ގައެވެ.5އަހަރު ފަހުން އޭނާގެ ދަރިފުޅު އޭނާގެ އަމިއްލަ ވަތަނަށް އަންނަނީއެވެ. ސައިކޮލޮޖީ ކިޔަވައިގެންނެވެ.\nމާ ގިނައަރު ޒާހިދު އަށް އިންތިޒާރު ކުރާކަށް ނުޖެހުނެވެ. ހުދު ކުލައިގެ ކަކުލާ ހަމަ އަށް އަންނަ ރީތި ހެދުމަކާއި ކަޅު ކުލައިގެ ޖިންސެއް ލައިގެން ނަބާ ރީތި ހިނިތުންވުމަކާއެކީ އައިސް ޒާހިދު ކައިރި ހުއްޓުނެވެ. ޒާހިދު އަށް ބަލަން ހުރެވުނީއެވެ.\nމި5އަހަރު ތެރޭ ނަބާ ހާދަ ބަދަލު ވެއްޖެއެވެ. ކުރިން ކަޅު ކޮށް ހުންނަ ކުއްޖާ މިހާރު ދޮން ކަމުން ވަރަށް ރީއްޗެވެ. ކަނދުރާއާ ހިސާބަށް ކުރިން އޮތް ފަން އިސްތަށިކޮޅު ވަނީ އުނަގަނޑާ ހިސާބަށް ދިގުކޮށްލާފައެވެ. އިސްތަށިގަނޑު އިތުރަށް ފުރިހަމަ ވަނީ ވަކި ހިސާބަކުން ޖައްސާފައިވާ އޮރެންޖް ކުލައިންނެވެ.\n“ބައްޕަ” ޒާހިދު އަށް ހަމަހޭވެރިކަން ވީ ނަބާ ބައްދާލުމުންނެވެ. “އައި މިސްޑް ޔޫ.” “ބައްޕަ ވެސް މިސް ވިއޭ” ނަބާގެ ކޮނޑަށް އަތް ވައްޓާލަމުން ޒާހިދު ބުނެލިއެވެ. “އަންނަ މަހު އެއްނު މާލެ އަންނަ ވާހަކަ ބުނީ ދަރިފުޅު؟ ދެން ކީއްވެ އެއް މަސް ކުރިން ތި އައީ؟” މާލެ ދިޔުމަށް ދެމީހުން ގޮސް ލޯންޗަށް އެރިއެވެ.\n“ބައްޕައަށް އިނގެއެއްނު އެއްކަލަ އިފާޒް. އަޅުގަނޑާ އެއްމެ ގާތްކޮށް އުޅުނެއްނު ލައިކް ބެސްޓީ. އޭނަ މެރީ ކުރަނީނު މާދަން ރޭ. އޭނަ ގުޅާފަ ކޮންމެހެންވެސް އަންނަން ޖެހޭނޭ ބުނީމަ މިއައީ. އެހެންނޫނަސް ކިޔަވާ ނިމުނީމަ ކޮބާ އޮސްޓްރޭލިއާގައި ހުރުމުގެ ބޭނުމަކީ” ނަބާ ކިޔާދިނެވެ.\n“ހޫމް. ތިވެސް ތެދެއް” ޒާހިދު ބުނެލިއެވެ. “ވަރުގަދަ އަންހެނަކާ އެ އިންނަނީ. އެކަމް އަސްލު ވަރަށް ރަނގަޅު ވާނެ” ނަބާ އިތުރު ކޮށްލިއެވެ. “އެކީއްވެޔޯ” ޒާހިދު އަހާލިއެވެ. އެއީ އަބަދު ވެސް އާދައެވެ. ޒާހިދު އަދި ނަބާ އެއްތަންވިއްޔާ ދައްކާން ވާހަކަ އަބަދުވެސް ހުހެއް ނުވާނެއެވެ. އެދެމެދުގައި ބައްޕަ ދަރިފުޅުގެ ގުޅުމުގެ އިތުރުން އެކުވެރިކަންވެސް އޮވެއެވެ. މާލެ ދެވުނީސް އެގޮތަށް ހުއްޓާނުލާ ވާހަކަ ދައްކަން ހުއްޓައެވެ.\nގެއަށް ވަދެވުމާއެކީ ފުރަތަމަވެސް ޒާހިދު ނަބާ ކައިރިން އެދުނީ ކާން އައުމަށެވެ. ބަނޑުހައިވެފައި ހުރުމުން ނަބާ ވެސް ވަގުތުން ބޯޖަހާލާފައި ގޮސް ޒާހިދުއާއެކީ ކާން ފެށިއެވެ. ކައި ނިމުމުން ޒާހިދު ހޮސްޕިޓަލް އަށް ދިޔައީ އެމެޖެންސީ އެއް ދިމާވުމުންނެވެ. އެއަކީ އޭޑީކޭ ގައި ގަދަރާއި އިހްތިރާމް ލިބިފައިވާ އޮޕަރޭޝަން ޑޮކްޓަރެކެވެ.\nޒާހިދު ދިޔުމުން ނަބާ އަރާމުކޮށްލުމަށް ކޮޓަރިއަށް ވަނީ ވަރުބަލިވެފައި ހުރުމުންނެވެ.\nމާލޭގެ ބިމުގައި ފައި ޖައްސާލެވުމުން އީތަން އަދި ޔާމީނަށްވެސް ކުރެވުނީ އެހެން ކަހަލަ އިހުސާސެކެވެ. އެއްމާބަނޑު މިދެމީހުން އެކަކު އަނެއްކަކަށް ބަލާލާފައި ހިނިތުންވެލާފައި ކުރިއަށް ހިނގައިގަތެވެ. ދެމީހުން ވެސް ހިނގާފައި ދިޔައީ އެމީހުންގެ މަންޒިލް މާދުރުނޫންވީމައެވެ.\n“ޔާމީންންން” ޔާމީން ކުއްލިއަކަށް ފަހަތަށް އެނބުރުނީ ވައި އަޑުން މީހަކު ގޮވާލުމުންނެވެ. ފަހަތަށް އެނބުރި ދެކޮޅަށް ބަލާލީ ސިހިފައެވެ. ނަމަވެސް އޭނާގެ ކައިރި ހިސާބެއްގައި އެކަކުވެސް ނެތެވެ. ހީވި ހީވުމެއް ކަމަށް ނިންމާ ޔާމީން އެނބުރިލިއެވެ. އެވަގުތު އޭނާ ސިއްސައިގެން ދިޔައީ ބިރުވެރި ސޫރައެއްގައި ހުރިމީހެއް ފެނިފައެވެ. އެ ސިހުމުގައި އޭނާއަށް ބާރަކަށް ހަޅޭވެސް ލަވައިގަނެވުނެވެ.\nޔާމީންގެ ދެބުމަ ގޮށްޖެހުނީ ބިރުވެރި ސޫރަ ހުރި މާސްކް އެމީހާ ނަގައި ހޭން ފެށުމުންނެވެ. “ފައިރޫގް ކަލޭ؟” އޭރު ތަންކޮޅެއް ދުރުގައި އީތަން ވެސް ހޭން ހުއްޓެވެ. “ބްރޯ ކަލޭ ބުނީމެއްނު ނާދެވެޔޭ މިފަހަރު” ހަމަޖެހިލަމުން ޔާމީން އަހާލިއެވެ. “ހޫމް. ސަޕްރައިޒް” ލާނެތްކަމާއެކީ ފައިރޫގް ބުނެލިއެވެ. އެއާއެކު ތިން މީހުން އެކީ ހިނގައިގަތެވެ.\nތިންމީހުން ގޮސް ދެބުރިއަށް ނަގާފައިވާ ގެއަށް ވަނެވެ. ބަލާލަން ކިތަންމެހައިވެސް ހިތްގައިމު ގެއެކެވެ. ތިން މީހުން ސިޓިންގްރޫމްއަށް ވަން އިރު އެމީހުންގެ އެކުވެރިޔާ އަރްޔަން އަދި އޭގެ އިތުރުން އަރްޔަންގެ ކޮއްކޮ ޓީވީ ބަލަން އިނެވެ. “އަނހަ ބްރޯސް. މާލެ އެރުނީދޯ” އަރްޔަން އަށް ޔާމީން އީތަން އަދި ފައިރޫގް ފެނުމުން އަހާލެވުނެވެ. އެއަށްފަހު އެމީހުން އިށީއިންނަން ތަންދެއްކިއެވެ. އައިޝާ ވެސް ހިނިތުންވެލިއެވެ.\n“ތިޔެއްނޫނޭ. ކަލޭ ކީއްވެ އިއްޔެ އައީ އަހަރެން ހީކުރީ ޔުނާލްއާ އެކީ މާދެން ކަމަށް އަންނާނީ” ޔާމީން އިށީއިނދެލަމުން ސުވާލު އަމާޒުކޮށްލީ އަރްޔަން އަށެވެ. “އާން މިހިރި އައިޝާ ރަވާވަރުން. ދޮންބެ ޖެހޭނޯ ކައިވެނި ކުރެވުމުގެ ދެދެވަސް ކުރިން އަންނަން” އަރްޔަން މިހެން ބުނުމުން އައިޝާ ތުން އޫކޮށްލިއެވެ.\n“މާދެންރޭ ވަރަށް މަޖާ ކޮށްލަން ވާނެ. ޔުނާލް ވެސް އައީމަ މަޖާވާނެއްނު” އީތަން ބުނެލިއެވެ. “އަކްމަލް ވެސް އަންނާނެ.” އަރްޔަން އިތުރުކޮށްލިއެވެ. އެއާއެކު ޔާމީން އީތަން އަދި ފައިރޫގް އެކަކު އަނެއްްކަކަށް ބަލާލިއެވެ. “ރަނގަޅުތާ ގްރޫޕް ހަމަވީނު” ފައިރޫގް އެއްމެ ފަހުން ބުނެލިއެވެ. އެއްމެން ހީލިއެވެ.\n“އޯނޯ. ނުވައެއް ޖަހަނީ. އަހަރެން ޖެހޭނެ ދާން” ކުއްލިއަކަށް އައިޝާ ތެދުވިއެވެ. “އެކީއްވެޔޯ. އަހަރެމެންނަށް ކޮފީއެއް ހިސާބުވެސް ނުދީ؟” ފައިރޫގް ބުނެލިއެވެ. “ކޮފީ ގިރާބަލަ އަމިއްލޭން. މަ ދާން ޖެހޭނެ. އިފާޒް ދާނެ ނުވައެއް ޖަހާއިރު ނަބާ އާ ބައްދަލު ކުރަން. އަހަރެން ޖެހޭނެ ދާން. އިފާޒް ގާލް ކުއްޖަކާ އެކަނި ބައްދަލު ކުރިޔަ އަހަރެން ދޭނެތަ” އައިޝާ ދާން ހިނގައިގަތެވެ.\n“އެކަމަކު ޖެލަސްވާ މީހާ. އެއަކީ އިފާޒްގެ ބެސްޓްފްރެންޑޭ އައިޝް ބުނީމެއްނު” އަރްޔަން ބުނެލިއެވެ. “ވަޓްއެވާ” އައިޝާ ހިނގައިގަތެވެ. “ހޮޓް މަންޖެއެއްތަ ތި ނަބާ އަކީ؟” ޔާމީން އަހާލީ އައިޝާގެ އަތުގައި ހިފާލުމުންނެވެ. “އެއްކަލަ ޔާންޓެ. ވިސްނައިގެންވެސް ނުވާނެ. ނަބާ އެއަކީ އަހަރެންގެ ވާންއުޅޭ ފިރިމީހާގެ ބެސްޓްފްރެންޑް. ނަބާ އާ ދުރުގައި ހުންނާތި” އައިޝާ އެތަނުން ދިޔައީ އަރްޔަން ނޫން އެއްމެން އަޖައިބު ކޮށްލާފައެވެ.\n“”ދެންމެ އެ ނަބާއެއް ދެކެ ފޫހިވެފަ މަ ހޮޓުހޭ އެހީމަ މަށަށް އެ ބަވާލީ.” ދެކޮނޑު އަރުވާލަމުން ޔާމީން ބުނެލިއެވެ.\n“އައިޝްދޯ. ވަރަށް ބެސްޓްވާނެ. ހިތްހެޔޮވެސް ވާނެ. ޖެލަސް ބައި އަންނާނީ.” ހިނިގަނޑަކާއެކީ އަރްޔަން ބުނެލިއެވެ.\n*ޒެޑޫ. ވެއާ އާރ ޔޫ. ކީއްވެ ރިޕްލައި ނުކުރަނީ. އިޒް އެވްރީތިންގް އޯކޭ؟ ޒެޑޫ ޕްލީޒް ރިޕްލައި މީ. އަހަރެމެންގެ ޕްލޭން އޭރުންނެއްނު ފެށޭނީ.* ނޫކުލައިގެ ކަކުލާ ހަމައަށް އަންނަ ހެދުމަކާ ކަޅު ޖިންސެއް ލުމަށްފަހު ފަން އިސްތަށިގަނޑު ފަހަތަށް ދޫކޮށްލާފައި ބޮލުގައި ބޭންޑެއް އަޅާލައިގެން އައިސް ނަބާ ލެޕްޓޮޕް ހުޅުވާލާފައި އީމެއިލް ފޮނުވާލީ އަނެއްކާވެސް އައު އުއްމީދަކާއެކީއެވެ. ރިޕްލައި އަންނާނެ އިރެއްގެ އިންތިޒާރުގައި އިރުކޮޅަކު ލެޕްޓޮޕްއާ ދިމާލަށް ބަލަން ހުރުމަށްފަހު ލެޕްޓޮޕް ލައްޕާލިއެވެ. އެއަށްފަހު ދަބަސް ހިފައިގެން ކޮޓަރިން ނިކުތެވެ.\n“ބައްޕަ. އަޅުގަނޑު މިދަނީ އިފާޒް އާއެކީ ބޭރަށް” ޒާހިދު ބޯޖަހާލުމުން ނަބާ އަވަސް އަވަހަށް ނިކުމެގެން ދިޔައީ އިފާޒް އަވަސް ކުރުމަށްބުނެ މެސެޖެއް ކޮށްލުމުންނެވެ.\nނަބާ ބޭރަށް ނިކުންއިރު އިފާޒް ކައިރި އައިޝާވެސް ހުއްޓެވެ. ނަބާ ގޮސް އިފާޒް ގައިގަ ބައްދާލިއެވެ. މިތަންފެނި އައިޝާ ދެލޯބޮޑުކޮށްލާފައި ނަބާގެ ކޮނޑުގައި ހިފާ ނަބާ އިފާޒްއާ ދުރުކޮށްލިއެވެ. އެއަށްފަހު އައިޝާ ނަބާ ގައިގައި ބައްދާލިއެވެ. “އަހަރެންވެސް ވަރަށް މިސްވި” އައިޝާ ބުނެލިއެވެ. އިފާޒް އަދި ނަބާއަށް ލާނެތްގޮތަކަށް ހީލެވުނީ އައިޝާ ކަންތައްކުރި ގޮތުންނެވެ.\nތިންމީހުން ރަސްފަންނުގައި ވަގުތު ހޭދަ ކުރިއެވެ. އުފަލާއި މަޖަލުގައި ވަގުތު ހޭދަކުރަމުން ދިޔައިރު އެމީހުނަށް ފާރަލާ އެއްޗެއް އެތާ ހުރިކަމެއް އެތަނުން އެކަކަށްވެސް ނޭނގުނެވެ.\nގަޑިން ރޭނގަޑު އެގާރަ ޖެހުމުން ތިން މީހުން ގެއާ ދިމާލަށް މިސްރާބުޖެހިއެވެ. “މާދެން އަކްމަލް މެން އަންނާނެ. އަހަރެންގެ ހުރި ހަމައެކަނި ކަޒިން ބްރޯ. ނަބާ. އަހަރެންނާއެކީ އެއާޕޯޓަށް ދާން ވާނެ އިގޭ. އައިޝް ދިޔާމަ ކަމަކުނުދާނެ” އިފާޒް ނަބާއާ ދިމާލަށް ބަލާލަމުން ބުނެލިއެވެ. “އެކީއްވެ އަހަރެން ދިޔާމަ ކަމުނުދާނީ” އައިޝާ ތުން އޫކޮށްލިއެވެ. “ދޫންޏާ އަކްމަލްގެ މަންމައާ ބައްޕަ ވެސް އަންނާނޭ” އިފާޒް އައިޝާގެ ކޮލުގައި ހިފާލިއެވެ. “އެމީހުންނަށް ކަމަކު ނުދާނެ ރަން ކިޔާފަ އިނުމުގެ ކުރިން ދެމީހުން އެކީ ފެންނާކަށް. އެމީހުން ގަބޫލުކުރާގޮތް އެއީ” އައިޝާ ފޫހި ވިކަމުގައިވިޔަސް އޯކޭއޭ ބުނެލިއެވެ.\nނަބާ ކޮޓަރިއަށް ވަދެ އެއްމެ ފުރަތަމަވެސް ހުޅުވާލީ ލެޕްޓޮޕްއެވެ. “ޒެޑޫ ވައި. ޑެމިޓް ރިޕްލައި މީ. ޒެޑޫ ތީ އަހަރެންގެ ހުރި ހަމައެކަނި އުއްމީދަކީ. ތި އުއްމީދުވެސް ގެއްލެނީތަ. ޒެޑޫ ހެދީ ހުސްދޮގުތަ އެހީވާނަމޭ ކިޔާފަ؟ މިހާރު އެއްއަހަރު ނުވާކަމެއްވެސް ނޭނގެ ހަބަރުނުވާތާ. އާރްގް. އައި ހޭޓް ޔޫ” ނަބާ އަށް ކިޔޭ ނުކިޔޭއެއް ނޭނގުނެވެ. ލެޕްޓޮޕްވެސް ބިންމައްޗަށް ވައްޓާލީ އައި ރުޅީގައެވެ. އެވަގުތު ކުއްލިއަކަށް ސައިޑްޓޭބަލް މަތީ ހުރި ދެ މާވަށިގަނޑު ތެރެއިން އެއް މާވަށިގަނޑު ވެއްޓިތެޅުނެވެ.\nރޯންހުރި ނަބާއަށް ލިބުނު ސިހުމުގައި އެދިމާބަލާލެވުނެވެ. ހަމަ އެވަގުތު ދެވަނަ މާވަށިގަނޑުވެސް ވެއްޓިތެޅުނެވެ. ނަބާ ހައިރާންވިއެވެ. ވައިވެސް ޖެހެނީކީ ނޫން ވިއްޔާއެވެ. އަނެއްކާ އެ ހުރީވެސް ސައިޑްޓޭބަލްގެ އެއްމެ ބިއްދޮށުގައެވެ.\nވިސްނުމުގައި ހުރި ނަބާ ތެދުވެ އެތަންސާފް ކޮށްލުމަށް ތެދުވިއެވެ. ސާފްކޮށް ނިމުމުން ތެދުވަން ހަދާލި ނަބާ އަށް މީހެއްގެ ހޫނު ނޭވާތަށް މޫނަށް އެޅޭހެން ހީވިއެވެ. ދެވަނަ ސިކުންތުގައި ހިތް ނުތަނަވަސް ވެފައި ހުރުމުން ހީވި ހީވުމެއް ކަމަށް ނިންމައި އަވަހަށް އަތްމަތި އަވަސްކޮށްލާފައި ނިދަން އޮށޯއޮތެވެ.\nމާދެން އަވަހަށް ހޭލަންޖެހޭތީ ނަބާ ބޮކި ނިއްވާލުމަށްފަހު ލޯމަރާލިއެވެ. އެއްމެ ފަހަރަކުވެސް ލޯހުޅުވާލިނަމަ ނަބާއާ ދިމާލަށް އަމާޒުވެފައި ހުރި ރަތްދެލޯ އޭނާއަށް ފެންނާނެއެވެ.\nމޯޅިއަކަށް ދެމިލަމުން ލޯހުޅުވާލި ނަބާއަށް ފުރަތަމަވެސް ފެނުނީ ސައިޑްޓޭބަލް މަތީ ހުރި ދެމާވަށިގަނޑެވެ. ރޭގައި އެ ތެޅުނޭނޫންހެއްޔެވެ. ނަބާ ސިހުނީ އިފާޒް ގުޅަން ފެށުމުންނެވެ. ރޭގައި ހުވަފެނެއް ފެނުނީ ކަމަށް ނިންމައި ނަބާ އަވަހަށް ފާހާނައަށް ވަންނަން ހިގައިގަތެވެ. ހަމައެވަގުތު އެނދުގެ މަގަތުގައި ރީއްޗަށް އޮތް ލެޕްޓޮޕްފެނި ނަބާއަށް ރޭގައި އެފެނުނީ ހުވަފެނެއްކަމަށް ޔަގީންކުރެވުނެވެ.\nއެއާޕޯޓުގައި ނަބާއާއި އިފާޒް އިންތިޒާރު ކުރަމުން ދިޔައީ އިފާޒްގެ ދައްތައާއި ބޭބެ އަންނާނެ އިރަކަށެވެ. އިރުކޮޅެއްފަހުން ދެބައި އުމުރުގެ އަންހެނަކާއި ފިރިހެނެއް އައިސް އިފާޒް ކައިރިއަށް އައިސް ބައްދާލިއެވެ. “ކިހިނެއްތަ ދަރިފުޅާ” ދައްތަ އާސިމާ ބުނެލިއެވެ. އިފާޒް ރަގަޅު ކަމަށް ބުނެލިއެވެ. ހަމައެވަގުތު އާސިމާ އަދި ބޭބެ ހުސެން ގެ ލޮލުގައި ނަބާ އަޅައިގަތެވެ. އެމީހުންގެ ދެލޯބޮޑުވިއެވެ.\n“ޒޭބާ” ދެމީހުންނަށް އެއްފަހަރާ ބުނެލެވުނެވެ. ނަބާ ހުއްޓުންއެރިއެވެ. ސިކުންތެއް ތެރޭގައި ނަބާގެ ދެލޯ ކަރުނުން ނިރާލިއެވެ. ނަމަވެސް އިނގޭ ކަމަށް ނަހަދާ ނަބާ ހިންދެމިލާ ކަރުނަ ހިންދާލިއެވެ. “ނަބާ” ނަބާ ސަލާމަށް އަތްދިއްކޮށްލިއެވެ. އާސިމާ އަދި ހުސެން އެކަކު އަނެއްކަކަށް ބަލާލުމަށްފަހު އާސިމާ ނަބާއާ ސަލާންކޮށްލީ އެވާހަކަ ފަހުން ދައްކަން ނިންމައިގެންނެވެ.\n“ކޮބާ އަކޫގަނޑު” އިފާޒް އަހާލިއެވެ. ނަބާ އެބަ އަންނަންކަމަށް ބުނެ ނިކުމެ ކައިރި ހުރި ފިހާރައަށް ވަނެވެ. ހަމަޖެހިލުމުގެ ބޭނުމުގައެވެ. އިސްދަށަށް ޖަހައިގެން ނަބާ ގޮސް ފްރިޖްގެ ދޮރު ހުޅުވާލާފައި ފެންފުޅިއެއްގައި ހިފާލިއެވެ. ހަމަ އެވަގުތު ނަބާގެ އަތްމަތީ މީހަކު އަތްބާއްލިއެވެ. ހީވާގޮތުން އެމީހަކު ވެސް އެހިފީ އެފެންފުޅީގައެވެ. ދެމީހުން އެއްފަހަރާ އަތް ދަމާލުމަށް ފަހު ސޮރީއޭ ބުނެލީ އެކަކު އަނެއްކަކަށް ބަލާލަމުންނެވެ. ސީދާ ނަބާގެ ލޮލަށް ބަލަން އެހެރީ ޒުވާން ފިރިހެން މީހެކެވެ. ނޫނެކެވެ. އެއަކީ އަކްމަލްއެވެ. ނަބާގެ ހިތުގެ ރާޖާއެވެ. “ޒޭ” އަކްމަލް އެއްޗެކޭ ބުނަންއުޅުނެވެ. “ނޫން އަހަރެންނަކީ ޒާހިދު އަލީގެ ދަރި ނަބާ” ނަބާ އެހެން ބުނެ އެތަނުން ނިކުމެގެން ދިޔައެވެ. އަކްމަލްއަށް ބަލަން ހުރެވުނީއެވެ.\nލޯންޗްގައި އެއްމެން ދިޔައިރުވެސް އާސިމާ އަދި ހުސެން އިނީ ނަބާއަށް ބަލަބަލާފައި ސިއްރު ވާހަކަ ތަކެއް ދައްކާށެވެ. ނަބާގެ ހިތް ނުތަނަވަސް ވިއެވެ. އެމީހުން ޒޭބާއޭ ބުނީމައެވެ. އަނެއްކާ ބޮޑުކަންތައް ގަނޑެއް ލައިގަންނަން އުޅެނީބާއެވެ. ނަބާ ދެފަރާތަށް ބޯހޫރުވާލާފައި ހަމަޖެހިލިއެވެ. އަކްމަލް އިރުއިރުކޮޅާ ނަބާއަށް ބަލާލައެވެ. މާލެ ދެވުމުން ނަބާ އަވަހަށް ގެއަށް ދިޔައީ މިރޭ ޕާޓީގައި ދިމާވާނެ ކަމަށް ބުނަމުންނެވެ.\n“ވެލްކަމް ޔުނާލް ބްރޯ” އަރްޔަން އަށް ޔުނާލް ފެނުމުން ބުނެލިއެވެ. ޔުނާލް ހިނިތުންވުމަކުން ފުއްދާލިއެވެ. “އަވަހަށް ހިނގާ މާލެ އެރޭތޯ. މިރޭ އައިޝްގެ ޕާޓީ އަށް ރެޑީވާން ޖެހޭނެ” މިހެން އަރްޔަން ބުނުމުން ދެމީހުން ހިނގައިގަތީ ލޯންޗާ ދިމާލަށެވެ.\nދާހިތް ނުވިޔަސް އަރްޔަންގެ ކޮއްކޮއަށް ވުމުން އަތަށް ޕާރްސަލްއެއް ލައިގެން ޔުނާލް ޕާޓީއަށް ދިޔުމަށް މިސްރާބްޖެހިއެވެ. ވަކި ހިސާބަކަށް ދިޔުމުން ޔުނާލްއަށް އޭނާގެ ފަހަތުގައި މީހަކު ހުރި ކަމުގެ އިހްސާސް ކުރެވެން ފެށުނެވެ. ނަމަވެސް ބަލާލާއިރު އެކަކުވެސް ނުހުރެއެވެ. ޔުނާލްގެ ހިތް ނުތަނަވަސް ވާން ފެށިއެވެ. ވަގުތުން ފޯނު ނަގައި ޔާމީނަށް ގުޅައި އޭނާ ހުރިތަން ބުނެލިއެވެ.\nއެމަގު އަނދިރިވެފައި މީހެއް ހިސާބު ނެތް ނަމަވެސް އިރުކޮޅަކުން ޔާމީން އަންނާނަމޭ ބުނުމުން ޔުނާލް ހިތްހަމަ ޖައްސާލިއެވެ. ކުއްލިއަކަށް ޔުނާލްގެ ފަހަތުން އެއްޗެއް ފާޅުވިއެވެ. އެ ފަންދިގު އިސްތަށިގަނޑު ބިމުގައި ކޭއްތެއެވެ. ދެލޯ ހުރީ ގަދަ ރަތްކުލައަކަށް ބަދަލުވެފައެވެ. ކުއްލިއަކަށް އެ އޮމާން އަތުގެ ނިޔަފަތި ތޫނުވެ ދިގުވާންފެށިއެވެ. އޭތި ހިތްހަމަ ޖެހޭވަރަށް ނިޔަފަތި ދިގުވުމުން ޔުނާލްގެ ކަރާ ދިމާލަށް އަތްމަޅާލިއެވެ. ކުއްލިއަކަށް އެއްޗެއް ހީވެގެން ފަހަތަށް ބަލާލި ޔުނާލްއަށް ހަޅޭލަވައިގަނެވުނީ އެ ބިރުވެރިސޫރާގައި ހުރި އެތި އަތްމަޅާލާތަން ފެނުމުންނެވެ.\n“ބްރޯ” ލޯމަރާ ތަގުލިކޮށްގެން ހުރި ޔުނާލް ލޯހުޅުވާލީ ސައިކަލް މަތީ އިން ޔާމީންގެ އަޑަށެވެ. ޔުނާލް އަވަސް އަވަހަށް ވަށާބަލާލިއެވެ. އެއްވެސް އެއްޗެއްގެ ހިލަމެއް ނުވެއެވެ. “އަރާބަލަ” އަނެއްކާ ޔާމީން ބުނެލިއެވެ. ޔުނާލް އަވަސް އަވަހަށް އެރީ މާނޭވާލެވޭ ހާލުގައެވެ. ސައިކަލު ނައްޓާލުމުންވެސް ޔުނާލްއަށް ދިޔައީ އެކިތަންތަން ބެލެމުންނެވެ. ބިރުންނެވެ.\nސައިކަލު ދިޔަދިމާލަށް ބަލަން ހުރި އަންހެން ކުއްޖާ އެއްމިޔަކުން ހިނިތުންވެލިއެވެ. “ގޭމް ފެށުނީ” ކާމިޔާބީއާ އެކީ އެކުއްޖާ ބުނެލިއިރު އޭނާގެ ދެލޯ ވަނީ ގަދަ ރަތްކުލައަކަށް ބަދަލު ވެފައެވެ.\nHeyy guyxx.. miothy first part igeyy.. sorryy late veema.. next part type kohlevunuhaa avahakah igeyy.. max2days thereyga.. keep waiting.. loves❤❤❤\nWaau varah varah reethi waiting and you are the best best best number one writer thanks for writing horror story ???\nBest of luck ram dhooni ?\nAnd Kobaatha nabaa ge mom ?\nThankyouuu sanaaa.. kuriah huri part thakun igeyne igeyy.. thankyouu❤\nHii Ram ??… Mi part varah varah reethi ingey\n??.. Waiting for next part ingey ??.. Loves ??\nThankyou shifoo.. loves ❤\nOhhhh ram dhooni aavahaka eh feshii dw\nAww yess love❤\nWow my luving ram, story up kohlevuny dhw, v v ves rythi vaanehen hyvany ram ge mi story ves, v rythi igey story kuriah gendhan feshi gieh, thy v molhu kuhjeh story liyan, masha Allah, miss u n luv u\nThankyouu dhonthii.. loves youu❤❤\nKurin kalhu koh hunna kuhja mihaaru dhon kamunvarah reecheve ???\nI’m not saying kalhu veema huthureyy.. sorryy dissapoint viyyaa.. dhn faharakun ragalhukohlaanan igeyy… thankyouu❤\nV reethi mi part next part avahah up kohdhehchey.u r the best\nLoabivaa S, thankyou so so so much.. and keep waiting igeyy.. loves❤\nSalhi vaaneh heevey vhk..salhi mi part ves..zeyba ge hageegai I gen varah beynun…waiting for the next part?❤❤❤\nZeybaa ge hageegaiy vaahaka kuriah dhaavarakah igeyne igeyy dear.. keep waiting.. thankyou so muchh❤\nAlone film story aa vahtharu kiyaalyma\nNooneyy mulhin thafaathu story eh mee.. story kuriah dhaavarakah igeyne.. igeyy aru.. lovesss❤\nAwwwWn avahah up kohdhehchey\nIn sha allah love?\nItsavery nice story superb haven’t readaso awsm story befr keep it up dear and I love horror stories waiting for next up Maashaa Allah ram ge mi vaahaka v salhi y umeedh kuran v avahah next part up vaane kamah\nThankyou dear.. yes in sha allah v avahah upkohladheynan.. loves❤?\nV.v.v salhi mi vaahaka veehaavx avaha next episode upload koh\n(: dhechey dear\nOkay emaa love.. thankyouuu❤❤\nއުންމީދު ކުރަން ވަރަށް އަވަހަށް ނެއްލާނެކަމަށް\nKobaa next part Waiting ??\nKoba next part??\nEy ram mivaahaka nugeness dheniii kihinehvy\nލޯތްބަށްޓަކައި (އަށާރަވަނަ ބައި)\nލޯބި April 8, 2014\nއަބަދުގެ އަބަދަށް (ހަތްވަނަ ބައި )\nލޯބި September 14, 2017\nޔާރު މިވަނީ ލޯތްބޭ ޙަޤީގީ 38 (އަށުތިރީސްވަނަ ބައި)\nހިތާމަ މަޖާ ލޯބި October 2, 2017


ހިންނަވަރު ކައުންސިލްގެ އިދާރާގެ ބައެއް މަރާމާތުކުރާނެ ފަރާތެއް ބޭނުންވެއްޖެ\nހިންނަވަރު ކައުންސިލްގެ އިދާރާއިންދޭ މަޢުލޫމާތާއި އެއްގޮތަށް ކައުންސިލް އިދާރާގެ ބައެއް މަރާމާތުކުރާނެ ފަރާތެއް ހޯދުމަށް ބޭނުންވެއްޖެއެވެ.\nމި މަސައްކަތާއި ގުޅޭގޮތުން ކައުންސިލް އިދާރާއިން ތައްޔާރުކޮށްފައިވާ މަޢުލޫމާތު ކަރުދާސް 11 މާރިޗު 2020ވާ ބުދަ ދުވަހުން ފެށިގެން ރަސްމީ ބަންދުނޫން ކޮންމެ ދުވަހެއްގެ ހެނދުނު 10:00ން މެންދުރުފަހު 14:00އަށް ހިންނަވަރު ކައުންސިލް އިދާރާއިން ލިބެންހުންނާނެއެވެ.\nވީމާ، އަމިއްލަ ޚަރަދުގައި މި މަސައްކަތް ކޮށްދިނުމަށް ޝައުޤުވެރިވާ ފަރާތްތަކުން 19 މާރިޗު 2020 ވާ ބުރާސްފަތި ދުވަހުގެ 11:00އަށް ޕްރޮޕޯސަލް ހުށަހެޅުއްވުން އެދެމެވެ. ޕްރޮޕޯސަލް ހުށަހަޅުއްވަންވާނީ ބަންދުކޮށްފައިވާ ސިޓީއުރައެއްގައެވެ. ސިޓީއުރައިގެ ބޭރުގައި "ހިންނަވަރު ކައުންސިލް އިދާރާ ޢިމާރާތުގެ ބައެއް މަރާމާތުކުރުމާބެހޭ" މިހެން ލިޔެފައި އޮންނަންވާނެއެވެ.


"Maaneyre Maizaan" tharaggee kurumuge masahkah kohdheyne faraatheh hoadhumaai behey - Fuvahmulah City Council\n"މާނެރެ މައިޒާން" ތަރައްޤީ ކުރުމުގެ މަސައްކަތް ކޮށްދޭނެ ފަރާތެއް ހޯދުމާއިބެހޭ\n1. ފުވައްމުލަކު ސިޓީ، "މާނޭރެ މައިޒާން" ތަރައްޤީ ކުރުމުގެ މަސައްކަތް ކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\n6. ބީލަން ހުޅުވުން އޮންނާނީ 05 ޑިސެންބަރު 2019 ވާ ބުރާސްފަތި ދުވަހުގެ 11:00 ގައި ފުވައްމުލަކު ސިޓީ ކައުންސިލްގެ އިދާރާގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n22 ربيع الأوّل  1441


Facebook ge chat app eh ufaddhanee | Mihaaru\n"ތްރެޑްސް"ގެ ނަމުގައި ފޭސްބުކްގެ ޗެޓް އެޕެއް އުފައްދަނީ\nފޭސްބުކުން އަނެއްކާ ވެސް ޗެޓް އެޕެއް އުފައްދަނީ އެވެ. ނަމަކީ "ތްރެޑްސް" އެވެ. ބޭނުމަކީ "ސްނެޕްޗެޓް" އާ ވާދަކުރުމެވެ. މި އެޕްލިކޭޝަނުން ކުރެވޭ ހުރިހާ ބޭނުމެއްހެން، މި ޒާތުގެ އެހެން އެޕްލިކޭޝަންތަކުން ވެސް ކުރެވެ އެވެ. ތަފާތަކީ ފޭސްބުކުން އުފައްދާ އެޕަކަށް ވެފައި، އެ ކުންފުނީގެ އެހެން އެޕްލިކޭޝަންތަކާ ތިމާގެ ވުމެވެ. "އިންސްޓަގްރާމް"އާ ވަރަށް ގާތްކޮށް މަސައްކަތްކުރާ އެޕްލިކޭޝަނަކަށް ވުމެވެ.\n"ތްރެޑްސް" މަސައްކަތްކުރުމަށްޓަކައި އިންސްޓާގްރާމް ތެރެ އަށް ވަދެގަނެ އެވެ. އެކުވެރިން ހޯދަނީ އެ މައިދާނުންނެވެ. އިންސްޓާގްރާމްގައި، އެ މީހަކާ އެކު އުޅޭ މީހުންނަށް ވާނުވާ އަންގައިދީ ހަދަ އެވެ. އާ ޕޯސްޓްތަކާ ބެހޭ ގޮތުން "ތްރެޑްސް"ގެ ތެރެއިން ވާހަކަދެއްކުމަށް މަގުފަހިކޮށްދެ އެވެ.\nމިއީ އުފެއްދުމުގެ މަރުހަލާގައި އުޅޭ އެޕްލިކޭޝަނެއް ނަމަވެސް، މި އެޕާ ބެހޭ ގޮތުން މައުލޫމާތު ދޭކަށް ފޭސްބުކުން ބޭނުމެއް ނުވެ އެވެ. "ދި ވާޖް"ން ރިޕޯޓްކޮށްފައި ވަނީ ވަރަށް ކުޑަކޮށެވެ.\nރިޕޯޓްތަކުން އެނގޭ ގޮތުގައި، "ތްރެޑްސް" އާ ބެހޭ ގޮތުން ފޭސްބުކުން ވާހަކަދައްކަން ބޭނުންނުވަނީ، މި ޕްރޮޖެކްޓާ މެދު ޔަގީންކަން ނެތުމުންނެވެ. މާނަ އަކީ މިއީ ވައިގައި ހިފައިފާނެ އެޕްލިކޭޝަނަކާ މެދު އަދި ވެސް ޔަގީންކަން ނެތުމެވެ. މި އެޕުން ބޭނުމެއް ހިފޭތޯ ބެލުމަށްޓަކައި، ކުންފުނި ތެރޭގައި ޓެސްޓްކުރަމުން އަންނަ ވާހަކަ ވެސް އަޑުއިވެ އެވެ. އެހެންކަމުން، އާންމުންނަށް ބޭނުންކުރެވޭ ފަށަށް މި އެޕްލިކޭޝަން ގެނެވޭނެ ދުވަހެއް އަދި ނޭނގެ އެވެ.\nއިތުރު ލިޔުންތައް ފޭސްބުކް ދަ ސޯޝަލް ނެޓްވޯކް ސޯޝަލް މީޑިއާ\nފޭކް ޕޯސްޓް ރިޕޯޓްކުރަން އިންސްޓަގްރާމަށް އާ ފީޗާއެއް


Gaza Ge Haalthu Kurin Engunu Warah Dhuniye Ah Neygeyne- AP - Vaguthu\nޣައްޒާގެ ހާލަތު ކުރިން އެނގުނު ވަރަށް ދުނިޔެއަށް ނޭނގޭނެ- އޭޕީ\nއިސްރާއީލުން ޣައްޒާގައި ހުންނަ މީޑިއާތަކުގެ ޓަވަރު ގޮއްވާލާ މަންޒަރު\nޣައްޒާގައި މީޑިއާތަކުން މަސައްކަތް ކުރާ ޓަވަރަށް އިސްރާއީލުން ހަމަލާދީ ބިމާ ހަމަކޮށްލުމުން ޣައްޒާގެ ހާލަތު ކުރިން ދުނިޔެއަށް އެނގުނު ވަރަށް ނޭނގޭނެ ކަމަށް އެސޯސިއޭޓެޑް ޕްރެސް (އޭޕީ) އިން ބުނެފިއެވެ.\nއިސްރާއީލުން ވަނީ މިއަދުގެ ވަގުތެއްގައި ޣައްޒާގައި ހުންނަ ބައިނަލްއަގުވާމީ ގިނަ މީޑިއާތަކުން މަސައްކަތް ކުރަމުން އަންނަ ޓަވަރެއް ބިމާ ހަމަކޮށްފައެވެ. އެހެން ނަމަވެސް މި ހާދިސާގައި މީހަކަށް އަނިޔާވެފައިވާ ކަމުގެ މައުލޫމާތެއް އަދި ސާފުވެފައެއް ނުވެއެވެ.\nއެސޯސިއޭޓެޑް ޕްރެސް އިން ނެރެފައިވާ ބަޔާނެއްގައި އެ މީޑީއާގެ ރައީސް ގެރީ ޕްރުއިތް ބުނެފައިވަނީ އިސްރާއީލުން ދިން ހަމަލާއާއި ގުޅިގެން ހައިރާން ވެފައިވާ ކަމަށާއި އެޓަވަރު ގޮއްވާލާނެ ކަމަށް އުއްމީދު ނުކުރާ ކަމަށެވެ.\n"އެމީހުންނަށް އެނގޭ އަޅުގަނޑުމެންގެ ނޫސްވެރިން އެޓަވަރުގައި މަސައްކަތް ކުރާކަން. މީގެ ކުރިން ގޮއްވާލާނެ ކަމުގެ އިންޒާރު ވެސް ވަނީ ދީފައި" އޭނާ ބުންޏެވެ.\nމިއީ ވަރަށް ހިތާމަވެރި ހާދިސާއެއްކަން ފާހަގަކޮށް އޭނާ ބުނީ، އެތަނުގައި މަސައްކަތް ކުރާ މީހުންގެ ފުރާނަ ސަލާމަތްވީ ކިރިޔާ ކަމަށެވެ. ޓަވަރު ގޮއްވުމުގެ ކުރިން ގިނަ އަދަދެއްގެ މީޑިއާތަކުގައ މީހުން ތިބި ކަމަށާއި އެހެން ނަމަވެސް ގޮއްވާލުމުގެ ކުރިން އެންމެން އެތަނުން ނިކުމެފައިވާ ކަމަށް އޭނާ ވަނީ ބުނެފައެވެ.\nމީގެ އިތުރުން ޓަވަރު ގޮއްވާލުމާއި ގުޅިގެން މީގެ ކުރިން ޣައްޒާގައި ހިނގަމުން އަންނަ ހަމަލާތަކާއި ފަހުގެ ހަބަރުތައް ކުރިން ދުނިޔެއަށް ގެނެސްދެވުނު ގޮތަށް މީގެ ފަހުން ނުގެނެސްދެވޭނެ ކަމަށް އޭނާ ވަނީ ބުނެފައެވެ.\n"މިއަދު ހިނގި ހާދިސާއާއި ގުޅިގެން ދުނިޔެއަށް ދެން އެނގޭނީ ވަރަށް މަދު އެއްޗެއް ޣައްޒާގައި ހިނގާ." އޭނާ ބުންޏެވެ.\nއިތުރު ތަފްސީލް އަންނަނީ....\nމެއި 15, 2021 21:10\nދެން އިތުރު ޕަލީވުޑްފިލްމެއް ނުނުކުންނާނެ އަނެއްހެން ބުނާނަމަ\nމެއި 15, 2021 21:14


SunOnline: Furabandhu Workout: Maabandu dhuvasvaru adhi viheumah fahu kuraa kasrathu\nފުރަބަންދު ވޯކްއައުޓް: މާބަނޑު ދުވަސްވަރު އަދި ވިހެއުމަށްފަހު ކުރާ ކަސްރަތު\nމާ ބަނޑުދުވަސްވަރާއި އަދި ވިހެއުމަށްފަހު މި އަންނަ ދުވަސްތަކަކީ އަންހެނެއްގެ ހަށިގަނޑަށް އެންމެ ބޮޑު ބަދަލުތަކެއް އަންނަ ދުވަސްވަރެވެެ. ސިއްޚީ ގޮތުން އެއްވެސް މައްސަލައެއް ނެތްނަމަ ޑޮކްޓަރެއްގެ ލަފައާއިއެކު، ތިމާގެ ހަށިގަނޑަށް ބޭނުންވާ ކަސްރަތު މި ދުވަސްވަރުކުރުމަކީ ވިހެއުމަށްފަސޭހަވެ ހަށިގަނޑަށް އަންނަ ބަދަލުތަކާއި އެކުގައިވެސް ފަސޭހައިން ދުޅަހެޔޮކޮށް އުޅުމަށް ވެވޭނެ ވަރަށްބޮޑު އެހީއެކެވެ.\n'ފުރަބަންދު ވޯކް އައުޓް' ގެ ދެވަނަ އެޕިސޯޑު މި ހާއްސަކޮށްލަނީ މާބަނޑު ދުވަސްވަރާއި އަދި ވިހެއުމަށްފަހުގައިވެސް ކުރެވޭނެ ކޯ އެންޑް ކްރިބް ވޯކްއައުޓް އަށެވެ. މިއީ ހަށިގަނޑުގެ އަޕާބޮޑީއަށް ހާޢްސަ ކަސްރަތުތަކެކެވެ.\nމިއަދުގެ ކަސްރަތުތައްވެސް މި ގެނެސްދެނީ ގެޓް ފިޓްވިތް ރަންގެ ޓީމުން ޑރ. ރަނާ އަހުމަދު ހަމީދުއެވެ. ބިޒްނަސް އެޑްމިނިސްޓްރޭޝަންގެ ދާއިރާއިން ޕީއެޗްޑީއަކާއި އެކު އޭނާއަކީ ބަމްޕް އެންޑް ބިޔޯންޑް ޓްރެއިނާއެކެވެ.\nފުރަބަންދު ވޯކްއައުޓް: ރަނާ ގެ ކޯ އެންޑް ކްރިބް ކަސްރަތުތައް\nމި ކަސްރަތުތަކުގައި ހިމެނެނީ5ބަޔެކެވެ. ކަސްރަތު ކުުރުމަށް ބޭނުންވާނީ ރެސިސްޓަންޓް ބޭންޑެކެވެ. ރަނާ ބުނާގޮތުގައި ފުރަތަމަ ޓްރައިމިސްޓާއާއި ދެވަނަ ޓްރައިމިސްޓާގައި ލައިޓް ރެސިސްޓެންޓް ބޭންޑެއް ބޭނުންކުރެވިދާނެއެވެ. ނަމަވެސް އެންމެ ފަހު ޓްރައިމިސްޓާއަށް ރަނގަޅުވާނީ ހެވީ ރެސިސްޓަންޓް ބޭންޑެކެވެ.\nމި އެޕިސޯޑުގައި ހިމެނޭ ކަސްރަތުތަކަކީ؛\nނީލިން އެންޑް ރޮޓޭޝަން\nލަންޖަސް އެންޓި ރޮޓޭޝަން\nފޯވަޑް ނީލިން ޓްރައިސެޕް\nކޮންމެ ކަސްރަތެއްވެސް 15 ގެ ތިން ސެޓްގޮތަށް ކުރެވިދާނެއެވެ. ނޫންނަމަ 15ގެ ދެ ސެޓްވެސް ހަމަ އެންމެ ރަނގަޅެވެ. ރަނާ ބުނާގޮތުން ކުރާވަރު ބިނާވަނީ އެމީހެއްގެ ބުންވަރަށާއި ހަށިގަނޑަށެވެ.\nހުރިހާ ކަސްރަތެއްކުރުމުގައިވެސް ނޭވާލުމަށް ސަމާލުކަންދޭންވާނެއެވެ. އަދި ރެސިސްޓަންޓް ބޭންޑް އައްސާލުމަށް ކުޑަ ދަރިފުޅުގެ އެނދު ނުވަތަ ދޮރުގެ އަތްގަނޑުވެސް ބޭނުންކުރެވިދާނެއެވެ. މާބޮޑަށް ބަރުދަން އިތުރުވެ، ބަނޑުބޮޑުނަމަ ކަކޫ ޖެއްސުމަށް މެޓްއެއްވެސް ބޭނުންކުރެވިދާނެއެވެ.


Camavinga furathama vess goal jahaifi, Benzema hat-trick hedhi Camavinga furathama vess goal jahaifi, Benzema hat-trick hedhi\nކަމަވިންގާ ރެއާލްއަށް ކުޅުނު ފުރަތަމަ މެޗުގައި ގޯލްޖެހުމަށްފަހު: ފޮޓޯ-ލަލީގާ\nކަމަވިންގާ ފުރަތަމަ މެޗުގައިވެސް ގޯލް ޖަހައިފި، ބެންޒިމާ ހެޓްރިކް ހެދި\nހޯމަ 13 ސެޕްޓެމްބަރ 2021 | އައުޓްރީޗް\n560 ދުވަހުގެ ތެރޭގައި ރެއާލްމެޑްރިޑްގެ ރަސްމީ ސްޓޭޑިއަމް "ސެންޓިއާގޯ ބެރުނެބުއޭ" ގައި ކުޅުނު މެޗުގައި ކަރިމް ބެންޒިމާގެ ހެޓްރިކާއެކު ރެއާލް މެޑްރިޑުން މޮޅެއް ހޯދައިފިއެވެ. މެޗު ރެއާލް ކާމިޔާބުކުރިއިރު އެޓީމާ ދާދިފަހުން ގުޅުނު ފްރާންސްގެ ކަމަވިންގާވެސް ލަނޑު ޖެހިއެވެ.\nރޭގެ މެޗަކީ ފްރާންސްގެ ރެނެސް އިން ރެއާލްއާ ގުޅުނު ޒުވާން ކަމަވިންގާ ރެއާލްގެ ޖަރޒީގައި ކުޅުނު ފޔރަތަމަ މެޗެވެ. ސެލްތަވީގޯއާ ދެކޮޅަށް ކުޅުނު މެޗު ރެއާލް ކާމިޔާބުކުރީ 5-2 ނެވެ. މެޗުގައި ދެފަހަރެއްގެ މަތީން ސެލްތަވީގޯ ކުރި ހޯދިއެވެ. ބެންޒިމާ ހެޓްރިކް ހެދީ 24 ވަނަ މިނިޓާއި، 46 ވަނަ މިނިޓްގައި ޖެހި ދެ ލަނޑާއި، 87 ވަނަ މިނިޓްގައި ޖެހި ޕެނަލްޓީންނެވެ. މެޗުގައި ދެން ރެއާލްއަށް ލަނޑު ޖަހައިދިނީ ބްރެޒިލްގެ ވިނީޝިއަސް ޖޫނިއަރއެވެ. މެޗުގައި ކަމަވިންގާ ލަނޑު ޖެހީ ކުޅެން ނިކުއިންތާ6ވަނަ މިނިޓްގެ ތެރޭގައެވެ.\nސެލްތަވީގޯއިން މެޗުގައި ފުރަތަމަ ލީޑް ނެގީ4ވަނަ މިނިޓްގައި މިނާ ލޮރެންޒޯ ޖެހި ލަނޑުންނެވެ. ރެއާލްއިން އެއްވަރުކޮށްފައިވަނިކޮށް، 31 ވަނަ މިނިޓްގައި ކާވީގެ ލަނޑުންވެސް ލީޑް ނެގިއެވެ. އެކަމަކު މިއިން ކޮންމެ ފަހަރަކު ރެއާލްއިން ކުރި ހޯދީއެވެ.\nމަރާމާތަށްފަހު ރެއާލްގެ ރަސްމީ ސްޓޭޑިއަމްގައި ރޭގެ މެޗު ކުޅުނީ މަސައްކަތުގައި ހަރަކާތްތެރިވި މީހުން ހިމެނޭ ގޮތަށް 30،000 މީހުން ސްޓޭޑިއަމްއަށް ވައްދައިގެންނެވެ. މިމޮޅާއެކު ރެއާލް ވަނީ ލަނޑުގެ ތަފާތުން ތާވަލްގެ އެއްވަނައަށް ޖެހިލާފައެވެ. އެއީ 10 ޕޮއިންޓާއެކުއެވެ.


Hiyaa (Fahubai) - One Online\nހެލިކޮޕްޓަރުގައި އިން ޒިހާން ހާސްކަމެއްގެ ތެރޭގައިވީ އޭނާ ތަކުރާރުކޮށް ޔުނާގެ ފޯނަށް ގުޅަމުން ދިޔައިރު ވެސް ޖަވާބެއް ނުލިބޭތީވެއެވެ. އެ ނުތަނަވަސްކަން ދެގުނަވެގެން ދިޔައީ ހޮސްޕިޓަލުގެ ރިސެޕްޝަނަށް ގުޅައި ޔުނާގެ ހަބަރު އެހުމުން އެ ވޯޑުގައި އެއްވެސް މީހެއް ނެތް ވާހަކަ އިވުމުންނެވެ. ޒިހާން އެ ކޯލު ކަނޑައިލި ވަގުތަކީ ހެލިކޮޕްޓަރު މާލެއާ ހަމަވީ ވަގުތެވެ. ހެލިކޮޕްޓަރު ކުރިއަށް ދިޔަދިޔަހެން މާލޭގެ މަލަމަތިން ޔުނާ އޮތް ހޮސްޕިޓަލުގެ ޓެރެސް ފެނުނު ވަގުތު ޒިހާނަށް ކަމެއް ފާހަގަވިތަނާހެން އޭނާގެ ލޯ ބޮޑުވިއެވެ.\n"އާދޭސްކުރަން..... އަހަރެން ދިޔަދީ. އަހަރެންގެ ބަނޑުގައި އޮތް ދަރިފުޅު...އަހް!" ޔުނާއަށް ރޮމުން ވާހަކަދައްކަމުން ގޮސް ލުއި އާހެއްގެ އަޑު ލައްވައިލެވުނީ ބަނޑުގައި އުފެދިފައިވި ރިހުމަށް ކެތްނުވާނެހެން ހީވުމުންނެވެ. ފަހަތަށް ފިޔަވަޅު އަޅަމުން ދިޔަ ވަގުތު ވެސް ޔުނާއަށް ހުރެވުނީ ބަނޑުގައި އަތް އަޅައިގެންނެވެ.\n"އޯންވް! ތިއީ އެއްވެސް މައްސަލައެއް ނޫނޭ. ޔުނާގެ ކުރިން ޔުނާގެ ދަރިފުޅު މި ދުނިޔެ ދޫކުރާނެ. އަދި ތި ދެމީހުންގެ ކުރިން ޒިހާން ވެސް ވަނީ މި ދުނިޔެއަށް އަލްވަދާއު ކިޔާފައި. އެހެންވީމަ މިއަދު އަހަންނަށް ހަމަ ޔަގީނުންވެސް އަހަރެންގެ އަމާޒު ހާސިލުވާނެ..." ޒުބީން ޒިހާނާ މެދު ދޮގެއް ހަދައިލީ ޔުނާ އިތުރަށް ދެރަކޮށްލުމުގެ ގޮތުން އެ ބަސްތަކުން ހުދު އަމިއްލަ ނަފްސަށް ވެސް ހަމަޖެހުމެއް ލިބޭތޯއެވެ. އެވަގުތު ފަހަތަށް ޖެހެމުން ދިޔަ ޔުނާ އިހުނަށްވުރެ ގަދައަށް ރޮއިގަންނަމުން ފަހަތަށް ޖެހުނު ވަގުތު ޓެރެސްގެ ކައިރިފަށާ ހަމައަށް ދެވިއްޖެއެވެ.\nޒުބީން އެއްމިޔަކަނުގެ ހިނިތުންވުމަކާއެކީ އިތުރަށް އެއް ފިޔަވަޅު އަޅައިލުމުން ޔުނާ ފަހަތަށް ޖެހެން ހިޔާލުކުރި ވަގުތަކީ ހެލިކޮޕްޓަރުގެ އަޑެއް ނުހަނު ގާތުން އިވެން ފެށި ވަގުތެވެ. އެއާއެކު ޔުނާއާއެކީ ޒުބީނަށް ވެސް މައްޗަށް ނަޒަރެއް ދެވުނެވެ. އެ ހިނދު ސިފައިންގެ ހެލިކޮޕްޓަރު ސީދާ އެ ޓެރެސްއާ ދިމާލަށް މަޑުކޮށްލުމުން އެ ބުރަފަތީގެ ވައިން ޒުބީނަށް ހިރިލަން ވެސް އުނދަގޫވިއެވެ. އަނެއްކާވެސް އޭނާގެ ރޭވުމެއް ފެއިލްވާން އުޅުނުހެން ހީވި ވަގުތު ކޮންމެހެން ވެސް ފަހަތަށް ނުޖެހެން ނިންމަމުން ޒުބީން ފިސްތޯލުން ހަމަލާއެއް ދޭން ތައްޔާރު ކުރީ ދަތްކުނޑި ވިކަމުންނެވެ. އެހެނަސް ޓްރިގަރަށް ދަމާލެވުމުގެ ކުރިން މިފަހަރު އޭނާގެ ކޮނޑުގައި އައިސް ޖެހުނީ ހެލިކޮޕްޓަރުން ފުންމައިލި މީހެއްގެ ފައެވެ. އިސާހިތަކު ޒުބީންގެ އަތުން ފިސްތޯލު މާ ދުރަށް ގޮސް އޭނާ ބިންމައްޗަށް ވެއްޓުނެވެ. އެ ހިނދު އެތާ ހުއްޓި ހުރީ ޒިހާން ނޫން ދެވަނަ މީހެއް ނޫނެވެ.\n"ޒިހާން...." ޒިހާން ފެނުމާއެކު ޔުނާއަށް ގޮވައިލެވުނީ ވައި އަޑުންނެވެ. ހެލިކޮޕްޓަރުގެ ގަދަ އަޑުގެ ތެރެއިން ޒިހާނަށް އެ އަޑު ނުއިވުނެއް ކަމަކު ޒިހާން ޔުނާއަށް ބަލައިލިއެވެ. އެއާއެކު ޔުނާ އަނެއްކާވެސް ރޮއިގަންނަމުން ޒިހާނާ ދިމާލަށް ދާން ފެށިއެވެ. ޒިހާން ޔުނާއަށްވުރެ ދިގު ފިޔަވަޅުކެއްގައި ގޮސް ޔުނާއާ ހަމަ ކުރެވުނު ވަގުތު ޔުނާ އަރި އަޅައި ވެއްޓެން ވެސް އުޅުނެވެ. އެހެނަސް ޔުނާ ވެއްޓުމުގެ ކުރިން ޒިހާން ޔުނާ އަތުތެރެއަށް ގެނެސް އޭނާގެ ބާރު އަތުތެރޭގައި ހިފެހެއްޓިއެވެ.\nދެމީހުން ތިބިގޮތަށް ތިއްބައި ޒުބީން އަނެއްކާވެސް ތެދުވެގެން ގޮސް ޓެރެސްގެ ކަނެއްގައި އޮތް އޭނާގެ ފިސްތޯލު ނަގަން އުޅުނެވެ. އެހެނަސް އޭގެ ކުރިން އެތަނަށް އައި ފުލުހުންގެ ބަޔަކު އޭނާ ހައްޔަރު ކުރިއެވެ. ހެލިކޮޕްޓަރުގައި އިނދެ ޒިހާން ގުޅައިލި ފުލުހުންގެ ކާރުތަކުގެ ސައިރަންގެ އަޑު މުޅި ސަރަހައްދުގައި އެވަގުތު ގުގުމަމުން ދިޔައެވެ.\nއެ ދުވަސްވެގެން ދިޔައީ ގިނަ ދުވަސްވަންދެން އަތު ގުޅައިލައިގެން ގައުމުގެ އަމާންކަން ނަގައިލަން މަސައްކަތް ކުރި ދުޝްމިނުންގެ ނިމުމަށެވެ.\n"މި ރައުންޑްގައި ވެސް އަހަންނޭ މި މޮޅުވަނީ ބޭބޭ...." ލޫލޫ އެހެން ބުނެލީ އޭނައާއެކީ ޓޭބަލް ޓެނިސް ކުޅެމުން ދިޔަ ޖިނާހު ގާތުގައެވެ.\n"އުނހު.....ތިއީ ހީވާ ގޮތް..." ޖިނާހު އެ ކުޑަ ބޯޅަ ޖަހަމުން ހިނިތުންވުމަކާއެކީ ބުންޏެވެ.\n"ހުމް.... ތިއީ އަބަދުވެސް ބޭބެ ބުނާ ގޮތޭ... އެކަމަކު ކޮންމެ ގޭމެއް ނިމޭއިރު ޓްރީޓެއް ދޭން ޖެހިފައި އޮންނަނީ ބޭބެ!" ލޫލޫ ކުޅުން ކުރިއަށް ގެންދަމުން ބުންޏެވެ.\n"އެއީ ބަލިވާ ކަމަށް ހެދެނީއޭ ލޫލޫ ދެރަ ނުކުރަން..." ޖިނާހު ބުންޏެވެ.\n"ހޫނ! އޭޒް އިފް...." ލޫލޫ ރާގަކަށް އެހެން ބުނެލި ގޮތުން ޖިނާހަށް ހީލެވުނެވެ.\nވޭތުވެދިޔަ ދެ އަހަރު ތެރޭގައި ޖިނާހާއި ލޫލޫގެ ގުޅުން ބަދަހިވެފައިވެއެވެ. ޖިނާހުގެ ކޮންފަރެންސް ޓީވީން ފެނުނު ދުވަހުއްސުރެ ލޫލޫއަށް ރޮވޭތީ ޒައިނާމެން އޭނާ މަސަލަސްކުރަން މަސައްކަތް ކޮށްފައިވެއެވެ. ލޫލޫ އޭނާގެ ބޭބެއާ ބައްދަލުކުރަން ބޭނުންވޭތޯ ސުވާލުކުރުމުން ވެސް ލޫލޫ ކުރީ އިންކާރެވެ.\nމި ހާލަތު ބަދަލުވެގެން ދިޔައީ ޖިނާހު ޖަލު ބަންދުގެ މުއްދަތުގައި ވިސްނި ވިސްނުމުން ރޭވުނު ރޭވުމުންނެވެ. ޖިނާހު ލަބީބުމެންގެ ރޭވުމުގައި ބައިވެރި ނުވިއެއްކަމަކު އެ ޖަރީމާ ސިއްރުކުރި ކަމަށްޓަކައާއި، ފުލުހުންނަށް ރިޕޯޓުކުރުމުގެ ބަދަލުގައި ޓީވީއަށް އަރައި އެ ޒާތުގެ ވާހަކަތައް އިއުލާންކުރުމުގެ ހުކުމް އޭނާއަށް އައެވެ. ޖިނާހު އެ ހުކުމްތައް ގަބޫލުކުރީ ވަކި ހިތާމަކުރުމެއް ނެތިއެވެ. އޭނާ އެގޮތަށް ކަންތައް ނުކުރިނަމަ އޭނާގެ ބައްޕަ އެތެރެއިން އެތެރެއިން ކަންތައް ހަމަޖައްސައިގެން އަނެއްކާވެސް ގާނޫނުން ފިލަން މަސައްކަތް ކުރީސްކަން ޖިނާހަށް ރަނގަޅަށް އެނގޭތީވެއެވެ.\nޖިނާހުގެ ބަންދުގެ މުއްދަތު ދެމިގެން ދިޔައީ މަދު މަސްތަކަށް ކަމަށްވުމުން މަޖިލީހުގައި އޭނާގެ ގޮނޑި ނުގެއްލެއެވެ. އެހެންކަމުން މިނިވަންވީ ދުވަހުގެ އަނެއްދުވަހު ޖިނާހު ވަޒީފާއަށް ނިކުތީ އިހުނަށްވުރެ ރަނގަޅަށް އެ ވަޒީފާ އަދާކުރުމުގެ ނިޔަތުގައެވެ. މިގޮތުން ކުރިއާ ހިލާފަށް އޭނާ ގަވާއިދުން މަޖިލީހަށް ހާޒިރުވާންޖެހޭ ދުވަސްދުވަހު ހާޒިރުވެއެވެ. އަދި އޭނާގެ ދާއިރާގެ ކުރިއެރުމަށް މިވީ ކުޑަ ދުވަސްކޮޅުގެ ތެރޭގައި ވެސް ގިނަގުނަ މަސައްކަތްތަކެއް ކޮށްފައިވެއެވެ.\nލޫލޫއާ ބައްދަލުކުރުމަށް ޖިނާހު ހިތްވަރު ކުރީ ވަޒީފާގައި ހަފްތާތަކެއް ވަންދެން އުޅުމަށްފަހުގައެވެ. މަޖިލީހުގައި އޭނާގެ ބަހުރުވަ ބަދަލުވެފައިވާ ގޮތް ފެނިފައި ވެސް ލޫލޫގެ ހިތް ބަދަލުވެދާނެއޭ ހިތާއެވެ. އެހެނަސް ލޫލޫއާ ބައްދަލުކުރުމުގެ ކުރިން ޖިނާހު ގުޅައިލީ ޒިހާނަށެވެ. އަދި ޒިހާން ލައްވައި ލޫލޫ ގާތުގައި އޭރު ކަންތައް ވީ ގޮތް ކިޔައިދިނެވެ. ބޭބެ ދުވަހަކުވެސް ލޫލޫ ދޫކޮށްފައި ނުދާނެ ކަމުގެ ޔަގީންކަން ވެސް ދިނެވެ.\nޖިނާހު ލޫލޫއާ ބައްދަލުކުރަން މުލަކަށް ދިޔައީ ދެންވެސް ލޫލޫ އޭނާ ގަބޫލުކުރާނެ ކަމުގެ އުއްމީދެއް ނެތިއެވެ. އެހެނަސް ޒިހާންމެންގެ ގެއަށް ގޮސް ލޫލޫ އޭނާގެ ކުރިމައްޗަށް އައިއިރު ވެސް ހުރީ ރޮވިފައެވެ. ޖިނާހު އެންމެ ފުރަތަމަ ވާހަކަދެއްކުމުން ވެސް ލޫލޫ ދުރުގައި ހުންނަން ފެށުމުން ޖިނާހު އުއްމީދު ކަނޑައިލަމުން ދާން އުޅުނެވެ. އެހެނަސް ދެވުމުގެ ކުރިން ލޫލޫ 'ބޭބޭ'އޭ ކިޔައި ގޮވައިލުމުން ޖިނާހުގެ ލޮލަށް ވެސް ކަރުނަތައް ޖަމާވިއެވެ. ޖިނާހު ފަސްއެނބުރި ބަލައިލިތަނާހެން ލޫލޫ އައިސް އޭނާގެ ގައިގައި އޮޅުލައިގަތެވެ.\nލޫލޫ ބުނި ފަދައިން ޓޭބަލް ޓެނިސްގެ އެ ރައުންޑުން ވެސް މޮޅުވީ ލޫލޫއެވެ. އެހާ ހިސާބުން އެމީހުން ގޭމް ނިންމާލަމުން އެ ޓޭބަލް ޓެނިސް ކޯޓުގެ ތެރެއިން ނިކުތެވެ. އެއީ އެމީހުން ޗުއްޓީ ހޭދަކުރަން އައިސްގެން އުޅޭ ރިސޯޓެއްގައި ހުރި ކޯޓެކެވެ. އެތާ ތެރެއިން ނިކުމެގެން ރިސޯޓުގެ ހިމޭން މާހައުލުން ހިނގާފައި ދިޔައީ އެކިއެކި ވާހަކަތައް ދައްކަމުންނެވެ.\n"ހިނގާބަލަ މި ޓްރިޕް ނިންމާލާފައި އަދި މުލަކަށް ދާން ބޭބޭ.... ތިއްތިބެއާއި ޔުނާ ދައްތި މިކޮޅަށް އަންނާނެ ކަންނޭނގެދޯ ވީކެއް ފަހުން؟" ލޫލޫ ބުންޏެވެ. ލޫލޫ މިހާރު އުޅެމުން ދަނީ ޖިނާހާ އެކީ މާލޭގައި ކަމަށްވިޔަސް ލޫލޫ ޒިހާންގެ އާއިލާއާއި ދުރެއް ނުވެއެވެ. ތިން އަހަރު ވަންދެން އޭނާ ލޯތްބާއެކީ ބަލައި ބޮޑުކުރީ އެ އާއިލާ މީހުން ކަމަށްވާތީވެއެވެ.\n"ނޭނގެ..... ތިއްތިބެ ބުންޏެއްނު ޔުނާ ދައްތިގެ ގްރެޖުއޭޝަން އޮންނާނީ ޓުވެންޓީ ފަސްޓްގައޭ. އެއީ މިއަދު ދޯ؟"\n"އާނ އެހެންވެއްޖެއްޔާ އެއަށްވުރެ މާ ކުރިންވެސް އާދެވޭނެއެއްނު؟"\n"ލޫލޫ..... ލޫލޫއަށް ވެސް މިހާރު މި ކަންތައް އަންޑަސްޓޭންޑް ވާވަރަށް އޯލްޑް ކަންނޭނގެދޯ؟ ކަޕްލްއެއް އެގޮތަށް ބޭރަށް ގޮސްފައި އެހާ އަވަހަށް ނާންނާނެއޭ އާއްމުގޮތެއްގަ...."\n"އޯންވް! އަޅެ ބޭބެވެސް ތިއްތިބެ ގޮތަށް ކަޕްލްއަކަށް ވެބަލަ!"\n"މި.... ތިއީ ކުޑަކުދިން ދައްކާ ކަހަލަ ވާހަކައެއްނޫނޭ!"\n"އުނހު ދެންމެ ބޭބެ ތިބުނީ އަހަންނަށް މިކަހަލަ ކަންތައް އަންޑަސްޓޭންޑް ވާވަރަށް މިހާރު އޯލްޑްއޭ. އެހެންނޫނަސް އަހަރެން ބޭބެގެ ކަންތަކާ މެދު ނުވިސްނަންޏާ ކާކު ދެން ވިސްނާނީ ވެސް؟ ނޯ ވޮރީސް އިނގޭ. އަހަރެންގެ ބައެއް ފްރެންޑުން ބުނެ އުޅޭ ތިމަންނަމެންގެ ދައްތަމެން މަޖިލިސް މެންބަރު ޖިނާހަށް ކްރަޝްއެއް އޮންނަ ވާހަކަ. އޭގެ ތެރެއިން ރަނގަޅު ކުއްޖެއް ބަލާފަ ހޯދައިދޭނަން އިނގޭ؟"\nލޫލޫ އެހެން ބުނެ އެއްލޯ މަރައިލުމުން ޖިނާހަށް ފަސްދީފައި ދިޔައީ އޭނާއަށް އެއްޗެކޭ ބުނުމުގެ ފުރުސަތެއް ނުދީއެވެ. ލޫލޫ ބުނި އެއްޗެއް ގަބޫލުކުރަން ވެސް ބޭނުމެއް ނުވެފައި ޖިނާހު ބަލަން ހުއްޓައި ލޫލޫ ޒާތަކަށް ދުވަމުން ކުރިއަށް ދިޔައެވެ. ޖިނާހު ސިކުންތުކޮޅެއް ވަންދެން ހުރެފައި ހީލަމުން ބޯހޫރުވައިލިއެވެ. އެއަށްފަހު ލޫލޫގެ ފަހަތުން ދާން ފެށިއެވެ.\nއެމްސްޓާޑަމް ޔުނިވާސިޓީގެ ބޮޑު ހޯލުގައި ޔުނާމެންގެ ދަސްވެނިވުމުގެ ރަސްމިއްޔާތު ބޭއްވިގެން ދިޔައީ އެދުވަހު ހަވީރު ވަގުތެވެ. ޔުނާ ދަސްވެނިވެ ޕީއެޗްޑީގެ ސަނަދު ލިބިގެން ދިޔައީ ޒިހާންގެ ވެސް ހާޒިރީގައެވެ. ޔުނާ ސަނަދު ހޯދި ވަގުތާއި ސަނަދު ހޯދައިގެން ގޮނޑީގައި އިށީންނަން ދިޔަ މަގުމަތިން ވެސް ޒިހާން ޔުނާގެ ފޮޓޯ ނެގިއެވެ. އެވަގުތު ޒިހާން ފޯނު ދިއްކޮށްގެން ހުރި މަންޒަރު ފެނި ޔުނާގެ މޫނުމައްޗަށް ވެރިވީ އުޖާލާވި ހިނިތުންވުމެކެވެ. ޒިހާން އެ ހިނިތުންވުން އޭނާގެ ފޯނުގައި ރައްކާކުރިއެވެ.\nޔުނާ ގޮސް ގޮނޑީގައި އިށީންފަހުން ވެސް ޒިހާނަށް އެ ފޮޓޯއަށް ބަލަން އިނދެވުނެވެ. އެހެން އިނދެފައި ޒިހާނަށް ހިނިތުންވެލެވުނު ވަގުތު އޭނާގެ ލޮލުން ކަރުނަވެސް ހިލުނެވެ. ޔުނާގެ މޫނުމަތިން މި ހިނިތުންވުން ފެންނަނީ ކިހާ ދުވަހެއްގެ ހިތާމަތަކަށް ފަހުކަން އެނގުންވުމުންނެވެ.\nމީގެ ދެ އަހަރު ކުރިން އެމީހުންގެ ހަޔާތަށް ތޫފާނެއް ގެނައި އެންމެންނަށް ވެސް އެދުވަހުން އެދުވަހަށް ހައްގު އަދަބު ލިބުނެވެ. ޒުބީނާއި ޔޫސުފްގެ އިތުރުން ހަމީދާއި ލަބީބަށް ވެސް އައީ ދިގު މުއްދަތުގެ ޖަލު ހުކުމްތަކެވެ. އެހެނަސް އެމީހުންނަށް އަދަބު ލިބެން ފެށި ދުވަހަކީ ޔުނާއާއި ޒިހާންގެ ހަޔާތަށް އައި އެންމެ ހިތާމަވެރި އެއް ދުވަހަށްވިއެވެ.\nޑޮކްޓަރަކަށް އެންގުމަކާ ނުލައި އެދުވަހު ޔުނާގެ އަތާ ގުޅައިލެވުނު އައިވީގައި ހުރި މާއްދާއެއްގެ ސަބަބުން ޔުނާގެ ބަނޑުގައި އޮތް ދަރިފުޅު ބައިގެން ދިޔައެވެ. އެ މާއްދާގެ ސަބަބުން ޔުނާވެސް ބަލިވިއެއްކަމަކު އެ ބައްޔަށްވުރެ ޔުނާ ކުރަން ފެށި ހިތާމަ ބޮޑުވިއެވެ. ޒިހާން އޭނާއަށް ވީ ވަރަކުން ޔުނާއަށް ހިތްވަރު ލައިދިނެއްކަމަކު ޔުނާގެ ހާލަތު ވަރަށް ގޯސްވިއެވެ. އެކަމަށްޓަކައި ޒިހާނަށް އަމިއްލަ ނަފްސު ކުށްވެރި ކުރެވުނީ ދުވަހަކުވެސް ނުކުރެވޭ ވަރަށެވެ. އެދުވަހު އޭނާ ޔުނާ ދޫކޮށްފައި ނުދިޔަނަމަ އެހެން ނުވީސްކަމަށް ބުނެ އޭނާގެ އަމިއްލަ ޒަމީރު އޭނާއަށް މަލާމާތް ކުރަމުން ދިޔައެވެ.\nކޮންމެއަކަސް އާދައިގެ މަތިން ޒިހާން އޭނާގެ އިހުސާސްތަކަށްވުރެ ބޮޑަށް ސަމާލުކަން ދިނީ ޔުނާގެ އިހުސާސްތަކަށެވެ. އޭނާގެ ހިތުގައިވި ޝަކުވާތަކާ މެދު ޔުނާއާ ވާހަކަދައްކަން އުޅެފިނަމަ ޔުނާގެ ހާލަތު އިތުރަށް ގޯސްވުން ނޫންކަމެއް ނުވާނެކަން ދަނެގެންނެވެ.\nޔުނާ އެ ހިތާމައިގެ ސަބަބުން ޔުނާގެ ކިޔެވުން ވެސް މުޅިން ހުއްޓިގެން ދިޔައެވެ. އެތައް ދުވަހެއް ވަންދެން ރަނގަޅަށް ނުކައި ވާހަކަވެސް ނުދައްކައި ނުވެސް ނިދައޭ ބުންޏަސް ދޮގަކަށް ނުވާނެއެވެ. ޔުނާ މި ހާލަތުގައި އުޅޭތަން ދެކެން ކެތްނުވުމުން ޒިހާން ޔުނާއަށް ފަރުވާ ހޯދައިދެވޭތޯ މަސައްކަތް ކުރިއެވެ. ކައުންސެލަރެއްގެ ކައިރިއަށް ޔުނާ ގެންގޮސް ކައުންސެލަރުގެ އިރުޝާދުގެ ދަށުން ސައިކައޭޓްރިސްޓަކަށް ވެސް ދައްކައި ބޭސްވެސް ދޭން ފެށިއެވެ. އެ ފަރުވާތަކުގެ ތެރެއިން ޒިހާން ޔުނާ ލައްވައި ކޮންމެހެން ވެސް ނަމާދު ކުރުވަން ވެސް މަސައްކަތް ކުރިއެވެ. އަދި ކޮންމެ ނަމާދަކަށްފަހު ގުރުއާނުން އާޔަތްތަކެއްގެ މާނަ ހިއްސާ ކުރިއެވެ.\nއެ އާޔަތްތަކެއްގެ އަސަރުން ކަންނޭނގެއެވެ. އެގޮތަށް ނަސޭހަތްތައް ދޭންފެށިތާ މާ ގިނަ ދުވަހެއްނުވެ ޔުނާ އަމިއްލައަށް އިސްނަގައިގެން ނަމާދުކޮށް ގުރުއާން ކިޔަވަން ފެށިއެވެ. އަދި ޒިހާން ގާތު އޭނާއާ އާޔަތެއް ހިއްސާކޮށްލުމަށް އެދެވެން ފެށިއެވެ. މިފަދަ ގޮތަކަށް އުޅުނު ބަދަލުވިތާ ހަފްތާތަކެއް ފަހުން ޔުނާ އޭނާގެ ކިޔެވުން ވެސް އަލުން ފަށަން ނިންމިއެވެ.\nޔުނާއަށް މިފަދަ ގިނަ ބަދަލުތަކެއް އައެއްކަމަކު ޒިހާންގެ ނޭދެވޭ އިހުސާސްތަކާ އެދުވަހުގެ ސަބަބުން ހިތަށް ލިބުނު ޒަހަމުތައް ދިޔައީ ގޯސްވަމުންނެވެ. ބޭރުފުށުން އޭނާ އެކަން ނުދެއްކިޔަސްމެއެވެ. އަމިއްލަ ނަފްސު ކުށްވެރި ކުރެވުނު ވަރުން އެންމެ ފަހުން ޒިހާން ސިފައިންގެ ވަޒީފާއިން ވަކިވާން ވެސް ނިންމީ އެއްވެސް މީހެއް ކައިރި ނުބުނެއެވެ. އެހެނަސް އެކަމަށްޓަކައި އޭނާ ލިޔެފައި އޮތް ސިޓީ ޔުނާއަށް ފެނިފައި ޔުނާ އެކަމާ މެދު ސުވާލުކުރިއެވެ.\nޒިހާނަށް އޭނާގެ ހިތުގެ އަޑީގައިވި އިހުސާސްތައް ބޭރުކޮށްލެވުނު ފުރަތަމަ ދުވަހަކީ އެއީއެވެ. އޭނާއަށް އެ އިހުސާސްތައް ކިޔައިދެވުނީ ވެސް ހުއްޓުމެއް ނެތް ކަރުނަތަކާ އެކީގައެވެ. އޭނައާ ހެދި އެމީހުންގެ ދަރިފުޅު ގެއްލި ދިޔައީތީ ތަކުރާރުކޮށް މަޢާއާށް އެދެވުނެވެ. އެފަދަ ނަޒަރިއްޔާތަކުން އެ ވާހަކަ ގެނައުމުން ޔުނާ އޭނާއަށް ނަފްރަތުކޮށް އޭނައާ ވަރިވާންވެސް އެދޭނެ ކަމަށް ޒިހާނަށް ހީކުރެވުނެވެ.\nއެހެނަސް އޭނާގެ ވާހަކަތައް ނިމުމާއެކު ޔުނާ ލޯތްބާއެކީ ޒިހާންގެ މޫނުގައި ހިފަހައްޓައި ކަރުނަތައް ފޮހެލަދިނެވެ. އަދި އެހެން މީހެއްގެ ކުށަކަށްޓަކައި އަމިއްލަ ނަފްސު ކުށްވެރި ނުކުރުމަށް ބުނަމުންނެވެ. އެދުވަހު ޒިހާން ހުރިހާ ކަމެއް ދޫކޮށް ގައުމުގެ ރައްކާތެރިކަމަށްޓަކައި ދިޔުމަކީ ވެސް ޒިހާންގެ އާއިލާގެ ރައްކާތެރިކަމަށްޓަކައި ދިއުން ނޫންތޯ ބުނަމުންނެވެ. ޔުނާގެ އެ ވާހަކަތައް އިވިފައި ޒިހާނަށް އިތުރަށް ރޮމުން ޔުނާގެ ގައިގައި ބައްދާލެވުނެވެ. އާދައިގެ މަތިން އެ ހާލަތުގައިވެސް ދެމީހުން ވެގެން ދިޔައީ އެކަކު އަނެކެއްގެ ހިޔާވައްސަށެވެ. އެހާ ހިސާބުން ދެމީހުން ވެގެން ދިޔައީ އެކަކު އަނެކެއްގެ ހިތްވަރަށެވެ.\nހަމަ އެދުވަހު ޒިހާން ވަޒީފާއިން ވަކިވާން ލިޔެފައި އޮތް ސިޓީ އެއްލައިލިއިރު ޔުނާވެސް އޭނާގެ ކޯހައިގެން ކުރިއަށް ދާން ފެށިއެވެ. އަދި ޒިހާން ބުނިހެން ކައުންސެލިންގް ދޭ ޔުނާގެ އަމިއްލަ ސެންޓަރެއް ހުޅުވުމަށްޓަކައި އެކަމަށް ބޭނުންވާނެ ފޯމްތައް އަމިއްލައަށް ތައްޔާރުކޮށް ޕްރޮފެސަރަކު ލައްވައި އެޕްރޫވް ކުރުވިއެވެ. ޔުނާގެ ފުރަތަމަ ކައުންސެލިންގް ސެންޓަރު ހުޅުވިގެން ދިޔައީ މާލޭގައެވެ. އެ ސެންޓަރުގައި ޔުނާ ކުރިއަށް ގެންދިޔައީ ހަމައެކަނި ވަކިވަކި މީހުންނަށް ކައުންސެލިންގް ދިނުމުގެ ޕްރޮގްރާމެއް ނޫނެވެ. އެކި އުމުރުފުރައިގެ މީހުންނާއި އެކި ދާއިރާތަކުގެ މީހުންގެ އިތުރުން ބެލެނިވެރިންނަށްޓަކައި ވެސް ނަފްސާނީ ދުޅަހެޔޮކަމާ ގުޅޭ ސެޝަންތަކެއް ވެސް އެ ސެންޓަރުގައި ހިންގިއެވެ. މި ސެޝަންތައް ބޮޑަށް މަޝްހޫރުވެގެން ދިޔައީ، ގުރުއާނާއި ސުންނަތުގެ އަލީގައި ނަފްސާނީ ދުޅަހެޔޮކަމަށް އަލިއެޅުވުމަށް އެ ދާއިރާއިން މައްޗަށް ކިޔަވައިގެން ހުރި ޝަހުސިއްޔަތަކު ހިންގި ފުރަތަމަ ސެޝަންތަކަށް ވާތީވެއެވެ. އެހެންކަމުން މާ ގިނަ ދުވަހެއްނުވެ އެ ދާއިރާއިން ޔުނާ ޚަލީލްގެ ނަން މަޝްހޫރުވެ ރާއްޖޭގެ އެހެނިހެން ރަށްތަކުގައި ވެސް ޔުނާގެ ސެންޓަރުތައް ހުޅުވިގެން ދިޔައެވެ. އަދި އެ ސެންޓަރުގައި މަސައްކަތް ކުރަން އެ ދާއިރާއިން ކިޔަވަމުންދާ ޒުވާން ކުދިން އަމިއްލައަށް އެދިގެން އައެވެ. ޔުނާގެ އަމާޒަކަށްވީ ވީހާވެސް ހެޔޮ އަގުގައި އާއްމުންނަށް ނަފްސާނީ ބަލިތަކުގެ ފަރުވާ ފޯރުކޮށްދިނުމެވެ. އޭނާގެ ސެންޓަރުތަކުގެ އެހީގައި މިއަދު އެ އަމާޒު ކޮންމެވެސް ވަރަކަށް ކާމިޔާބު ކުރެވިފައިވެއެވެ.\nޔުނާއަށް ކާމިޔާބީތައް ލިބުނު ފަދައިން ޔުނާ ދިން ހިތްވަރުން ޒިހާނަށްވެސް ކާމިޔާބީތަކެއް ލިބުނެވެ. ޒިހާން ސިފައިންގެ ވަޒީފާގައި ކުރާ މަސައްކަތުގެ އަގުވަޒަންކޮށް އޭނާ ސާޖެންޓެއްގެ މަގާމަށް ޕްރޮމޯޓްވެފައިވަނީ މީގެ ހަފްތާތަކެއް ކުރިންނެވެ. މީގެ އިތުރުން ޔުނާ ދިން ހިޔާލުތަކާ އެއްގޮތަށް ޒިހާން ލިބޭ ހުސް ވަގުތުތަކުގައި އާކިޓެކްޗާރާ ގުޅޭގޮތުން އިތުރު ހޯދުންތަކެއް ހޯދިއެވެ. އަދި އޭނާގެ ގްރޫޕް ލައްވައި މަސައްކަތް ކުރުވުމުގައި އެ ދަސްވާ ކަންތައްތަކާ އެއްގޮތަށް ކުރިއަށް ގެންދަން މަސައްކަތް ކުރެއެވެ. ނަތީޖާއެއްގެ ގޮތުން ޒިހާންގެ އެ ވިޔަފާރިވެސް އިހުނަށްވުރެ ތިޔާގިވެގެން ދިޔައެވެ.\nޔުނިވސިޓީގެ ކެމްޕަސް ތެރޭގައި ޔުނާ އޭނާގެ އެކުވެރިންނާއެކީ ސެލްފީ ނަގަން ހުރި މަންޒަރު ބަލަން ޒިހާން ހުރީ ދުރުގައެވެ. ޔުނާއަށް ބަލަން ޒިހާނަށް ހުރެވުނީ އެ ދެމީހުންގެ ގުޅުމަށްޓަކައި ހަމްދުކުރާ ހާލުގައެވެ. އެ ދެމީހުން އެކީގައި ނުހަނު ދަތި ދުވަސްތަކެއް ކަނޑައްތު ކުރުމަށްފަހު ވެސް އެކަކު އަނެކެއްގެ އަތުން ދޫކޮށްނުލީތީ އެ ގުޅުމާ މެދު ފަހުރުވެރިވެވުނެވެ. ޔުނާ އެކުވެރިންގެ ކައިރީގައި ހުރެފައި އޭނާ ފެނުމުން އޭނާގެ ކައިރިއަށް އައީ ކުޑަ ގޮތަކަށް ދުވެލައިފައެވެ.\n"ސޮރީ އިނގޭ.... ލަސްވެއްޖެދޯ؟ އެމީހުން ހަމަ ދޫކޮށްނުލީއޭ....." ޒިހާންގެ ކުރިމަތީގައި ގޮސް މަޑުކޮށްލަމުން ޔުނާ ބުންޏެވެ.\n"މައާފު ކޮށްފާނަން އިނގޭތޯ، ޑޮކްޓަރ އައިޝަތު ޔުނާ ޚަލީލް...." ޒިހާން ނޫންކަމަށް ހަދާފައި ޔުނާއާ އެފަދައިން މުހާތަބު ކުރިއިރު އެ ތުންފަތްމަތީގައި ހިނިތުންވުމެއް ކުރެހުނެވެ. އެއާއެކު ޔުނާއަށް ހީލެވުނެވެ.\n"ހުމް.... ދެން މިފަދަ މަގާމެއް ލިބުނީމަ ނެތްތަ ސަޕްރައިޒެއް ވެސް؟" ޔުނާ ޒިހާން ކަމެއް ރާވާނެކަން ޔަގީންކޮށްގެން ހުރެ ބުންޏެވެ.\n"ކީއްކުރާ ސަޕްރައިޒެއް؟ ކުދިން ކުދިން ސާރޖެންޓަކަށްވީމަ ވެސް ބަޔަކު ކަމެއް ކުރީއެއް ނޫން....." ޒިހާން ނޭވާ ދަމާކަމަށް ހެދެމުން ބުންޏެވެ.\n"އަޅޭ! އަދިވެސް ހިތުގައި ޖެހިފަތަ ތިހިރީ؟ ހަމަ ބިޒީވެގެންނޭ ކަމެއްނުވީ.... ހިނގާބަލަ މިރޭ ޑިނާރއަކަށް ދާން ކޮމްޕެންސޭޓްކުރަން...." ޔުނާ އެދުނެވެ. ޒިހާން ނުރުހުންވާކަމަށް ހެދެމުން ނުއުޅެމޭ ބުނެ ދާން ހިނގައިގަތެވެ. ޔުނާ އާދޭސްކުރަމުން ދެން ހިނގާބަލާށޭ ބުނަމުން ދިޔައެވެ. އެހެނަސް ޒިހާން ސަމާސާވެރި ގޮތަކަށް ގޮތްދޫނުކުރާ ކުޑަކުއްޖެއް ފަދައިން ނޫނެކޭ ބުނަމުން ދިޔައެވެ. އެއިން ޔުނާއަށް ހެވުން ނޫންކަމެއް ނުވިއެވެ.\nއެރޭ ކޮންމެހެން ވެސް ޒިހާން ކެއުމަކަށް ގެންދަން ޔުނާ ބޭނުންވުމުން ޔުނާ ޒިހާން އެޕާޓްމެންޓުން ނެރުނީ 'ގަދަކަމުންނެވެ'. އެހެނަސް ނޭނގޭ ސަބަބަކާ ހުރެ ދާންވީ ރެސްޓޯރެންޓެއް ކަނޑައެޅީ ޒިހާނެވެ. އަދި ޔުނާއަށް ސިއްރުން ފޯނު ކޯލެއް ކޮށްފައި އަދި ދާނީ 15 ވަރަކަށް މިނެޓް ފަހުން ކަމަށްވެސް ބުންޏެވެ.\nއެމީހުން ދާން ނިންމާފައި އޮތީ އުޅެމުން ދިޔަ އިމާރާތާ ކައިރި ހިސާބެއްގައި ކަމަށްވުމުން ދިޔައީ ފައިމަގުގައެވެ. އެރޭ ވިއްސާރަވާނެ ކަމަށް ލަފާ ކުރެވޭތީ ދެމީހުން ނިކުތީ އެއްކަލަ ރަތްކުލައިގެ ކުޑަ ހިފައިގެންނެވެ. މިހާ ދުރަށް ވެސް އޭތި ހިފައިގެން ދެމީހުން އައީ، ދެމީހުންގެ ދެމެދުގައިވާ ލޯބި އެ ކުޑަ ފެނުމުން ހަނދާންވާތީވެއެވެ.\nރެސްޓޯރެންޓަށް ވަދެވުމާއެކު ޒިހާން އިރުކޮޅަކުން އަންނާނެ ކަމަށްބުނެ އެ ރެސްޓޯރެންޓުގައި ވަކިން ހަދާފައި ހުރިތަނަށް ދިޔައިރު ޔުނާ އެހެން ހިނގާފައި ދިޔަ ވެއިޓަރެއްގެ އަތަށް އެއްޗެއް ދީފައި ހަދަންވީ ގޮތް ކިޔައިދިނެވެ.\nއިރުކޮޅެއްގެ ތެރޭގައި ޒިހާން ޔުނާ ކައިރިއަށް އައިސް ޔުނާ ގޮވައިގެން އެ ވަކިން ހެދިފައި ހުރިތަނަށް ދިޔައީ ޔުނާގެ ލޯމަތީގައި އަތް އަޅައިގެންނެވެ. ޒިހާން ކުޑަކޮށް ގުނާލުމަށްފަހު ޔުނާގެ ލޯމަތިން އަތް ނަގާލުމުން ޔުނާއަށް ފެނިގެން ދިޔައީ މުޅި އެ ބައި އެއްކޮށް ފަނޑު އަލީގެ ބޮކި ފަތިތަކުންނާއި މާ ކޯނިތަކުން ތައްޔާރުކުރެވިފައިވި ތަނެވެ. އެއްފަރާތުގައި ހުރި ފެންސްގައި އެޅުވިފައި ހުރި ކުޑަ ބެނާގައި ލިޔެވިފައިވީ 'ކޮންގްރޭޓްސް، ޑރ. ޔުނޫ!" އެވެ. އަދި އަމުދުން މީރު ކެއުމަކަށްފަހު އައި ކޭކުގައި ވެސް އޮތީ ޔުނާދެކެ ފަހުރުވެރިވާ ވާހަކައެވެ.\nޒިހާންގެ ހުރިހާ ތައްޔާރީތައް ފެނިފައި ޔުނާ ހިނިތުންވެގެން ހުރިތަން ފެނިފައި ޒިހާންގެ ހިތަށް އުފަލެއް ލިބުނެވެ. އޭނާ އިތުރު އެއްވެސް އެއްޗަކަށް ބޭނުންނުވިއެވެ. އެހެނަސް ވެއިޓަރަކު އައިސް އެތާނގައި ޕްރޮޖެކްޓަރެއް ސެޓްކުރަން ފެށުމުން އޭނާއަށް ވެސް އެއްޗެއް ލިބެން އުޅޭހެން ހީވުމުން ޒިހާނަށް ހައިރާންކަމާއެކީ ޔުނާއަށް ބަލައިލެވުނެވެ. ޔުނާ އެއްލޯ މަރައިލުން ނޫންކަމެއް ނުކުރިއެވެ.\nއޭގެ އިރުކޮޅެއްގެ ތެރޭގައި އެތަނުގެ ހުދުކުލައިގެ ފާރަށް އެޅުނު އަލީގެ ތެރެއިން ފެންނަން ފެށީ ވީޑިއޯއެކެވެ. ވީޑިއޯއިން ފެނިގެން ދިޔައީ ޒިހާން ދުރު ބަލަން ހިނިތުންވުމަކާއެކީ އިން މަންޒަރެވެ. އެ ފޮޓޯގެ ތިރިއަށް އެރީ 'މައި ލަވިންގް ހަޒްބެންޑް' އެވެ. ވީޑިޔޯއިން ދެންވެސް ފެންނަން ފެށީ ޒިހާންގެ އެކިއެކި ފޮޓޯތަކެވެ. އޭގެން ކޮންމެ ފޮޓޯއެއްގެ ތިރީގައި ޒިހާނާ ގުޅޭ ކޮންމެވެސް ވާހަކައެއް ލިޔެވިފައިވިއެވެ. އޭގެ ތެރެއިން ގިނަ ފޮޓޯތަކަކީ ވޭތުވެދިޔަ ދެ އަހަރު ތެރޭގައި ޒިހާނަށް ނުވެސް އެނގި ޔުނާ ނަގާފައިވާ ފޮޓޯތަކެއްކަން ޒިހާނަށް އެނގުނެވެ. ކުރީކޮޅު ހީލާފައި އެކަން ފާހަގަކުރިއެއް ކަމަކު ފަހުން ފަހުން އައިސް ފެނުނު ލިޔުންތަކުން ޒިހާން ޖަޒުބާތުގައި ޖެހުނެވެ. ސާޖެންޓަކަށްވީ ދުވަހު ސިފައިންގެ ރަސްމީ ޔުނީފޯމުގައި ހުރި ފޮޓޯގެ ތިރީގައިވީ، ޒިހާނަކީ ގައުމުގެ ރައްކާތެރިކަމަށްޓަކައި މަސައްކަތް ކުރާ މީހަކަށްވާތީ ޔުނާ ފަހުރުވެރިވާ ވާހަކައެވެ. އަދި އެ ޒާތުގެ އެހެން ފޮޓޯއެއްގެ ތިރީގައި އޮތީ އެ ސަބަބާހުރެ ޒިހާންގެ ކައިރީގައި ހުރުމުން ރައްކާތެރިކަމެއް އިހުސާސްކުރެވޭ ވާހަކައެވެ. ޒިހާންގެ ލޮލުން ކަރުނަ ހިލިގެން ދިޔައީ ދެން އައި ފޮޓޯގައި އޭނާ މަންހަލް އުރާލައިގެން ހުރިއިރު ޒިހާން ވާނީ އެންމެ 'ބެސްޓް' ބައްޕައަށް ކަމަށް އޮތްތަން ފެނުމުންނެވެ.\nވީޑިއޯ ނިމުނުއިރު ޒިހާން ހިނިތުންވިއެއްކަމަކު ރޮވެން ކައިރިވެފައިވުމުން ޔުނާ ގޮސް ޒިހާންގެ ގައިގައި ބައްދާލަމުން ލޯބިވާ ވާހަކަ ބުންޏެވެ. އެއަށްފަހު ޒިހާން ހަމައަކަށް އެޅުމަށް ވަގުތު ދިނެވެ.\nރެސްޓޯރެންޓުން ނިކުތް ވަގުތު ހިމަފޮދު ވާރޭ ވެހެމުން ދިޔައީތީ ޔުނާއާއި ޒިހާން ހިނގާފައި ދިޔައީ ކުޑަ އަޅައިގެންނެވެ. ތަންކޮޅެއް ދިގުކޮށް ހިނގާލަން ބޭނުންވުމުން އެމީހުން ދިޔައީ އިމާރާތް ހުންނަ މަގު ނޫން އެހެން މަގަކުންނެވެ. އެއީ އާއްމުގޮތެއްގައި ދުއްވާ އެއްޗެހި ނުދުއްވާ މަގަކަށްވުމުން މަގަށް ވެރިވެފައިވީ ހިމޭންކަމެވެ. ވާރޭވެހެމުން ދިޔައީތީ ވަރަށް މަދުން ނޫނީ މީހަކުވެސް ފެންނާކަށް ނެތެވެ.\n"ޔުނާއަށް އެނގޭތަ؟ ﷲ އަށްޓަކައި އެކަކު އަނެކެއްދެކެ ލޯބިވާ މީހުންނަށް ގިޔާމަތް ދުވަހު އަރުޝީގެ ހިޔާވަހިކަން ލިބޭނެ..." ޒިހާން ދެކެވެމުން ދިޔަ ވާހަކަތަކުގެ ތެރެއިން ބުންޏެވެ.\n"އަސްލުވެސްތަ؟ ދެޓްސް ސޯ ކޫލް..... އެހެންވީމަ ދެމީހުންނަށް ތި ނިއުމަތް ލިބޭނެދޯ އިން ޝާ ﷲ!" ޔުނާ އުޖާލާވެގެން ދިޔަ މޫނަކާއެކީ ބުންޏެވެ.\n"ނޭނގެ.....ޔުނާ އަހަރެންދެކެ ލޯބިވީ ހަމައެކަނި ލުކްސްއަށްޓަކައި ވިއްޔާ ނުއެއްވާނެދޯ؟" ޒިހާން ރާގަކަށް ބުންޏެވެ.\n"ދެޓްސް ނޮޓް ޓްރޫ..... އައި މީން ޔެސް، ލުކްސް ވެސް ލައިކްވޭ... ޕާރސަނޭލިޓީވެސް ލައިކްވޭ.... އެކަމަކު އެންމެ ބޮޑަށް ލޯބިވީ ޒިހާން އަހަންނަށްޓަކައި ގައްވާމްއަކަށްވާން މަސައްކަތް ކުރީތީ. އެގޮތަށް ކަންތައް ކުރީ ގުރުއާނާއި ސުންނަތާ އެއްގޮތަށް އުޅެންކަން އެނގުނީމަ ނޭނގޭ ސަބަބަކާހުރެ އަދި މާ ބޮޑަށް ލައިކްވި. މޭއިބީ އެކަން އެނގުނީމަ އަހަންނަށް ވެސް ދީނާ ކައިރި ވެވުނީތީ ކަންނޭނގެ...." ޔުނާ ވިސްނުމެއްގައި ހުރެ ބުންޏެވެ.\n"ހުމް.... ޔުނާ ތަންކޮޅެއް ކުރިން އެހީމެއްނު ކީއްވެހޭ އަހަރެން ޔުނާ ދެކެ ލައިކްވީ؟ އަހަރެން އެންމެ ބޮޑަށް އަޅައިގަތީ ބުރުގާ ނާޅާ އެ އަންހެން ކުއްޖާ ވެސް އެތައް އުދަގުލަކާއެކީ ސްކޫލްގައި ނަމާދުކުރަން ޖެހުނިއްޔާ ނަމާދު ކުރާތީ. ވަރަށް ހަނދާން ހުރޭ އެއްދުވަހަކު ޔުނާގެ ފްރެންޑެއް ބުނީ މިތާނގައި ޔުނާގެ ދޮންބެއެއް ނެތޭ. ބުނީމަ ޔުނާ ބުނީ ދޮންބެ ބުންޏޭ ކޮންމެ ތަނެއްގައި ވިޔަސް ﷲ ބައްލަވާ ވޮޑިގެންވޭ. އެހެންވީމަ ތިމަންނަ ގިލްޓީވެއޭ....ހެހެ..."\n"ހަހަ.... ހަނދާނެއްވެސް ނެތް ތި ވާހަކަ ދެކެވުނު ހަނދާނެއް..."\n"އެނީވޭސް..... ޔުނާއަކީ މި ދުނިޔޭގަވެސް އަހަރެންގެ ސޭފް ޕްލޭސް. އުއްމީދަކީ މި ލޯބީގެ ސަބަބުން ދެމީހުން ގިޔާމަތް ދުވަހުވެސް ސޭފް ޕްލޭސްއެއްގައި ވުން. އިން ޝާ ﷲ!" ޒިހާން ލުއި ހިނިތުންވުމަކާއެކީ ބުންޏެވެ. އެއާއެކު ޔުނާވެސް އިން ޝާ ﷲ އޭ ބުނެލަމުން ޒިހާންގެ ކޮނޑުގައި ބޯ އަޅައިލިއެވެ. އެ ހިނދު ވިއްސާރަ ބޯވެގެން ދިޔައެއްކަމަކު ދެމީހުންވީ އެކަކު އަނެކަކާއެކީ ހިޔަލުގައެވެ. އެމީހުންގެ ގުޅުމުގެ ޒާތް ފަދައިންނެވެ.


Raajje Ahnna Flight Thakuge Adhahu Bodu Thanun Madhuve Airport Falhuvejje | Hathaavees\nރާއްޖެ އަންނަ ފްލައިޓުތަކުގެ އަދަދު ބޮޑުތަނުން މަދުވެ އެއާޕޯޓު ފަޅުވެއްޖެ\nވެލާނާ އިންޓަނޭޝަނަލް އެއާޕޯޓު -- ފޮޓޯ / އެމްއޭސީއެލް\nދުނިޔޭގައި މިހާރު ފެތުރެމުން އަންނަ ކޮވިޑް19 ވައިރަހާއި ގުޅިގެން ރާއްޖެއަށް ދަތުރުކުރާ ގިނަ އެއާލައިންތަކުން ދަތުރުތައް ހުއްޓާލުމާއި ގުޅިގެން އާއްމު ގޮތެއްގައި ބާރު ބޮޑު ވެލާނާ އިންޓަނޭޝަނަލް އެއާޕޯޓު (ވީއައިއޭ) ފަޅުވެއްޖެއެވެ.\nއެމްއޭސީއެލްގެ ތަފާސް ހިސާބުތައް ދައްކާ ގޮތުގައި އާއްމު ގޮތެއްގައި އާދިއްތަ ދުވަހެއްގައި އިންޓަނޭޝަނަލް ފްލައިޓުތަކުގެ ތެރެއިން 48 ފްލައިޓު ރާއްޖެއަށް ޖައްސާއިރު ޑޮމެސްޓިކް ފްލައިޓުތައް އުޅެނީ 50 އިން މަތީގައެވެ.\nނަމަވެސް ކޮވިޑް19 ގެ ސަބަބުން މިއަދު ރާއްޖޭގެ ވައިގެ ބަނދަރުގައި ބޯޓެއް ނެތޭ ދެންނެވިއަސް ދޮގަކަށް ނުވާނެއެވެ. އެހާވެސް ފަޅެވެ. އިއްޔެގެ ތަފާސް ހިސާބުތައް ދައްކާ ގޮތުގައި ރާއްޖެއަށް އައިސްފައިވާ އިންޓަނޭޝަނަލް ފްލައިޓުތަކުގެ އަދަދަކީ 16 އެވެ. ޑޮމެސްޓިގް ދަތުރުތަކުގެ އަދަދު ވަނީ 25 އަށް އަރާފައެވެ.\nމި އަހަރުގެ ޖެނުއަރީ ފަސްވަނަ ދުވަހަކީ ވީއައިއޭ އިން އާ ރެކޯޑެއް ގާއިމް ކުރި ދުވަހެކެވެ. އެ އާދިއްތަ ދުވަހު 252 ރަންވޭ މޫމަންޓްސް ވަނީ ރެކޯޑު ކުރެވިފައެވެ. ޓޫރިޒަމް މިނިސްޓަރު އަލީ ވަހީދު ވިދާޅުވާ ގޮތުގައި ރާއްޖެއަށް ޖުމްލަ ގޮތެއްގައި ކޮންމެ ދުވަހެއްގައިވެސް މަދުވެގެން 5،000 ފަތުރުވެރިން އާދެއެވެ. ނަމަވެސް މިހާރު ރާއްޖެއަށް އަންނަ ފަތުރުވެރިންގެ އަަދަދަކީ 200 އާ 300 އާ ދެމެދެވެ.\nއެމްއޭސީއެލް އިން ބުނީ މި އަހަރުގެ ފެބްރުއަރީ މަހު ވީއައިއޭ އަށް އޮަޕަރޭޓުކުރި ފްލައިޓުތަކުގެ އަދަދު މިދިޔަ އަހަރާ އަޅާބަލާއިރު 12 ޕަސެންޓް މަދުވެފައިވާ ކަމަށެވެ.


އާދަމުގެފާނުން ފެށިގެން ކީރިތި ރަސޫލާގެ ނަސަބުފުޅު\nކީރިތި މާތް ނަބިއްޔާ ޞައްލަ ﷲ ޢަލައިހި ވަސައްލަމަ، މައްކާގައި ދުނިޔޭގެ އަލިކަން ދެކެވަޑައިގަތީ، 22 އޭޕްރީލް 571 މ. ގައި ކަމަށް ވާރިދުވެފައި ވެއެވެ. އެއީ ފީލު އަހަރު ކަމަށާއި، އެއީ ރަބީޢުލްއައްވަލު މަހެއް ކަމަށް ވެސް ވާރިދުވެފައި ވެއެވެ.\nޢީދު މިސްކިތުގައިވާ ދެ ލިއުމަކަށް ނަޒަރެއް\nމާލޭ ޢީދު މިސްކިތުގައި، ވަރަށް މުހިންމު ދެ ތާރީޚެއް ބަޔާންކޮށްދޭ ދެ ލިއުމެއް ވެއެވެ. އެއް ލިއުމަކީ، މިސްކިތް ހިޔާކުރެވުނު ތާރީޚެވެ. އަނެއް ތާރީޚަކީ، މިސްކިތުގައި ޢީދު ނަމާދު ކުރެވުނު ތާރީޚެވެ. ފުރަތަމަ ލިއުން ހަރުކޮށްފައި ވަނީ، މިސްކިތުގެ ދޮރުމަތީގައެވެ.\nމާލިކު ބްނު ދީނާރުގެ ހުވަފެންފުޅު\nތާބިޢީ ބޭކަލެއް ކަމުގައިވާ މާލިކް ބްނު ދީނާރު (مالك بن دينار) އަކީ، މުސްލިމުންގެ އިމާމެކެވެ. އެކަލޭގެފާނުގެ ޙަޔާތްޕުޅު ބަދަލުކޮށްލި ހުވަފެންފުޅުގެ ވާހަކަ ކިޔައިދެއްވަމުން ވިދާޅުވެފައި ވެއެވެ.\nތިމަންކަލޭގެފާނުގެ ޙަޔާތްޕުޅު ފެށްޓެވީ، މަގުފުރެދުމުގެ ކުންނާ ހިސާބުންނެވެ. ...\nނުބައި މާނަ އެކުލެވޭ އަންހެން ނަންތަކެއް\nޢަރަބި އަތުލިއުން ހުއްޓާލި ސަބަބު\nޙަޔާތުނާމާ ލިއުމުގެ މައްޗަށް ނަޒަރެއް\nޢިލްމީ ދިރާސާއެއް ލިޔާނީ ކިހިނެއް؟\nމުސްލިމުން އާންމުކޮށް ކިޔަންޖެހޭ ޒިކުރާއި ދުޢާ\nއެމެރިކާ މީހުންގެ ބައެއް އާދަކާދަ\nތިން ބައްރު ބެދޭ ސަރަޙައްދުގައިވާ މޫރިތި ނަންފުޅު\nރ. މީދޫ ހިރިގަލު މިސްކިތުގައިވާ ބައެއް ލިއުން\nހުކުރު މިސްކިތު މިޙުރާބު ފިލާ ލިޔެވުނު ތާރީޚު\nހުކުރު މިސްކިތު މިޙުރާބު ފިލާގައިވާ ލިއުމެއް\nނަކަލުކުރުމުގެ ތަފާތު، މުޙައްޤިޤުންގެ ސަމާލުކަމަށް\nބޮޑުތަކުރުފާނުގެ ޒިޔާރަތުގައިވާ ލިއުން\nޞަޙީޙު މުސްލިމުގައި ރިވާވެފައިވާ ދަތުރުދުޢާ\nއަލްބަޤަރާ ސޫރަތުގެ 44 ވަނަ އާޔަތުގެ ތަފުސީރު\nބައިނަލްއަޤުވާމީ ރައްކާތެރިކަންބޮޑު އިންޓަރނެޓް ދުވަސް\nމަންމަ ދިން ޖާފަތް\nފިނިފެންމަލުގެ ގުރުޑު ފިޔަ\nބުއްދި މަދު، ކަންނެތް ޤައިދީ\nއެމެރިކާ މީހުންނާއި، ރަޝިޔާ މީހުންގެ ތަފާތު\nޖުޙާ އާއި ބޮލެއް ނެތް މީހާ\nސުވަރުގޭގައި ހަމަހަމަ ދެމަފިރިން


United Nations | Mihaaru\nއދ. އިން ވަކިވާން ޖެހިދާނެ: ފިލިޕީންސްގެ ރައީސް\nމެނީލާ (އޮގަސްޓް 21) - އދ. އިން ވަކިވާން ޖެހިދާނެ ކަމުގެ އިންޒާރު ފިލިޕީންސްގެ ރައީސް ރޮޑްރިގޯ ޑުޓާޓް ދެއްވައިފި އެވެ.\nގުދުސް (އޮގަސްޓް 10) - ގާޒާގައި މަސައްކަތް ކުރި އދ. ގެ މުވައްޒަފަކު އޭނާގެ މަގާމުގެ ހައިސިއްޔަތު ބޭނުންކޮށްގެން ހަމާސް ޖަމާއަތަށް އެހީވެދީފައިވާ ކަމަށް ބުނެ އިޒްރޭލުން މައްސަލަ ޖައްސައިފި އެވެ.\nJuly 02, 2016 20\nޝަރީއަތް އިންސާފުވެރިއެއް ނޫން، ހުމާމް ނުމަރާތި: އދ\nކުރީގެ މަޖިލިސް މެމްބަރު ޑރ. އަފްރާޝީމް އަލީ މަރާލިކަން ސާބިތުވެ މަރަން ހުކުމްކޮށްފައިވާ ހ. ލޮބީ، ހުސެން ހުމާމުގެ ޝަރީއަތް އިންސާފުވެރި ނޫން ކަމަށާއި އެހެންވެ އޭނާގެ މައްޗަށް އެ ހުކުމް މި ވަގުތު ތަންފީޒު ނުކުރުމަށް އދ. އިން ސަރުކާރަށް ގޮވާލައިފި އެވެ.\nJune 30, 2016 15\nއދ. ގެ އާ މަގާމަކަށް ޑރ. ޝަހީދު\nއދ. އިން އީރާނަށް ކަނޑައަޅާފައި ހުންނެވި ހާއްސަ މަންދޫބު، ރާއްޖޭގެ ކުރީގެ ފޮރިން މިނިސްޓަރު ޑރ. އަހްމަދު ޝަހީދު އދ.ގެ އާ މަގާމަކަށް އައްޔަން ކުރެއްވުމަށް ހިއުމަން ރައިޓްސް...\nމޮޓޯކޭޑުން ޖެހި މަރުވުމުން ބަދަލަށް 1684 ޑޮލަރު\nވޮޝިންޓަން (ޖޫން 30) - އދ. އަށް ކަނޑައަޅާފައި ހުންނަ އެމެރިކާ ސަފީރު ސަމަންތާ ޕަވާ ކެމަރޫން އަށް ކުރެއްވި ދަތުރުގައި އެކަމަނާގެ މޮޓޯކޭޑުން ޖެހި މަރުވި ކުއްޖާގެ އާއިލާ އަށް ބަދަލެއްގެ...\nއާބާދީގެ 113 މީހުންގެ ތެރޭން އެކަކީ ރެފިއުޖީއެއް\nދުނިޔޭގައި ރެފިއުޖީންގެ އަދަދު ވަނީ ރެކޯޑް މިންވަރަކަށް އަރާފައި. މިއީ ދެ ވަނަ ބޮޑު ހަނގުރާމަ އަށް ފަހު ރެފިއުޖީންގެ އަދަދު 65 މިލިއަން ފަހަނަޅާ ދިޔަ ފުރަތަމަ ފަހަރު. މީގެ ތެރޭން ދެބައިކުޅަ އެއްބައި ރެފިއުޖީންނަކީ ހަނގުރާމަ ހިނގާ ގައުމުތައް ކަމަށްވާ އަފްޣާނިސްތާން، ސީރިއާ އަދި ސޯމާލިއާގެ މީހުން.\nއެމެރިކާ ގޮވައިގެން އީރާނުން އދ.ގެ މަތީ ކޯޓަށް\nތެހެރާން (ޖޫން 16) - ފްރީޒްކޮށްފައިވާ އީރާނުގެ ދެ ބިލިއަން ޑޮލަރުގެ އެސެޓްތައް ތެހެރާނުން ޒިންމާވާން ޖެހޭ ޓެރަރިސްޓް ހަމަލާތަކުގައި އަނިޔާވި އެމެރިކާ މީހުންނަށް ދިނުމަށް އެމެރިކާގެ ސްޕްރީމް ކޯޓުން ނިންމާފައިވާ މައްސަލަ އދ.ގެ އެންމެ މަތީ ކޯޓަށް ތެހެރާނުން ހުށަހަޅައިފި އެވެ.\nJune 04, 2016 7\nޔަމަނަށް ހަމަލާ ދޭ ކޯލީޝަން އދ. ގެ ކަޅު ލިސްޓަށް\nޔުނައިޓެޑް ނޭޝަންސް (ޖޫން 4) - ޔަމަނަށް ހަމަލާ ދިނުމަށް ސައުދީ އަރަބިއާ އިސްވެ އުފައްދާފައިވާ އަރަބި ކޯލީޝަން އދ. އިން ބްލެކްލިސްޓް ކޮށްފި އެވެ.


މާލޭ ސިޓީ ކައުންސިލްގެ އިދާރާގެ ބައެއް ސެކްޝަންތައް ހިންގުމަށް އޮފީސް ޢިމާރާތެއް ކުއްޔަށް ހިފުން.\nމާލޭ ސިޓީ ކައުންސިލްގެ އިދާރާގެ ބައެއް ސެކްޝަންތައް ހިންގުމަށް އޮފީސް ޢިމާރާތެއް ކުއްޔަށް ހިފަން ބޭނުންވެއެވެ. މިކަމަށް ޝައުޤުވެރުވެލައްވާ ފަރާތްތަކަށް ބީލަން ހުށަހެޅުމުގެ ފުރުޞަތު ހުޅުވާލަމެވެ.\nބީލަމުގައި ބައިވެރިވުމަށް އެދޭ ފަރާތްތަކުން މިއިޢުލާނާއި އެޓޭޗްކުރެވިފައިވާ ބީލަމުގައި ރަޖިސްޓްރީވާ ފޯރމް ފުރިހަމަ ކުރެއްވުމަށްފަހު އީ-އެމްއިލް: [email protected] އަށް މެއިލް ފޮނުވުމުން ބީލަމުގައި ރެޖިސްޓްރީވިކަމުގެ ސްލިޕް މެއިލްކުރެވޭނެއެވެ. ބީލަމުގައި ރަޖިސްޓްރީވިކަމަށް ޔަގީންކުރަންވާނީ ރަޖިސްޓްރީ ނަމްބަރު ލިބުމުންނެވެ.\nބީލަމުގައި ރަޖިސްޓްރީ ވެވޭނެ އެންމެ ފަހު ވަގުތަކީ 17 ޖޫން 2021 ވާ ބުރާސްފަތި ދުވަހުގެ 14:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަކަށްޓަކައި ދަންނަވަމެވެ.\nމިމަސައްކަތާއި ގުޅިގެން ޕްރީ-ބިޑް ބައްދަލުވުން ނޯންނާނެ ކަމަށް ދަންނަވަމެވެ.\nބީލަން ހުޅުވުން އޮންނާނީ 07 ޖުލައި 2021 ވާ ބުދަ ދުވަހުގެ 11:00 ގައި ބޮޑުތަކުރުފާނު މަގު،މާލޭ ސިޓީ ކައުންސިލްގެ ޢާންމު ޚިދުމަތްތަކާބެހޭ ބައި، ތައިސޭކޮށިގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައިނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nގަޑިޖެހުމުގެ ފަހުން އަންދާސީ ހިސާބު ހުށަހަޅުއްވަން ވަޑައިގަންނަވާފަރާތްތަކުގެ އަންދާސީ ހިސާބު ބަލައި ނުގަނެވޭނެއެވެ.\nބީލަން ހުޅުވުމަށް އޮންނަ ބައްދަލުވުމުގައި ބައިވެރިވެވޭނީ ކަނޑައެޅިފައިވާ މުއްދަތުގައި ބީލަމަށް ރެޖިސްޓްރީ ވުމަށް އެދި ފޯމް ހުށަހަޅައި ބީލަމުގައި ރެޖިސްޓްރީ ކުރެވިފައިވާ ކަމުގެ ސްލިޕް ފޯރުކޮށްދެވިފައިވާ ފަރާތްތަކަށް އެކަނި ކަމުގައި ދަންނަވަމެވެ.\nމި މަސައްކަތާއި ގުޅޭ ގޮތުން އެއްވެސް ސުވާލެއް ވާނަމަ 29 ޖޫން 2021 ވާ އަންގާރަ ދުވަހުގެ 14:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.\nއިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\n- ޕްރޮކިއުމަންޓް ސެކްޝަން\n- މާލޭ ސިޓީ ކައުންސިލްގެ އިދާރާ (އެމް.ޑަބްލިޔު.އެސް.ސީ ކަސްޓަމަރ ބިލްޑިންގ /4ވަނަ ފަންގިފިލާ)\n- އަމީނީމަގު، މާލެ، ދިވެހިރާއްޖެ\n- ފޯން: 3323902\nޕަބްލިޝްކުރި ތާރީޚު: 08 ޖޫން 2021\nޕަބްލިޝްކުރި ގަޑި: 1753\nސުންގަޑި: 07 ޖުލައި 2021 1100\n- Mauloomath Sheet\n- Beelan Registry Form


Sovereign Development Fund gai 181 million dollar ebahuri: Minister Ameer - vNews.mv\nފިނޭންސް މިނިސްޓަރު އިބްރާހީމް އަމީރު މަޖިލީހުގެ މިއަދުގެ ޖަލްސާގައި މެންބަރުންގެ ސުވާލުތަކަށް ޖަވާބު ދެއްވަނީ -- ފޮޓޯ: މަޖިލިސް\nސޮވަރިން ޑިވަލޮޕްމަންޓް ފަންޑްގައި 181 މިލިއަން ޑޮލަރު އެބަހުރި: އަމީރު\nވީނިއުސް 08 October 2019, 10:52\nކުރީގެ ރައީސް އަބްދުﷲ ޔާމީންގެ ވެރިކަމުގައި އުފެއްދެވި ސޮވަރިން ޑިވަލޮޕްމަންޓް ފަންޑްގައި މިމަހުގެ ތިންވަނަ ދުވަހުގެ ނިޔަލަށް ހުރީ 181 މިލިއަން ޑޮލަރު ކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވެއްޖެ އެވެ.\nމިނިސްޓަރު އަމީރު މިހެން ވިދާޅުވީ ރައްޔިތުންގެ މަޖިލީހުގެ މިއަދުގެ ޖަލްސާގައި ކުރީގެ އިކޮނޮމިކް މިނިސްޓަރު އަދި މާވަށު ދާއިރާގެ މެންބަރު މުހައްމަދު ސައީދު ކުރެއްވި ސުވާލަކަށް ޖަވާބު ދެއްވަމުންނެވެ.\nސައީދު ސުވާލުކުރެއްވީ ސޮވެރިން ފަންޑުގައި ހުރި ފައިސާގެ އަދަދު ސާފު ކުރެއްވުމަށެވެ. ސުވާލުކުރައްވަމުން ސައީދު ވަނީ ރައީސް ޔާމީންގެ ވެރިކަން ނިމިގެންދިޔައިރު ސޮވެރިން ފަންޑްގައި 100 މިލިއަން ޑޮލަރު ހުންނާނެކަން ފާހަގަކުރައްވާފަ އެވެ.\nސުވާލަށް ޖަވާބު ދެއްވަމުން މިނިސްޓަރު އަމީރު ވިދާޅުވީ މި މަހުގެ ތިންވަނަ ދުވަހުގެ ނިޔަލަށް ސޮވެރިން ފަންޑުގައި 181 މިލިއަން ޑޮލަރު ހުރިއިރު އަހަރެއްގެ ތެރޭގައި އެ އަދަދު އެވަނީ ދެގުނަ ކުރެވިފައި ކަމަށެވެ. ރައީސް ޔާމީންގެ ވެރިކަން ނިމުނުއިރު ސޮވެރިން ފަންޑްގައި ހުރީ 96.3 މިލިއަން ޑޮލަރު ކަންވެސް މިނިސްޓަރު ވަނީ ފާހަގަކުރައްވާފަ އެވެ.\nމިނިސްޓަރު އަމީރު ވިދާޅުވީ ސޮވަރިން ޑިވަލޮޕްމަންޓް ފަންޑްގެ ކަންކަން ހަރުދަނާ އުސޫލެއްގެ ތެރެއިން ކުރިއަށް ގެންދިއުމަށްޓަކައި މިފަންޑާ ގުޅޭ ގާނޫނެއް މަރުކަޒީ ބޭންކް، އެމްއެމްއޭއާ ގުޅިގެން އެކުލަވާލައްވަމުން ގެންދަވާ ކަމަށެވެ.\nއިންޑިއާ ސަރުކާރުން ރާއްޖެއަށް ދިނުމަށް ނިންމާފައިވާ އެއިޑް ޕެކޭޖުގެ ތެރޭގައި ހިމެނޭ 800 މިލިއަން ޑޮލަރުގެ ލައިން އޮފް ކްރެޑިޓް ފެސިލިޓީ ބޭނުންކުރާނީ ދިވެހި ސަރުކާރުން ހިންގާ ޕަބްލިކް ސެކްޓަރުގެ ބޮޑެތި މަޝްރޫއުތަކަށް ކަމުގައިވެސް މިނިސްޓަރު ވިދާޅުވި އެވެ. އެއިޑް ޕެކޭޖުގެ އިތުރުން 200 މިލިއަން ޑޮލަރުގެ ގްރާންޓް އެހީ ވެސް އިންޑިއާ އިން ލިބިފައިވާ ކަން މިނިސްޓަރު ވަނީ ފާހަގަކުރައްވާފަ އެވެ. މީގެއިތުރުން 400 މިލިއަން ޑޮލަރުގެ ކަރަންސީ ސްވަޕް ފެސިލިޓީއެއް އެމްއެމްއޭ އާއި އިންޑިއާގެ ރިޒާވް ބޭންކާ ދެމެދު ހަދާފައިވާ ކަމުގައިވެސް މިނިސްޓަރު ވަނީ ވިދާޅުވެފަ އެވެ.\nސޮވަރިން ޑިވަލޮޕްމަންޓް ފަންޑް 2017 ވަނަ އަހަރުގެ ތެރޭގައި އުފެއްދެވީ ސަރުކާރުން ނަގާ ބޮޑެތި ލޯނުތައް ދެއްކުމަށް ފަސޭހަކުރުމުގެ ގޮތުންނާއި ފައިސާ ދެއްކެނޭ ކަމުގެ ޔަގީންކަން ދިނުމުގެ ގޮތުންނެވެ. އެމްއެމްއޭގެ ބެލުމުގެ ދަށުން ހިންގާ މިފަންޑުގެ ތެރެއިން ފައިސާ ދެއްކުމަށް ނިންމާފައިވާ ބޮޑެތި ލޯންތަކުގެ ތެރޭގައި ސިނަމާލެ ބްރިޖު ހެދުމަށް ނެގި ލޯނާއި ވެލާނާ އިންޓަނޭޝަނަލް އެއާޕޯޓް ތަރައްގީކުރަން ނެގި ލޯން ހިމެނެ އެވެ.\nވިޔަފާރި ސޮވަރިން ޑިވަލޮޕްމަންޓް ފަންޑް


BML islamic in green financing thaaraf kohfi - Hama.mv\nބީއެމްއެލް އިސްލާމިކް އިން ގްރީން ފައިނޭންސިންގ ތައާރަފު ކޮށްފި\n27 ޑިސެމްބަރ 2020 | 14:15\nއާދިއްތަ , 27 ޑިސެމްބަރ 2020 | 14:15\nބޭންކް އޮފް މޯލްޑިވްސް (ބީއެމްއެލް) ގެ އިސްލާމިކް ބްރާންޗުން އަމިއްލަ ފަރުދުންނާއި ވިޔަފާރިތަކަށް ހާއްސަކޮށް ތިމާވެއްޓާ ރައްޓެހި ޕްރޮޖެކްޓްތައް ހިންގުމަށް ގްރީން ފައިނޭންސިންގ ތައާރަފު ކޮށްފި އެވެ.\nބީއެމްއެލް އިން ބުނީ މިއީ އެނާރޖީ އެފިޝަންޓް މުދާ ގަތުމަށް އިންވެސްޓްކުރުމަށާއި ސޯލާ ޕަވަރ ޖެނެރޭޓް ކުރުންފަދަ ޕްރޮޖެކްޓްތައް ހިންގުމަށް ތައާރަފްކުރެވުނު އައު ފައިނޭންސިންގ ފެސިލިޓީއެއް ކަމަށެވެ.\nގްރީން ފައިނޭންސިންގ މެދުވެރިކޮށް ޝަރުތު ފުރިހަމަވާ ކަސްޓަމަރުންނަށް ރަހުނަކާ ނުލައި %12 ގެ ރޭޓުގައި 50،000 ރުފިޔާ އިން ފެށިގެން 500،000 ރުފިޔާ އާ ހަމަޔަށް ފައިނޭންސް ދޫކުރުމަށް ވަނީ ހަމަޖެހިފަ އެވެ. ފައިނޭންސް އަނބުރާ ފައިސާ ދެއްކުމަށް5އަހަރުގެ މުއްދަތެއް ހަމަޖެހިފައިވާއިރު މި ފައިނޭންސް އަށް އެދި ހުށަހަޅާއިރު އަމިއްލައަށް އެއްވެސް ޚަރަދެއްކުރާކަށް ނުޖެހޭނެއެވެ.\nމީގެ އިތުރުން އަމިއްލަ ފަރުދުންނާއި ވިޔަފާރިތަކުން 20 މިލިއަން ރުފިޔާއާ ހަމައަށް ކުރާ ބޮޑެތި އިންވެސްޓްމަންޓްތައް ހިންގުމަށް %10 ގެ ރޭޓުގައި ރަހުނާއެކު ގްރީން ފައިނޭންސިންގ ދޫކުރުމަށްވެސް ބީއެމްއެލް އިން ވަނީ ނިންމައިފަ އެވެ. އެގޮތުން މި ފެސިލިޓީއަށް އެދި ހުށަހަޅާ ކަސްޓަމަރުން ޖުމްލަ ޚަރަދުގެ %15 އަމިއްލަ އަށް ޚަރަދު ކުރަން ޖެހޭނެކަމަށް ބީއެމްއެލް އިން ބުނެ އެވެ. އަދި ފައިނޭންސްކޮށްދޭ އަދަދުގެ % 150 އަށް ވުރެ ކުޑަ ނޫން ރަހުނެއް ބަހައްޓަން ޖެހޭނެ އެވެ. މިފައިނޭންސިންގ އަށް އަނބުރާ ފައިސާ ދެއްކުމުގެ އެންމެ ދިގު މުއްދަތެއްގެ ގޮތުގައި 20 އަހަރު ވަނީ ކަނޑައަޅައިފަ އެވެ.\nބީއެމްއެލްގެ ޑިރެކްޓަރ އޮފް އިސްލާމިކް ބޭންކިންގ ސުރީ ހާނިމް މުޙައްމަދު ވިދާޅުވީ އަލަށް ތައާރަފް ކުރި ގްރީން ފައިނޭންސިންގ އަކީ ތިމާވެއްޓާ ރައްޓެހި ޕްރޮޖެކްޓް ހިންގުމަށް ބޭނުންވާ ފަރާތްތަކަށް އަމާޒުކޮށް އަދި ހާއްސަކޮށް ތިމާވެއްޓާ ރައްޓެހި އުފެއްދުންތަކަށް ބޭނުންވާ މިންވަރު ރާއްޖޭގައި އިތުރުވަމުންދާ ނިސްބަތަށް ބަލައި، ޝަރުޢީ ހަމަތަކާ އެއްގޮތްވާ ގޮތުގެ މަތިން ތައާރަފް ކުރެވުނު ފެސިލިޓީއެއް ކަމަށެވެ. އަދި މި ފެސިލިޓީއާއެކު ފަރުދުންނާއި ވިޔަފާރިތަކަށް ރަނގަޅު ޕްރޮޑަކްޓް ޕޯޓްފޯލިއޯއެއް ބީއެމްއެލް އިސްލާމިކް މެދުވެރިކޮށް ލިބިގެންދާނެ ކަމަށްވެސް ހާނިމް ވިދާޅުވި އެވެ.\nބީއެމްއެލް އިސްލާމިކް ޚިދުމަތްތައް ފަރުމާ ކުރެވިފައިވަނީ އިސްލާމިކް ބޭންކިންގއާ ގުޅޭ ބައިނަލްއަޤްވާމީ އެންމެ ރަނގަޅު އުސޫލުތަކަށް ބިނާކޮށް، ޝަރުޢީ ހަމަތަކަށް ފުރިހަމައަށް ފެތޭ ގޮތުގެ މަތިންނެވެ. ގްރީން ފައިނޭންސިންގ އަށް އެދި ހ. ޒޮނޭރިއާ ގައި ހުންނަ ބީއެމްއެލްގެ އިސްލާމިކް މާލެ ބްރާންޗަށް ހުށަހެޅޭނެ އެވެ. އަދި އަތޮޅު ތެރެއިންނަމަ ބީއެމްއެލްގެ ކޮންމެ ބްރާންޗަކަށްވެސް އެދި ހުށަހެޅޭނެ އެވެ. ބީއެމްއެލް އިސްލާމިކް ގްރީން ފައިނޭންސިންގއާ ގުޅޭ އިތުރު މައުލޫމާތު ބީއެމްއެލްގެ ވެބްސައިޓް https://link.bml.com.mv/green-financing އިން ލިބޭނެ އެވެ.\nބޭންކް އޮފް މޯލްޑިވްސް(ބީއެމްއެލް)\nމ Sun, 27-Dec-2020 14:40\n"އިންޓަރެސްޓް" މި ބަސް ބޭނުން ނުކުރަން ވަރަށް މަސައްކަތް ކޮށްފަ ހުރިކަން އިނގޭ! % % ޖެހިޔަސް (ނުވަތަ އަދި ކިޔަސްވެސް) އެވާނީ ހަމަ ހަރާމް ރިބާއަށް.\nޑިސެމްބަރު 31 އިން ފެށިގެން ތިން ދުވަހަށް ބީއެމްއެލް ބަންދު\nބީއެމްއެލް އިސްލާމިކް އިން އެޑިޔުކޭޝަން ފައިނޭންސިންގ ތައާރަފްކޮށްފި\nބީއެމްއެލް އިސްލާމިކް އިން ލައިފްސްޓައިލް ފައިނޭންސިން އަށް ހެޔޮ ބަދަލުތަކެއް\nބީއެމްއެލް ކޮމިއުނިޓީ ފަންޑުގެ އެހީ މިފަހަރު އިތުރު 10 ރަށަކަށް\nކޮވިޑް ރިލީފް ލޯނަށް އެދުމުގެ ފުރުސަތު ބީއެމްއެލް އިން ހުޅުވާލައިފި\nބީއެމްއެލް އަށް ދިގު މުއްދަތަށް ޚިދުމަތްކޮށްދިން މުވައްޒަފުންގެ އަގުވަޒަންކޮށްފި\nފަރެސްމާތޮޑާގައި ހުރި ބީއެމްއެލްގެ އޭޓީއެމް އަށް ގެއްލުން ދީފި


Bodu molhaa eku MDP ah ufalu ge kolheh neh\nބޮޑު މޮޅާއެކު އެމްޑީޕީއަށް އުފަލުގެ ކޮޅެއް ނެތް!\n06.07.2019 މާލެ : މަޖިލިސް އިންތިހާބުގައި އެމްޑީޕީ އަށް ލިބުނު ކާމިޔާބީ ފާހަގަ ކުރުމަށް މިރޭ އަޑީ ޕާކު ސަރަހައްދުގައި ބޭއްވި އުފާފާޅުކުރުމުގެ ތެރެއިން - ފޮޓޯ : އަހްމަދު އަޔާދު | އަވަސް\nނަވާރަވަނަ ރައްޔިތުން މަޖިލީހުގެ އިންތިހާބުގެ ނަތީޖާ އަންނަން ފެށުމާއެކު މުޅި ގައުމު ހައިރާން ކޮށްލި އެވެ. އާދަޔާ ހިލާފް ބޮޑު ކާމިޔާބާއެކު އެމްޑީޕީއިން މަޖިލިސް ސްޕަމެޖޯރިޓީ ނަގައި ތާރީހުގައި ލިޔެލައިފި އެވެ. އެއާއެކު އެމްޑީޕީގެ ސަޕޯޓަރުން ނުކުތީ އުފާ ފާޅު ކުރަން މަގުމަށްޗަށެވެ. އަދި މިސްރާބު ޖެހީ ލޮނުޒިޔާރަތްމަގުކޮޅާ ދިމާލު އަޑި ޕާކް ހުސްބިމަށެވެ.\nއެމްޑީޕީގެ ސަޕޯޓަރުންނާއެކު ރައީސް މުހައްމަދު ނަޝީދު އެސަރަހައްދަށް ވަޑައިގެންނެވީ ފައި މަގުގައި ހިންގަވާފަ އެވެ. ރައީސް ނަޝީދާއެކު ސަޕޯޓަރުން އައީ "އެޖެންޑާ 19 ތަފާތު ވާނޭ" ގޮވަމުން މަގު މަތީގައި ފޯރި ނަގަމުންނެވެ. ނަޝީދު އަޑި ޕާކް ސަރަހައްދަށް ވަޑައިގެންނެވިއިރު މުޅި ސަރަހައްދު ވަނީ ރީންދޫކޮށްލާފަ އެވެ. އިވެމުންދިޔައީ "އެޖެންޑާ 19 ތަފާތުވާނޭ" ލަވައިގެ އަޑެވެ. ސަރަހައްދު ވަނީ އެލަވައިންނާއި ސަޕޯޓަރުންގެ ފޯރިން ގުގުމާލާފަ އެވެ.\nރައީސް ނަޝީދު އެސަރަހައްދަށް ވަޑައިގެންނެވުމާއެކު ފޯރި ގަދަކޮށްލި އެވެ. ސަޕޯޓަރުން ރައީސް ނަޝީދު ވަށާލައި ބައްދައި، ސަލާމްކޮށް، ފޮޓޯ އާއި ސެލްފީ ނަގަން ފެށި އެވެ. ފޯރިއިތުރަށްވީ ގަދަ އެވެ. ސަޕޯޓަރުން ތިބީ "ކިކް" އަރާފަ އެވެ. އެސަރަހައްދުގައި ހުރި ސްޓޭޖަށް އަރައި އެވަގުތު ގޮނޑި ޔަޖަގީންވެފަ ތިބި ކެނޑިޑޭޓުންނާއެކު ރައީސް ނަޝީދު ބައިވެރިވެވަޑައިގެން ފޯރި ނަގަން ފެށި އެވެ.\nއެމްޑީޕީއިން މަޖިލިސް އިންތިހާބަށް ހަދާފައިވާ ލަވަތައް އެ ސަރަހައްދުގައި ދިޔައީ މެދުނުކެނޑި ޖަހަމުންނެވެ. ފޯރީގައި ސަޕޯޓަރުން އަތްޖަހައި ނަށަމުންދިޔައިރު، ރައީސް ނަޝީދު ވެސް ދިޔައީ އެފޯރީގައި އަތްޖަހަމުންނެވެ. ނަޝީދުގެ މޫނުމަތިން ހިނިތުންވުމާއި އުފާވެރިކަން މެދު ނުކެނޑި ދިޔައީ ފެންނަމުންނެވެ. ކާމިޔާބުވި ފަހަރަކު ކެނޑިޑޭޓަކު ސްޓޭޖް މައްޗަށްއަރައި ރައީސް ނަޝީދާއެކު ފޯރިނެގުމުގައި ބައިވެރިވި އެވެ. އިރުކޮޅެއްނުވެ މުޅި ސްޓޭޖް ފުރާލި އެވެ.\nވަކި ހިސާބަކުން ރައީސް އިބްރާހިމް މުހައްމަދު ސޯލިހް ވެސް އެ ސަރަހައްދަށް ވަޑައިގެންނެވި އެވެ. ރައީސް އެސަރަހައްދަށް ވަޑައިގެން ރައީސް ނަޝީދާއެކު ސްޓޭޖަށް އަރާވަޑައިގެން ހޮވުނު ކެނޑިޑޭޓުންނާއެކު ފޯރީގައި ބައިވެރިވެވަޑައިގެންނެވި އެވެ. ސަޕޯޓަރުންގެ ފޯރިގަދަވެ ލަވައިގެ އަޑުވެސް ދިޔައީ ގަދަވަމުންނެވެ.\nކެނޑިޑޭޓަކަށްފަހު ކެނޑިޑޭޓެއް ސްޓޭޖް މަތީގައި ހަދާފައިވާ އެމްޑީޕީގެ ބިޔަ ބޮޑު "ލަޝްކަރާއި" ގުޅެމުންދިޔަ އެެވެ. އަދި މިސަރުކާރުގެ މިނިސްޓަރުންވެސް ދިޔައީ އެސަފާއި ގުޅެމުންނެވެ. ފޯރި އިތުރަށް ގަދަކޮށްލީ ޓޫރިޒަމް މިނިސްޓަރު އަދި ޖުމްހޫރީ ޕާޓީގެ ރައިސް އަލީ ވަހީދު ސްޓޭޖަށް ވަޑައިގެންނެވުމުންނެވެ. އެމްޑީޕީގެ ސަޕޯޓަރުން މަރުހަބާގެ އަޑު އެސަރަހައްްދުގައި އެވަގުތު ގުގުމާލި އެވެ.\nއެމްޑީޕީގެ ފަހަރަކު ލަވައެއް ޖަހަމުންދިޔައިރު، ރައީސް ސޯލިހާއި ނަޝީދާއި އެހެން ބޭފުޅުން ވެސް ދިޔައީ އަތްޖަހައި ފޯރި ނަގަމުންނެވެ. އެއާއެކު ރައީސް ސޯލިހް ވަނީ އެމަނިކުފާނު އާދައިގެ މަތިން ކުރައްވާ އެއް ކަންތައް ކަމަށްވާ "ސެލްފީ" ނަންގަވަން ފައްޓަވާފަ އެވެ. ސްޓޭޖްގެ ކަނާތް ފަރާތުގައި ތިއްބެވި ސަޕޯޓަރުން ކައިރިއަށް ޖެހިވަޑައިގެން ސަޕޯޓަރެއްގެ ފޯނުން ސެލްފީ ނެންގެވި އެވެ. އޭގެ ފަހުންވެސް ރައީސް ނަޝީދާއެކުވެސް ވަނީ ސްޕޯޓަރުން ފަހަތަށް އަރާގޮތަށް ސެލްފީ ނަންގަވާފަ އެވެ.\nލަވައިގެ ފޯރީގައި ރައީސް އާއި ސަޕޯޓަރުން ތިއްބައި، އެމްޑީޕީގެ ސަފާ ގުޅިވަޑައިގެންނެވީ ނައިބް ރައީސް ފައިސަލް ނަސީމެވެ. މުޅި އެސަރަހައްދުގައި ސަޕޯޓަރުން ދިޔައީ ފައިސަލްގެ ނަމުން އަޑު ގަދަކުރަމުންނެވެ. ސަފު ފުރިހަމަކޮށްލައި ފައިސަލް ނަސީމް ހުންނެވީ ރައީސް ނަޝީދުގެ އަރިހުގައި އެވެ.\nލަވައިގެ އަޑު މަޑުކޮށްލުމަށްފަހު ރައީސް ސަޕޯޓަރުންނާއި މުހާތަބު ކުރެއްވި އެވެ. އިބްރަތްތެރި ވާހަކަތަކާއި ވައުދުތަކާއި އުންމީދުތަކަކާއެކު ސަޕޯޓަރުންގެ މޫނު މައްޗަށް ހިނިތުންވުން ގެނެސްދިނެވެ. ރައީސްގެ ވާހަކައަށްފަހު ނަޝީދު ސަޕޯޓަރުންނާއި މުހާތަބު ކުރެއްވި އެވެ. ނަޒާހަތްތެރި މަޖިލީހަކާއެކު އެމްޑީޕީ ވަޑައިގެންނެވިކަން ހާމަކޮށްދެއްވައި ސަޕޯޓަރުން ހެއްވާލުމަށްފަހު ސްޓޭޖުން ވަކިވި އެވެ.\nރައީސް ސޯލިހާއި ނަޝީދު އެ ސަރަހައްދުން ވަޑައިގެންނެވި ފަހުން ވެސް ސަޕޯޓަރުން ދިޔައީ އެ ސަަރަހައްދުގައި ފޯރިނަގަމުންނެވެ. ކެނޑިޑޭޓުންނާއެކު ސެލްފީ ނެގުމުގައި ސަޕޯޓަރުން އެސަރަހައްދުގައި ވަރަށް ގިނަ އިރު ހޭދަ ކުރި އެވެ. މިހާތަނަށް މަޖިލިސް އިންތިހާބުގައި ޕާޓީއަކުން ހޯދާފައިނުވާ ވަރުގެ ބޮޑު ކާމިޔާބީއެއް އެމްޑީޕީން ހޯދައިފި އެވެ. އެޖެންޑާ 19 ހަމަ އަސްލުވެސް މިފަހަރު ތަފާތުވެއްޖެ އެވެ.


11 safeeraku non-resident safeeru kamah ayyan kuran ruhun dheefi | Mihaaru\nބޭރު ގައުމުތަކަށް ރާއްޖެ އިން ކަނޑައަޅާފައި ތިއްބެވި ސަފީރުން. (ކ-ވ) ސީވީޑް ލަތީފް، އުމަރު އަބްދުއްރައްޒާގް، އާއިޝާ، ސޯބިރު، ވިސާމް، ފަރަހަނާޒް، މައުސޫމް އަދި ތިލްމީޒާ.\nސަފީރުން އެހެން ގައުމުތަކުގެ ނޮން-ރެސިޑެންޓު ސަފީރުންނަށް އައްޔަންކުރަން ރުހުން ދީފި\n10 ޖުލައި 2019 - 15:35 10 comments\nމިކަން ފާސްވީ ވޯޓުގައި ބައިވެރިވެވަޑައިގެންނެވި މެމްބަރުންގެ އިއްތިފާގުންނެވެ. މި 11 ސަފީރުންނަކީ މީގެ ކުރިން މަޖިލިހުގައި ނެގި ވޯޓުތަކުގައި ސަފީރުކަން ދޭން މެމްބަރުންގެ ރުހުން ލިބިވަޑައިގެންފައިވާ ބޭފުޅުންނެވެ.\nއެގޮތުން ރާއްޖެ އިން ސްރީ ލަންކާ އަށް ކަނޑައަޅާފައި ހުންނަވާ ސަފީރު އުމަރު އަބްދުއްރައްޒާގް އައްޔަންކުރީ ސީޝަލްސް އާއި މޮރިޝަސް އަދި ކަޒިކިސްތާންގެ ނޮން-ރެސިޑެންޓް ސަފީރު ކަމަށެވެ. އިންޑިއާ އަށް ކަނޑައަޅާފައިވާ ސަފީރު އައިޝަތު މުހައްމަދު ދީދީ އައްޔަން ކުރީ އަފްޣާނިސްތާން، ބޫޓާންގެ ނޮން-ރެސިޑެންޓް ސަފީރު ކަމަށެވެ.\nމެލޭޝިއާގައި ހުންނަވާ ދިވެހި ސަފީރު ވިސާމް އަލީ ކަނޑައެޅީ ބުރުނާއީ އަދި އިންޑޮނީޝިއާ އަށް ކަނޑައަޅާ ނޮން-ރެސިޑެންޓް ސަފީރު ކަމަށެވެ. ސިންގަޕޫރުގައި ހުންނަވާ ސަފީރު އަބްދުﷲ މައުސޫމް އައްޔަން ކުރަނީ އޮސްޓްރޭލިއާ އަދި ނިއުޒިލެންޑްގެ ނޮން-ރެސިޑެންޓް ސަފީރު ކަމަށެވެ.\nޖަޕާންގެ ސަފީރު އިބްރާހިމް އުވައިސް އައްޔަން ކުރީ ދެކުނު ކޮރެއާ ނަން-ރެސިޑެންސް ސަފީރަށެވެ. ސައުދީ އަރަބިއްޔާ އަށް ކަނޑައަޅާފައިވާ ސަފީރު މުހައްމަދު ހަލީމް އައްޔަން ކުރީ ކުވައިތާއި ޖޯޑަންގެ ނަން-ރެސިޑެންސް ސަފީރަށެވެ. ޔުނައިޓެޑް އަރަބް އެމިރޭޓްސް (ޔޫއޭއީ) ގެ ސަފީރު ޑރ. ހުސައިން ނިޔާޒު އައްޔަން ކުރީ އޮމާނާއި ބަހްރައިންގެ ނަން-ރެސިޑެންސް ސަފީރަށެވެ.\nއިނގިރޭސި ވިލާތަށް ކަނޑައަޅާފައި ހުންނަވާ ޑރ. ފަރަހަނާޒް ފައިސަލް ހަމަޖެއްސީ އަޔަލެންޑް، ފްރާންސް އަދި ސްޕެއިންގެ ނޮން-ރެސިޑެންޓް ސަފީރު ކަމަށެވެ. ޔޫރަޕިއަން ޔުނިއަން (އީޔޫ) އާއި ބެލްޖިއަމަށް ކަނޑައަޅާފައިވާ ސަފީރު ހަސަން ސޯބިރް އައްޔަން ކުރީ ނެދަލޭންޑްސްއާއި ލަކްޒަމްބާގްގެ ނަން-ރެސިޑެންސް ސަފީރަށެވެ. ޖަރުމަން ވިލާތުގެ ސަފީރު އަހުމަދު ލަތީފް ހަމަޖެއްސީ ޑެންމާކް، ނޯވޭ، ސްވިޑެން، ފިންލޭންޑް، އަދި ރަޝިޔާގެ ނަން-ރެސިޑެންސް ސަފީރަށެވެ. އދ. އާއި އެމެރިކާއަށް ކަނޑައަޅާފައިވާ ސަފީރު ތިލްމީޒާ ހުސައިން އައްޔަން ކުރީ ކެނެޑާގެ ނަން ރެސިޑެންސް ސަފީރަށެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ޑިޕްލޮމެސީ ސަފީރުން ޑިޕްލޮމެޓުން\nފަސް ބޭފުޅަކު ސަފީރު ކަމަށް އައްޔަންކުރަން ރުހުން ދީފި


Addu viyafaariveriya maraalumugai baiverivi2meehun dhoovejje\nއައްޑޫ ވިޔަފާރިވެރިޔާ މަރާލުމުގައި ބައިވެރިވި ދެ މީހުންގެ މައްޗަށް ކުށް ސާބިތެއް ނުވި\nއައްޑޫގައި މަރާލާފައި އޮއްވާ ފެނުނު އަލީ އަބްދުﷲ ---\nއައްޑޫ ސިޓީގެ ހިތަދޫއަށް ނިސްބަތްވާ ވިޔަފާރިވެރިޔާ އަލީ އަބްދުﷲގެ މަރުގެ މައްސަލާގައި ދައުލަތުން ދައުވާ އުފުލި ދެ މީހެއްގމައްޗަށް ކުށް ސާބިތު ނުވާ ކަމަށް ކްރިމިނަލް ކޯޓުން ހުކުމްކޮށްފި އެވެ.\nއަލީ އަބްދުﷲގެ މަރު މައްސަލައިގައި ގަސްދުގައި މީހަކު މެރުމުގައި ބައިވެރިވުމުގެ ދައުވާ އުފުލާފައިވާ ސ. ހިތަދޫ އަތަމާވިލާ، މައޫޒު މުހައްމަދާއި، އެ ރަށު އައްޒާ، މުބާރިކު މުހައްމަދުގެ މައްޗަށް ކުށް ސާބިތު ނުވާ ކަމަށް ކްރިމިނަލް ކޯޓުން ހުކުމް ކޮށްފައި ވަނީ މިދިޔަ މަހުގެ 28 ވަނަ ދުވަހު އެވެ.\nމި ދެ މީހުންގެ މައްޗަށް ދައުލަތުން މި ދައުވާ އުފުލާފައިވަނީ ގާނުލްއުގޫބާތުގެ 110 ވަނަ މާއްދާގެ (ހ) އާއި ހާވާލާދީ އެގާނޫނުގެ 30 ވަނަ މާއްދާގެ (ރ)ގެ ދަށުންނެވެ. ދައުވާ ސާބިތުކުރުމަށް ދައުލަތުން ވަނީ މި ދެ މީހުންނާ ދެކޮޅަށް 27 ހެއްކެއް ޝަރީއަތަށް ހުށަހަޅާފަ އެވެ. މައޫޒުގެ ފަރާތުން މި މައްސަލައިގައި ދިފާއީ ހެކިންގެ ގޮތުގައި ހަތް ހެއްކެއް ހުށަހެޅިއިރު މުބާރިކު ވަނީ ހަ ހެއްކެއް ހުށަހަޅާފަ އެވެ.\nކްރިމިނިލް ކޯޓުގެ ވެބްސައިޓުގައި މިހާރު އާންމުކޮށްފައިވާ ހުކުމްގައި ބުނެފައިވަނީ ދައުލަތުން އުފުލި ދައުވާ މައޫޒު އާއި މުބާރިކުގެ މައްޗަށް ޝައްކެއް ނެތް މިންވަރަށް ޝަރީއަތަށް ސާބިތު ނުވާ ކަމަށެވެ.\nއަލީ އަބްދުﷲ މަރާލުމުގެ ކުށުގައި އޭނާ އަށް ބޮޑު ބޭބެ ކިޔާ އަހްމަދު އިބްރާހިމް ދީދީގެ މައްޗަށް ދައުލަތުން ވަނީ ގަސްދުގައި މީހަކު މަރާލުމުގެ ދައުވާ އުފުލާފަ އެވެ. އަދި އޭނާގެ މައްޗަށް ކުށް ސާބިތުވެ 12 އަހަރާއި ހަމަސް ދުވަހަށް ޖަލަށް ލުމަށް މިދިޔަ އަހަރުގެ ނޮވެމްބަރު މަހުގެ ތެރޭގައި ކޯޓުން ވަނީ ހުކުމްކޮށްފަ އެވެ.\nއަލީ އަބްދުﷲ މަރާލުމުގެ ކުށުގައި އަހްމަދު އިބްރާހީމް ދީދީއާއި، މައޫޒުއާއި މުބާރިކްގެ އިތުރުން ސ. ހިތަދޫ، ނަޝީދީގޭ، މުހައްމަދު ޝިފާޒްގެ މައްޗަށް ވެސް ދައުލަތުން ދައުވާ ކުރި އެވެ. އެކަމަކު ޝިފާޒުގެ ދައުވާ އަދި ވަކި ގޮތަކަށް ނިމިފައެއް ނުވެ އެވެ.\nދެހާސް ސޯޅަ ވަނަ އަހަރުގެ މާޗު މަހުގެ ދެވަނަ ދުވަހުގެ ރޭ ދަންވަރުގެ ވަގުތެއްގައި އަލީ އަބްދުﷲ ސައިކަލުގައި ދުއްވާފައި ދަނިކޮށް، އޭނާގެ ސައިކަލުގައި އަހްމަދު އިބްރާހިމް ދީދީ ފައިން ޖަހައި ވައްޓާލައި، އަބްދުﷲ އަލީގެ ކަރުގައި ވާފަށެއް އަޅުވައި، އޭނާގެ ކަރަށް ބާރުކޮށް، މަރާލާފައިވާ ކަމަށް ދައުލަތުން ކޯޓުގައި ބުނެފައިވެ އެވެ. މައޫޒު އާއި މުބާރިކް އަދި ޝިފާޒު ވަނީ އަބްދުﷲ އަލީ އެދިގެން އަލީ އަބްދުﷲގެ ހަށިގަނޑު، ހިތަދޫ މޫލުކެޑެ ސަރަހައްދުގައި އޮތް އޮޅެއްގެ ތެރެއަށް ގެންގޮސް ދިނުމަށް އެހީތެރިވެފައި ކަމަށްވެސް ދައުލަތުގެ ދައުވާގައި ބުނެފައިވެ އެވެ.\nއަލީ އަބްދުﷲ މަރާލާފައިވާ އޮއްވާ ފެނިފައިވަނީ އޭނާ ގެއްލިގެން ހޯދަމުން ދަނިކޮށެވެ. މި މައްސަލާގައި ފުލުހުން ބުނެފައިވަނީ އޭނާ މަރާލާފައިވަނީ ފައިސާ އާއި މުދަލުގެ ދަހިވެތި ކަމުގައި ކަމަށެވެ. އަދި އެ މައްސަލާގައި ތުހުމަތު ކުރެވޭ މީހެއްގެ ގޭގައި ވަޅުލާފައި ހުއްޓައި 40،000 އަށް ވުރެ ގިނަ ފައިސާ ވަނީ ހޯދާފަ އެވެ.\nކްރިމިނަލް ކޯޓް އައްޑޫ ސިޓީ މަރު\nމަރެއްގައި ތުހުމަތުކުރެވޭ ބައެއްގެ މައްސަލަ ދޫކޮށްލައިފި\nއައްޑޫ ވިޔަފާރިވެރިޔާ މަރާލި މީހާ 12 އަހަރަށް ޖަލަށް\nބިދޭސީ އަކު މަރާލި ބިދޭސީއަކަށް ދައުވާކޮށްފި\nއުދައްޔުގެ މަރު: ބަންދު އަމުރު ދަމަހައްޓައިފި


Baazaarugai karaa ge agu anekkaaves ufulijje | ThePress\nބާޒާރުގައި ކަރާގެ އަގު އަނެއްކާވެސް އުފުލިއްޖެ\nލޯކަލް މާރު ގޮޅިއެއްގައި ކަރާ އަތުރައި އަގު ޖަހައިފައި / ފޮޓޯ: ދަ ޕްރެސް\nލޯކަލް މާރުކޭޓުގައި ކަރާ ކިލޯއެއްގެ އަގު 36 ރުފިޔާއަށް އުފުލިއްޖެއެވެ.\nރަމަޟާން މަސް ފެށުނު އިރު ކަރާ ކިލޯއެއްގެ އަގު 40 ރުފިޔާއާ 45 ރުފިޔާއާ ދެމެގުގެ އަގުތަކެއްގައި ހުރުމަށްފަހު ރަމަޟާން މަހުގެ ފުރަތަމަ ހަފްތާ ނިމުނު އިރު ކަރާ ކިލޯއެއްގެ އަގު ހުރީ 20 ރުފިޔާއަށް ދަށްވެފައެވެ. އެހެން ނަމަވެސް އަނެއްކާވެސް މިވަނީ ރަމަޟާން މަސް ފެށުނު އިރު ކަރާ ކިލޯއެއްގެ އަހު ހުރި ވަރާ ދާދި އެއްވަރަކަށް އަގު އުފުލިފައެވެ.\nރަމަޟާން މަހު ބާޒާރަށް އެންމެ ގިނައިން ކަރާ އެތެރެ ކުރާ ތޮއްޑޫ އިން ވަނީ ރޯދަ މަސް ފެށުނު އިރު 30 ޓަނުގެ ކަރާ މާލެ އެތެރެ ކޮށްފައެވެ. އަދި ރޯދަ މަހުގެ ފުރަތަމަ 10 ދުވަސް ނިމިގެން ދިޔަ އިރު ތޮއްޑޫއިން ކަރާ ގެންނަން އުނދަގޫ ކަމަށް ވިޔަފާރިވެރިން ވަނީ ބުނެފައެވެ. ނަމަވެސް ފުރަތަމަ 10 ދުވަސް ނިމިގެން ދިޔައިރު 30 ރުފިޔާއަށް ވިއްކަމުން ދިޔަ ކަރާ ކިލޯއެއްގެ އަގު ވަނީ 20 ރުފިޔާއަށް ދަށަށް ގޮސްފައެވެ.\nރަމަޟާން މަހަށް ތޮއްޑޫގެ އިތުރުން، އިންޑިއާއިން އަދި އަތޮޅު ތެރޭގެ ބައެއް ރަށްރަށުންވެސް ކަރާ އެތެރެ ކުރެއެވެ. ނަމަވެސް ހުރިހާ ތަނަކުން އެތެރެ ކުރާ ކަރާވެސް މާރުކޭޓުން ވިއްކަމުން ދަނީ ދާދި އެއް ރޭޓެއްގައެވެ.\nރަމަޟާން މަހު ދިވެހިންގެ ތެރޭ އެންމެ މަގްބޫލު އެއް މޭވާއަކީ ކާރާ ކަމަށްވާއިރު ކަރާގެ އަގުތައް އުފުލުމަކީ ގިނަބަޔަކު އެކަމުގެ ޝަކުވާ ކުރާ ކަމެކެވެ. ނަމަވެސް މޫސުން ގޯސްވުމުގެ ސަބަބުން ކުރިއަށް އޮތްތަނުގައި ކަރާގެ އަގު ބޮޑުވާނެ ކަމަށް ލަފާކުރެވެއެވެ.


Facultyge islamic bai IUM ah badhalu kuranee thunbulhilee Sheihunthakeh himeneythee - Hali News\nއަމީން މަގާމުން އިސްތިއުފާ ދީފި\nފެކަލްޓީގެ، އިސްކާމިކް ބައި އައިޔޫއެމް އަށް ބަދަލުކުރަނީ ތުނބުޅިލީ ޝެއިހުންތަކެއްް ހިމެނޭތީ\n17 October 2020, 14:53\nމޯލްޑިވްސް ނެޝަނަލް ޔުނިވާސިޓީ، (އެމްއެންޔޫ)ގެ ފެކަލްޓީ އޮފް ލޯ އެންޑް އިސްލާމިކް ސްޓަޑީޒްގެ ނަން، ފެކަލްޓީ އޮފް ޝަރީއާ އެންޑް ލޯ އަށް ބަދަލުކޮށް، އިސްލާމިކް ފެކަލްޓީގެ އެ ބައި އިސްލާމިކް ޔުނިވާސިޓީ (އައިޔޫއެމް) އަށް ބަދަލުކުރަން ނިންމީ ތުނބުޅިލީ ބައިވަރު ޝެއިހުންތަކެއް އެ ފެކަލްޓީގައި މަސައްކަތް ކުރާތީ އެކަން ހަޖަމް ނުވެގެން ކަމަށް ބައެއް ފަރާތްތަކުން ބުނަން ފަށައިފިއެވެ.\nއެމްއެންޔޫގެ ފެކަލްޓީ އޮފް ލޯ އެންޑް އިސްލާމިކް ސްޓަޑީޒްގެ ނަން، ފެކަލްޓީ އޮފް ޝަރީއާ އެންޑް ލޯ އަށް ބަދަލުކޮށް، އިސްލާމިކް ފެކަލްޓީގެ ބައި އައިޔޫއެމް އަށް ބަދަލުކުރަން، ކައުންސިލުން ވަނީ ނިންމައިފައެވެ.\nސަބަބެއް ކަމަށް، އެފަރާތުން ބުނެފައި ވަނީ އެ ބަދަލު ގެނައީ، އައިޔޫއެމް ގައި އިސްލާމިކް ފެކަލްޓީއެއް އޮވެފައި، އެމްއެންޔޫ ގައިވެސް އޮންނާތީ ކަމަށެވެ.\nއެކަމަށް ފާޑުކިޔާ ފަރާތްތަކުން ބުނެފައި ވަނީ، އެފަރާތުން އެހެން ބުނިި ނަމަވެސް، އައިއެމްޔޫގައި ހުރި ކިތަންމެ ފެކަލްޓީއެއް އެމްއެންޔޫ ގައި ވެސް އެބަހުރި ކަމަށެވެ. ނަމަވެސް އެއްވެސް މައްސަލައެއް ނުޖެހޭ، ކަމަށާއި، ދެތަން އެއްކުރަންވެސް ނޫޅޭކަަމަށެވެ.\nއެ ބަދަލަށް ފާޑުކިޔާ ފަރާތްތަކުން އިތުރަށް ބުނެފައި ވަނީ، އެކަމުގައި ފޮރުވިފައިވާ ހަގީގަތްތަކެއް ހިމެނޭ ކަމަށެވެ.\nއޭގެ ތެރޭގައި، އެބައި އައިޔޫއެމް އަށް ބަދަލު ކުރުމުން، އެތަނުގައި ލިބި ލެކްޗަރާއިންނާއި އެމްއެންޔޫ އިން ބަދަލުވާ ލެކްޗަރާއިން އެއްވުމުން، މީހުން ގިނަވުމުގެ ސަބަބުން އެތަނުން ބައެއް މީހުންގެ ވަޒީފާ ގެއްލުވާލުން، ހިމެނޭ ކަމަށްވެސް ބުނެފައިވެއެވެ.\nހާއްސަ ގޮތެއްގައި ޑރ. މުހައްމަދު އިޔާޒު އާއި ޝެއިހު އަލީ ޒައިދަށް އެކަން ރައްދުވާ ކަމަށްވެސް އެފަރާތްތަކުން ބުނެއެވެ.\nމީގެ އިތުރުން އިސްލާމިކް ކިޔަވައިދޭ މައްސަަލަ ހަޖަމް ނުވުން ހިމެނޭ ކަމަށްވެސް ބުނެފައިވެއެވެ. އަދި މި ބަދަލަށް އަމާޒުކޮށް ބައެއް ފަރާތްތަކުން ވަނީ އިސްލާމް ދީނާ ބީރައްޓެހި ކަންތައްތަކެއް ހިންގަން މަސައްކަތް ކުރާކަމަށް، ތުހުމަތު ކޮށްފައެވެ.\nރައްޔިތުން އަޅާނުލާ ތިބެންޏާ އަދިވެސް ދާނީ މިފަދަ ކަންތައްތައް އިތުރު ވަމުން.\nތީ ރަނގަޅު ޚަބަރެއް\nތަފާސް ހިސާބަކީ ސިޔާސަތު ކަނޑައެޅުމަށް މުހިއްމު އެއްޗެއް: ރައީސް


SunOnline: Angolhitheemu bandharu tharaggee kuran MTCC ah\nއަނގޮޅިތީމު ބަނދަރު ތަރައްގީކުރަން އެމްޓީސީސީއަށް\nއަހުމަދު މިޒްޔާލް 08 Oct 2020, 20:10\nރ. އަނގޮޅިތީމު ބަނދަރު ތަރައްގީކުރަން އެމްޓީސީސީއާ ހަވާލުކޮށްފި އެވެ.\nމި މަޝްރޫއުގެ ދަށުން ކުރާ މަސައްކަތްތަކުގެ ތެރޭގައި 42،000 ކިއުބިކް މީޓަރުގެ ސަރަހައްދެއްގެ ބަނދަރު ފުންކޮށް، 221 މީޓަރުގެ ސަރަހައްދެއްގައި ބޭރުތޮށިލުން އަދި 166 މީޓަރުގެ ސަރހައްދެއްގައި ރިވެޓްމަންޓް ޖެހުން ހިމެނެ އެވެ.\nމީގެ އިތުރުން 91.44 މީޓަރުގެ ސަރަހައްދެއްގައި އެއްގަމު ތޮށިލުމާއި 1110 އަކަމީޓަރުގެ ސަރަހައްދެއްގައި ޕޭވްމަންޓް ހަދައި، މަގުބައްތި ހަރުކުރުމުގެ މަސައްކަތް ވެސް މި މަޝްރޫއުގެ ތެރެއިން އެމްޓީސީސީން ކުރާނެ އެވެ.\nޕްލޭނިން، ހައުސިން އެންޑް އިންފްރާސްޓްރަކްޗާމިނިސްޓްރީން އެމްޓީސީސީއާ ހަވާލުކުރި މި މަޝްރޫއުއަށް 44.31 މިލިއަން ރުފިޔާ ހަރަދުވާނެ އެވެ. ގާތްގަނޑަކަށް 365 ދުވަހުގެ ތެރޭގައި މި މަޝްރޫއު ނިންމާލެވޭނެ ކަމަށް އެމްޓީސީސީން ލަފާކުރެ އެވެ.


މީރާއިން 2015 ވަނަ އަހަރުގެ ފުރަތަމަ ކުއާޓަރުގެ އާމްދަނީގެ ގޮތުގައި 2014 ވަނަ އަހަރަށް ވުރެ ބިލިއަނެއްހާ ރުފިޔާ އިތުރަށް ބަލައިގެންފި\nމީރާއިން 2015 ވަނަ އަހަރުގެ ފުރަތަމަ ކުއާޓަރުގެ އާމްދަނީގެ ގޮތުގައި 3.72 ބިލިއަން ރުފިޔާ ބަލައިގަނެފައިވެއެވެ. މި އަދަދަކީ 2014 ވަނަ އަހަރުގެ ފުރަތަމަ ކުއާޓަރުގައި މީރާއިން ބަލައިގަނެފައިވާ އަދަދަށްވުރެ %33.6 އިތުރު އަދަދެކެވެ.\n2015 ވަނަ އަހަރުގެ ފުރަތަމަ ކުއާޓަރުގައި ބަލައިގަނެފައިވާ އާމްދަނީ 2014 ވަނަ އަހަރު ބަލައިގަނެފައިވާ އަދަދަށްވުރެ އިތުރުވެފައިވާ ސަބަބުތަކުގެ ތެރޭގައި 2014 ވަނަ އަހަރުގެ ނޮވެންބަރު މަހުގައި ޓީ.ޖީ.އެސް.ޓީ ރޭޓު %12 އަށް އިތުރުވުމާ ގުޅިގެން 2015 ވަނަ އަހަރުގެ ފުރަތަމަ ކުއާޓަރުގައި ޓީ.ޖީ.އެސް.ޓީ ބަލައިގަނެފައިވާ އަދަދު %44.1 އިތުރުވެފައިވުމާއި، 2014 ވަނަ އަހަރުގައި ބަލައިގަނެފައިނުވާ ލީސް ޕީރިއަޑް އެކްސްޓެންޝަން ފީ 2015 ގައި ބަލައިގަނެފައިވުމާއި، ބީ.ޕީ.ޓީ ގެ ގޮތުގައި ލިބިފައިވާ އާމްދަނީ 2015 ވަނަ އަހަރަށްވުރެ %26.6 އިތުރުވުން ހިމެނެއެވެ.\n2015 ވަނަ އަހަރުގެ މާރިޗު މަހުގެ ޖުމުލަ އާމްދަނީގެ ގޮތުގައި މީރާއިން 1.27 ބިލިއަން ރުފިޔާ ބަލައިގަނެފައިވެއެވެ. މި އަދަދަކީ 2014 ވަނަ އަހަރު މާރިޗު މަހުގައި ބަލައިގަނެފައިވާ އަދަދަށްވުރެ %29 އިތުރު އަދަދެކެވެ. މި މާރިޗު މަހު ބަލައިގަނެފައިވާ އާމްދަނީ އިތުރުވެފައިވާ ސަބަބުތަކުގެ ތެރޭގައި ނޮވެންބަރު 2014 ގައި ޓޫރިޒަމް ޖީ.އެސް.ޓީ ރޭޓު %12 އަށް އިތުރުވުމުން ޓޫރިޒަމް ޖީ.އެސް.ޓީ ބަލައިގަނެފައިވާ އަދަދު %39.1 އިތުރުވުމާއި، ޓޫރިޒަމް ލޭންޑް ރެންޓް ބަލައިގަނެފައިވާ އަދަދު %22.8 އިތުރުވުމާއި، ޓޫރިޒަމް ނޫން ދާއިރާގެ ޖީ.އެސް.ޓީ ބަލައިގަނެފައިވާ މިންވަރު %33.8 އިތުރުވުމާއި، ޖޫރިމަނާގެ ގޮތުގައި މާރިޗު 2015ގައި ބަލައިގަނެފައިވާ އަދަދު މާރިޗު 2015 އަށްވުރެ9ގުނަ އިތުރުވުމާއި، މާރިޗު 2014 ގައި ބަލައިގަނެފައި ނުވާ ލީސް ޕީރިއަޑް އެކްސްޓެންޝަން ފީ މާރިޗު 2015 ގައި ބަލައިގަނެފައިވުން ހިމެނެއެވެ.\nމާރިޗު 2015 ގައި ބަލައިގަނެފައިވާ އާމްދަނީގެ ތެރެއިން ޑޮލަރުގެ ގޮތުގައި 63.7 މިލިއަން އެމެރިކާ ޑޮލަރު ލިބިފައިވެއެވެ.\nމާރިޗު 2015 ގައި ލިބިފައިވާ އާމްދަނީއަކީ މި މަހުގައި ލިބޭނެކަމަށް އަންދާޒާ ކުރެވުނު އަދަދަށްވުރެ %18.8 އިތުރު އަދެދެކެވެ. މީގެ ސަބަބުތަކުގެ ތެރޭގައި ޖީ.އެސް.ޓީގެ ސުންގަޑިކަމަށްވާ 28 ފެބުރުވަރީ، ހަފްތާ ބަންދާ ދިމާވުމުގެ ސަބަބުން 1 މާރިޗަށް ސުންގަޑި ބަދަލުވުމުގެ ސަބަބުން ފެބުރުވަރީ މަހުގައި ލިބެންޖެހޭ ޖީ.އެސް.ޓީގެ އާމްދަނީން ބައެއް މާރިޗު މަހުގައި ލިބިފައިވުން ހިމެނެއެވެ. އަދި މާރިޗު 2015 ގައި ލީސް ޕީރިއަޑް އެކްސްޓެންޝަން ފީ ބަލައިގަނެފައިވުން ހިމެނެއެވެ.\nވޭތުވެދިޔަ މާރިޗު މަހުގައި އެންމެ ގިނައިން އާމްދަނީ ލިބިފައިވަނީ ޖީ.އެސް.ޓީއިންނެވެ. ޖީ.އެސް.ޓީގެ ގޮތުގައި މާރިޗު މަހުގެ ޖުމްލަ އާމްދަނީގެ %58.5 (741.94 މިލިއަން ރުފިޔާ) ލިބިފައިވެއެވެ. ދެވަނައަށް އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓުގެ ގޮތުގައި، ޖުމްލަ އާމްދަނީގެ %22.3 (283.21 މިލިއަން ރުފިޔާ) އެވެ މީގެ އިތުރުން އެއަރޕޯޓް ސަރވިސް ޗާޖުގެ ގޮތުގައި ލިބިފައިވަނީ މާރިޗު މަހުގެ ޖުމްލަ އާމްދަނީގެ %4.2 (53.01 މިލިއަން ރުފިޔާ) އެވެ. ޖުމްލަ އާމްދަނީގެ ނިސްބަތުން ބީ.ޕީ.ޓީގެ ގޮތުގައި %3.9 (49.97 މިލިއަން ރުފިޔާ) އަދި ލީސް ޕީރިއަޑް އެކްސްޓެންޝަން ފީގެ ގޮތުގައި %3.6 (45.29 މިލިއަން ރުފިޔާ) ލިބިފައިވެއެވެ.


Makaraai Heelathun Faisaa Hoadhaa Meehegge Shikaara Akah Ithuru Bayaku Vefaiveytho Balanee - Vaguthu\nމަކަރާއި ހީލަތުން ފައިސާ ހޯދިކަމަށް ތުހުމަތު ކުރެވޭ މީހެއްގެ މައުލޫމާތު އާއްމުކޮށް، އޭނާގެ ޝިކާރައަކަށް އިތުރު ބަޔަކު ވެފައިވޭތޯ ބެލުމަށް ފުލުހުން އިއުލާންކޮށްފިއެވެ.\nފުލުހުން ވިދާޅުވީ މި މައްސަލަ އާއި ގުޅިގެން މިހާރު ޖަލުގައި ހުރި ޅ. ހިންނަވަރު އަންބަރީގޭ އިބްރާހިމް ނަޒީދު ނަމަކަށް ކިޔާ އުމުރުން 37 އަހަރުގެ އެ ފިރިހެން މީހާއަކީ މަކަރާއި ހީލަތުން އެޕާޓްމެންޓު ކުއްޔަށް ދިނުމަށް ކަމަށްބުނެ ސައްހަ ނޫން އެއްބަސްވުންތަކެއް ހަދައިގެން ގިނަ ބައެއްގެ އަތުން ފައިސާ އަތުލާފައިވާ މީހެއް ކަމަށެވެ.\nއަދި އޭނާގެ ފުށުން މިފަދަ ކަމެއް ކުރިމަތިވެފައިވާ ފަރާތްތަކުން ފުލުހުންގެ އިކޮނޮމިކް ކްރައިމް ޑިޕާޓްމެންޓުގެ ނަންބަރު 9790048 ނަންބަރު ފޯނަށް ގުޅުއްވާ އެކަން ހިއްސާކުރުމަށް ފުލުހުން ކޮށްފައިވާ އިއުލާންގައި ވަނީ އެދިފައެވެ.\nފުލުހުން ވަނީ މިހާރު މަކަރާއި ހީލަތުގެ މައްސަލަތައް ގިނަވަމުން އަންނަ ކަމަށާއި، އެހެން ކަމުން ފައިސާގެ ބޮޑެތި މުއާމަލާތްތައް ކުރުމުގެ ކުރިން އެ މުއާމަލާތުގެ ސައްހަކަން ޔަގީންކުރުމަށް އިލްތިމާސްކޮށްފައެވެ. ސައްހަ ނޫން މުއާމަލާތެއް ކުރުމަށް މަސައްކަތް ކުރާ ކަމަށް ޝައްކު ކުރެވޭ ނަމަ އެކަމެއް ފުލުހުންނަށް ލަސްނުކޮށް ރިޕޯޓުކުރުމަށް ފުލުހުން ވަނީ އެދިފަ އެވެ.\nފުލުހުން ވިދާޅުވީ މިފަދަ ކުއްތައް ހުއްޓުވުމަށް ރައްޔިތުންގެ ފަރާތުން ލިބެމުން އަންނަ އެއްބާރުލުމަށް ޝުކުރު އަދާކުރާ ކަމަށެވެ.\nރާއްޖެއަށް ދޭން އުޅުނު ހަމަލާ އާއި ގުޅިގެން އިއްޔެ ހައްޔަރު ކުރި ދެ މީހުންގެ ބަންދަށް ހަތް ދުވަސް\nއޮކްޓޯބަރ 25, 2020 15:04\nތިއި އިބޫގެ ކެންޕެއިނަން ވަރަށް ރުފިޔާ ހޯދިސޮރެއް\nއޮކްޓޯބަރ 25, 2020 19:12\nހިންނަވަރެއްނު ނުވާޏެ ކަމަކަށް ރޭޕްކޭސްވެސް ހުދުކާފޫރަށްހަދާލީ ތިޔަވެސްވާނީހަމަ ތިގެން\nއޮކްޓޯބަރ 26, 2020 02:23\nއިބިރިހިމާގެ ކޭމްޕެއިނަށް ލައްކަ ފައިސާ ހޯދައި ހޭދަކުރި ޅަކުއްޖެއް\nއޮކްޓޯބަރ 26, 2020 02:24\nއެސޮރު ދެން ބަދަލުވާނީ ހުދުކާފޫރަށް. ނުވާނެ ކުށްވެރިއެއް. ތިޔަމައްސަލަ ބަލާ ބަޔަކު ބެދޭނީ އެންމެފަހުން ތިޔަކަން ނިމޭއިރު.


ޑިސެންބަރު 2018އައްސަލާމު ޢަލައިކުމް\nއަންހެނުންގެ ދަރިމައިވުމުގެ ބިސް އުފެދެނީ ބިސްރަވަ (Ovary) ނުވަތަ ބިސްއުފައްދާތަނުގެ ތެރޭގައެވެ. ކޮންމެ އަންހެނެއްގެ ވެސް ދެބިސްރަވަ ވެއެވެ. ބިސްރަވައިގެ ސައިޒަކީ ގާތްގަނޑަކަށް އާމަންޑް މަދެއްގެ ސައިޒެވެ. ބިސްރަވަ އޮންނަނީ ރަހިމުގެ ދެފަރާތުގައި ބިސްދަތުރުކުރާ ހޮޅީގެ ރަހިމާއި ދުރަށްދިޔަކޮޅުގައެވެ. ރަހމާއި، ބިސްރަވަ ގުޅުވައިދޭ ހޮޅިއަކީ ބިސްދަތުރުކުރާ ހޮޅި އެވެ. ބިސްރަވަ އިން ބިސް ދޫކުރުމުގެ އިތުރުން އެސްޓްރަޖަން އަދި ޕްރޮޖެސްޓަރޯން ހޯރމޯން އުފައްދައިދެއެވެ. ބިސްރަވައިގެ ކެންސަރު ނުވަތަ ބިސްއުފައްދާތަނުގެ ކެންސަރަކީ އާންމު ގޮތެއްގައި އުމުރުން ދުވަސްވީ މީހުންނަށްޖެހޭ […]\nރަހިމުގެ ދޮރުގެ ކެންސަރު\n2 ޑިސެންބަރު, 2018 އެއްވެސް ޚިޔާލެއް ހުށަހަޅާފައި ނެތް\nރަހިމުގެ ދޮރަށް ޖެހޭ ކެންސަރު ނުވަތަ “ސާރވިކަލް ކެންސަރަ”ކީ ރަހިމުގެ ދޮރުގެ ސެލްތަކަށް އަންނަ ބަދަލަކުންޖެހޭ ކެންސަރެކެވެ. ދިވެހިރާއްޖޭގައި އާންމުކޮށް ފެންނަ 10 ބާވަތުގެ ކެންސަރުގެ ތެރޭގައި ރަހިމުގެ ދޮރަށްޖެހޭ ކެންސަރު ހިމެނެއެވެ. މިއީ ކޮންމެ އަންހެނަކަށް ވެސް ޖެހިދާނެ ކެންސަރެކެވެ. ރަހިމުގެ ދޮރުގެ ކެންސަރަކީ ރަހިމުގެ ކަރަށް ނުވަތަ ރަހިމުގެ ދޮރަށް ޖެހޭ ކެންސަރެވެ. އަންހެނުންގެ ދަރިމައިވުމުގެ ނިޒާމް ނުވަތަނަސްލު އުފައްދާ ނިޒާމަށް ޖެހޭކެންސަރުގެ ދެބައިކުޅަ އެއްބައި ކެންސަރު ޖެހެނީ މިގުނަވަނަށެވެ. މިއީ މުޅި ދުނިޔެއަށް […]


ﷲ އެއިލާހުގެ ޛާތުފުޅައިގެން ވޮޑިގެންވަނީ ހުރިހާ ތަނެއްގައިކަމަށް ޤަބޫލުކުރާމީހަކަށް ވުރެ މަގުފުރެދިފައިވާ މީހަކު ފަހެ ކޮބައިބާ؟ – DhiSalafiyyah\nﷲ އެއިލާހުގެ ޛާތުފުޅައިގެން ވޮޑިގެންވަނީ ހުރިހާ ތަނެއްގައިކަމަށް ޤަބޫލުކުރާމީހަކަށް ވުރެ މަގުފުރެދިފައިވާ މީހަކު ފަހެ ކޮބައިބާ؟\n05/08/2012 ޢަޤީދާއާއި ފިރުޤާތައްއައްޝައިޚް މުޙައްމަދު ސިނާން\nއަދި އެކަލޭގެފާނު ޖާރިޔާއަކަށް ޙަދީޘް ކުރެއްވިއެވެ. ((أَيْنَ اللهُ؟)) قَالَتْ: فِي السَّمَاءِ، قَالَ: ((مَنْ أَنَا؟)) قَالَتْ: أَنْتَ رَسُولُ اللهِ، قَالَ: ((أَعْتِقْهَا، فَإِنَّهَا مُؤْمِنَةٌ)) (مسلم وأحمد) މާނައީ : “ﷲ (ވޮޑިގެންވަނީ) ކޮންތާކު ހެއްޔެވެ؟” އެކުއްޖާ ދެންނެވިއެވެ. އުޑުގައެވެ. އެކަލޭގެފާނު ޙަދީޘް ކުރެއްވިއެވެ. “ތިމަންކަލޭގެފާނަކީ ކާކު ހެއްޔެވެ؟” އެކުއްޖާ ދެންނެވިއެވެ. “ކަލޭގެފާނަކީ ﷲގެ ރަސޫލާއެވެ.” އެކަލޭގެފާނު ޙަދީޘް ކުރެއްވިއެވެ. “އެކުއްޖާ މިނިވަންކުރާށެވެ. ފަހެ، އެކުއްޖާއަކީ މުއުމިނާއެކެވެ.” (މުސްލިމް: 537، އަޙްމަދު: 17945، 19455). މިހަދީޘާ ބެހޭގޮތުން އަލްޙާފިޡް އައްޛަހަބީ ރަޙިމަހުﷲ ވިދާޅުވެފައިވެއެވެ. “މިޚަބަރުގައި ދެމަސްއަލައެއް އެކުލެވިގެންވެއެވެ. ފުރަތަމައީ: ﷲ ވަނީ ކޮންތާކުތޯ ސުވާލުކުރުމަކީ މުސްލިމުންނަށް ޝަރުޢުވެގެންވާކަމެއްކަމެވެ. ދެވަނައީ: ސުވާލުވެވޭމީހާ އުޑުގައޭ ބުނުމެވެ. ފަހެ، (މިޙަދީޘުން ދޭހަކޮށްދޭ) މިދެމަސްއަލައަށް އިންކާރުކޮށްފިމީހާ، އޭނާ އެއިންކާރުކުރަނީ އަލްމުޞްޠަފާ ޞައްލަﷲ ޢަލައިހިވަސައްލަމަ އަށެވެ.” ބައެއް ބާޠިލު ފިރުޤާތަކުގެ މީހުންގެ ކައިރީ ﷲ ވޮޑިގެންވަނީ ކޮންތާކުތޯ ސުވާލުކުރުމަކީ ހުއްދަކަމެއްނޫނެވެ. މިޙަދީޘްގައި ޚުދު ރަސޫލާ ޞައްލަﷲ ޢަލައިހިވަސައްލަމަ އެވަނީ އެސުވާލުކުރައްވާފައެވެ. އެއިން ދޭހަވަނީ އެސުވާލުކުރުމަކީ ހުއްދަކަމެއްކަމެވެ. އަދި ހަމައެހެންމެ، އެސުވާލަށް ރަނގަޅަށް ޖަވާބުދޭން އެނގުމަކީ އީމާންކަމުގެ ތެރެއިންވާކަމެއްކަމެވެ. (މުޚްތަޞަރުލް ޢުލުއްވު: ޞ. 81) މަތީގައި އަލްބައިހަޤީ ރަޙިމަހުﷲ އެކަލޭގެފާނުގެ “އަލްއަސްމާއު ވައްޞިފާތު” މިފޮތުގައި ބަޔާންކުރައްވާފައިވާ ފަދައިން ޢަރަބިން “عَلَى” އޮންނަންޖެހޭ ތަންތަނަށް “فِي” ބޭނުންކުރެއެވެ. މިތަނުގައިވާ ((فِي السَّمَاء)) ގެ މުރާދަކީ އުޑުތަކުގެ މަތީ ޢަރުޝި މަތީގައެވެ.


Husvaa flat thah list ge tharutheebun dhookuraane : Planning\nހުސްވާ ފްލެޓްތައް ލިސްޓުގެ ތަރުތީބުން ދޫކުރާނެ\nހިޔާ މަޝްރޫއުގެ ދަށުން ފްލެޓް ލިބުނު ބައެއް މީހުން ތެރެއިން ވިނަރެސް ފްލެޓްތަކަށް ބަދަލުވާ ފަރާތްތަކުގެ އެޕާޓްމަންޓް ދޭނީ ފްލެޓު ލިބުނު މީހުންގެ ލިސްޓުގައި ޕޮއިންޓް ލިބިފައިވާ ތަރުތީބުން ކަމަށް ފްލޭނިން މިނިސްޓްރީން ބުނޭ -- އަވަސް ފޮޓޯ\nހިޔާ މަޝްރޫއުގެ ދަށުން ފްލެޓް ލިބުނު ބައެއް މީހުން ތެރެއިން ވިނަރެސް ފްލެޓްތަކަށް ބަދަލުވާ ފަރާތްތަކުގެ އެޕާޓްމަންޓް ދޭނީ ފްލެޓު ލިބުނު މީހުންގެ ލިސްޓުގައި ޕޮއިންޓް ލިބިފައިވާ ތަރުތީބުން ކަމަށް ޕްލޭނިން މިނިސްޓްރީން ބުނެފި އެވެ.\nޕްލޭނިން މިނިސްޓްރީން ވަނީ ފަންނީ ކެޓަގަރީން ފްލެޓް ލިބުނު މީހުންނަށް ސަރުކާރުގެ އެހެން މަޝްރޫއަކުން ފްލެޓް ބޭނުން ވާނަމަ ކުރިމަތިލާން ފުރުސަތު ދީފަ އެވެ. އަދި ހިޔާ ފްލެޓް ލިބުނު ފަންނީ މީހުނަށް ފްލެޓް ދޭން ނިންމާފައި ވަނީ ވިނަރެސް ފްލެޓްތަކުން ނެވެ.\nވިނަރެސް އަށް ބަދަލުވާން އެދި 350 އެއްހާ މީހުން ނަން ނޯޓު ކޮށްފައިވާ ކަމަށް ޕްލޭނިން މިނިސްޓްރީން ބުނެ އެވެ. އަދި މިހާރު އެފަރާތްތަކަށް އެޕްލިކޭޝަން ފޯމްތައް ވަނީ ދޫކުރަން ފަށާފަ އެވެ.\nއަވަސް އިން ކުރި ސުވާލަށް ޖަވާބު ދެއްވަމުން ހައުސިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީން ވިދާޅުވީ އެޕްލިކޭޝަން ފޯމް ފުރުމަށް ފަހުގައި އެ ފަރާތްތަކުގެ ޝަރުތު ހަމަވޭތޯ އެޗްޑީސީން ބަލާނެ ކަމަށެވެ. ވިނަރެސް ފްލެޓް ލިބޭނީ އެއަށް ފަހުގައި ކަމަށް ވެސް ވިދާޅުވި އެވެ.\nވިނަރެސް ފްލެޓް ލިބޭ ފަރާތްތަކުން ދޫކޮށްލާ ހިޔާ ފްލެޓްތަކާ މެދު އަމަލުކުރާނީ ކޮން އުސޫލަކުންތޯ ސުވާލުކުރުމުން އަކްރަމް ވިދާޅުވީ ހިޔާ އިން އެއްވެސް ފްލެޓެއް ހުސްވެއްޖެ ނަމަ، އެ ފްލެޓެއް ލިބޭނީ އެ ހުސްވާ ކެޓަގަރީއެއްގެ ދާއިމީ ލިސްޓުގައިވާ ތަރުތީބުން ކަމަށެވެ." ޕޮއިންޓް ދީފައިވާ ތަރުތީބުން ލިބޭނީ. ހުސްވާ ފްލެޓްތައް ލިބޭނީ ލިސްޓްގައި ދެން އެންމެ މަތިން މާކްސް ލިބިފައިވާ މީހާއަށް." ކަމަށް ވިދާޅުވި އެވެ.\nއަކްރަމް ވިދާޅުވީ އަދި އެއްވެސް ފްލެޓެއް ހުސްވާ ކަމެއް ނޭންގޭ ކަމަށެވެ. އެކަމު ހުސްވެއްޖެއްޔާ އެ ލިސްޓުގައިވާ ތަރުތީބުން ފްލެޓް ލިބޭނެ ކަމަށެވެ.\nހުޅުމާލޭގެ ދެވަނަ ފިޔަވަހީގައި ހިންގާ ވިނަރެސް ޕްރޮޖެކްޓްގައި އިމާރާތް ކުރަނީ 13 ބުރީގެ 10 ޓަވަރެވެ. ހިޔާ ފްލެޓްތަކާ މާދުރު ނޫން ހިސާބެއްގައި އެ ފްލެޓްތައް އަޅަމުން އަންނައިރު އެ ތަންތަނުގައި 1،344 ފްލެޓު ހުންނާނެ އެވެ.\nހުޅުމާލެ ބޯހިޔާވަހިކަން ހިޔާ މަޝްރޫއު + ހިޔާ މަޝްރޫއު މިނިސްޓްރީ އޮފް ނެޝަނަލް ޕްލޭނިން ވިނަރެސް ފްލެޓް


ނަރަކަ 1 – DhiSalafiyyah\n23/09/2013 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nތަޢުރީފް އަދި ޝަރަޙަ\nނަރަކައީ ﷲ ތަޢާލާ އެކަލާނގެ އަށް ކާފަރުވާ މީހުންނާއި އަދި އެކަލާނގެ ޝަރީޢަތާއި ދެކޮޅު ހަދާމީހުންނާއި އަދި އެކަލާނގެ ފޮނުއްވި ރަސޫލުން ދޮގު ކުޅަ މީހުންނަށް ޢަޛާބު ދެއްވުމަށް އެކަލާނގެ ހައްދަވާފައިވާ ތަނެވެ. އަދި ﷲ ގެ އަދުއްވުންނަށް ހުރި ޢަޛާބުގެ ގޮވައްޗެވެ. އަދި މުޖްރިމުން އެތަނެއްގައި ހައްޔަރު ކުރެވޭނެ ޖަލެވެ.\nއެއީ ބޮޑުވެގެންވާ ނިކަމެތިކަމާއި އަދި ހަލާކެވެ، އެއަށް ވުރެ ބޮޑު ނިކަމެތިކަމެއް އަދި ހަލާކެއް ނުވެއެވެ.\n)رَبَّنَا إِنَّكَ مَن تُدْخِلِ النَّارَ فَقَدْ أَخْزَيْتَهُ ۖ وَمَا لِلظَّالِمِينَ مِنْ أَنصَارٍ ) [سورة آل عمران 192]\nމާނައީ: ” އަޅަމެންގެ ވެރިރަސްކަލާކޮ! ހަމަކަށަވަރުން، އިބަރަސްކަލާނގެ ނަރަކަޔަށް ވައްދަވައިފިމީހާ، ފަހެ، އިބަރަސްކަލާނގެ އެމީހަކު ނިކަމެތި ކުރައްވައިފިކަން ކަށަވަރެވެ. އަނިޔާވެރިންނަށް ނަޞްރުދޭނެ އެއްވެސް ބަޔަކު ނުވެއެވެ .”\n)) أَلَمْ يَعْلَمُوا أَنَّهُ مَن يُحَادِدِ اللَّـهَ وَرَسُولَهُ فَأَنَّ لَهُ نَارَ جَهَنَّمَ خَالِدًا فِيهَا ۚ ذَٰلِكَ الْخِزْيُ الْعَظِيمُ)) [سورة التوبة 63]\nމާނައީ: “ހަމަކަށަވަރުން، ﷲއާއި، އެކަލާނގެ ރަސޫލާއަށް ދެކޮޅުވެރިވާ މީހާ، ފަހެ، އެތާނގައި ދެމިހުންނަ ގޮތުގައި، އެމީހާއަށް ނަރަކައިގެ އަލިފާން ހުރިކަން އެއުރެން ނުދަންނަނީ ހެއްޔެވެ؟ ބޮޑުވެގެންވާ ނިކަމެތިކަމަކީ އެއީއެވެ.”\n((قُلْ إِنَّ الْخَاسِرِينَ الَّذِينَ خَسِرُوا أَنفُسَهُمْ وَأَهْلِيهِمْ يَوْمَ الْقِيَامَةِ ۗ أَلَا ذَٰلِكَ هُوَ الْخُسْرَانُ الْمُبِينُ)) [سورة الزمر 15]\nމާނައީ:”ކަލޭގެފާނު ވިދާޅުވާށެވެ! ހަމަކަށަވަރުން، ގެއްލުންވެގެންވާ ބަޔަކީ ޤިޔާމަތް ދުވަހުން އެއުރެންގެ އަމިއްލަ ނަފްސުތަކާއި، އެއުރެންގެ އަހުލުވެރިން ގެއްލެނިކުޅަ މީހުންނެވެ. ދަންނާށެވެ! ފާޅުވެ ބަޔާންވެގެންވާ ގެއްލުންވުމަކީ ހަމައެއީއެވެ.”\nނަރަކައިގައިވާ ވޭންދެނެވި ޢަޛާބާއި އަދި ނިކަމެތިކަމަކީ މީހެއްގެ ގަލަމުން އަދި ދުލަކުން ޞިފަނުކުރެވޭނެ އެއްޗެއް ކަމުގައި ވާއިރު، މިސިފަކޮށްދިން ނޫން ގޮތަކަށް ނަރަކަ ވާނީ ކިހިނަކުން ހެއްޔެވެ؟ އަދި ނަރަކައީ ދާއިމަށް ދެމިއޮންނަ ތަނެކެވެ. އަދި އެނަރަކައިގެ އަހުލުވެރިން އެތަނުގައި އަބަދަށް ދާއިމަށް ދެމިތިބޭނެއެވެ. ﷲ ތަޢާލާ ވަނީ އެމީހުންނަކީ ކުއްވެރިންކަން އަދި އެމީނުނަށް ޙައްގު ވާތަނަކީ ނަރަކަމަށް ޙުކުމްކޮށް ނިންމާފައެވެ.\n((إِنَّهَا سَاءَتْ مُسْتَقَرًّا وَمُقَامًا)) [سورة الفرقان 66]\nމާނައީ:”ހަމަކަށަވަރުން، ހަމަޖެހިތިބޭ ތަނެއްގެ ގޮތުންނާއި، ޤާއިމްވެތިބޭ ވަޒަނެއްގެ ގޮތުން އެ ނަރަކަ ހާދަހާ ނުބައިވެގެންވެއެވެ.”\n((هَـٰذَا ۚ وَإِنَّ لِلطَّاغِينَ لَشَرَّ مَآبٍ ﴿55﴾ جَهَنَّمَ يَصْلَوْنَهَا فَبِئْسَ الْمِهَادُ )) [سورة ص 55,56]\nމާނައީ:”ކަންހުރިގޮތީ މިއީއެވެ. އަދި ހަމަކަށަވަރުން، ކާފިރުވި މީހުންނަށް އެނބުރިދަނިވި ނުބައިކަންބޮޑުވެގެންވާ ތަނެއްވެއެވެ. (އެއީ) ޖަހަންނަމެވެ. އެއުރެން އެތަނަށްވަންނަ ހުށްޓެވެ. ފަހެ، އެ ތަންމަތީގެ ހުރި ނުބައިކަމާއެވެ!”\nމިފޮތަކީ أ.د. عمر سليمان عبد الله الأشقر ގެ الجنة و النار ގެ އަސްލަށް ބަލައިގެން ތަރުޖަމާ ކުރަމުންދާ ފޮތެކެވެ.


(16 ޖުލައި 2020 އާ ގުޅޭ)\nފިޒާނާއާ ބައްދަލުވިކަމާއި އޭނާއާ ބެހޭ އެއްވެސް ކަމެއް ލައިތަށް އެނގެން ޔާދިން ނޭދެއެވެ. ހަމައެއާއެކު އޭނާއަށް ކެންޒާއާ މެދު ވިސްނާލެވުނެވެ. ލައިތުގެ ހަޤީޤަތް ކެންޒާއަށް ނޭނގޭކަން ޔާދިންއަށް އެނގެއެވެ. އޭނާ ކެންޒާއާ ޚިއްޞާކުރިނަމަ ޔާދިންއަށް ކެންޒާގެ ކުރިމަތީ ދޮގެއް ނުހެދުނީހެވެ. އޭނާ ކެންޒާއަށް އޮޅުވާލަމުން އަންނަކަން ލައިތަށް އެނގިއްޖެނަމަ އޭނާ ވެސް މަޑަކުން ނުހުންނާނެއެވެ. ކެންޒާ ވެސް ހުރިހާ ވާހަކައެއް ލައިތަށް ކިޔައިނުދެނީތާއޭ ޔާދިންގެ ހިތަށް އެރިއެވެ.\nއިލިޔާނާ ގޮވައިގެން ހަވީރު ދުއްވަން ނުކުމެ އުޅެފައި އެނބުރި އެޕާޓްމެންޓަށް އައިސް ވަދެވުމާއެކު ޒުބިންގެ ސަމާލުކަން ލައިރާއަށް ހުއްޓުނެވެ. މިފަހަކަށް އައިސް ލައިތުގެ ޢަމަލުތައް އޭނާއާ މެދު ހުރި ގޮތް ޒުބިންއަށް ފާހަގަވީއެވެ. އޭނާއާ މެދު ލައިތު ގަޔާނުވެޔޭ ހިތްބުނީއެވެ. އެހެން އެކަންވާން އޮންނާނީ އެންމެ ގޮތެކޭ ޒުބިންއަށް ހީވީއެވެ. ދެމީހުން ވަރިވާން ނިންމާފައި އޮތްކަން މައިންބަފައިންގެ ގާތުގައި ބުނުމުގެ ކުރީން ލައިތުގެ ގާތުގައި ބުނީތޯ ޒުބިންއަށް ލައިރާ ގާތު އަހާލެވުނެވެ.\n"ޑިވޯސް...ޑިވޯސް..." ޒުބިންގެ ވާހަކަތަކުން އިވިގެން އިލިޔާނާ އެ ލަފުޒު ކިޔާލިއެވެ. ލައިރާ ކަންބޮޑުވިއެވެ. ދަރިފުޅަށް ވެސް ނަގައިގަންނަން އެނގުނު ލަފުޒަކީ އެއީކަމަށްވުމުން އެކަމާ ވަކިން ލައިރާ ދެރަވިއެވެ. އެ ލަފުޒުގެ ހަޤީޤަތް އެކުއްޖާއަށް އެނގުމުން ވާނޭ ގޮތް މިހާރު ވެސް ލައިރާއަށް އަންދާޒާ ކުރެވެއެވެ. ޒުބިންއާ ހެދި އެވަރުން އުޅޭ ކުއްޖަކު ދުރުކޮށްލަން ޖެހުމުން އެ ތުއްތު ހިތް ފަޅައިގެންދާނޭކަން ގައިމެވެ.\n"މިވަގުތަކުނޫން..." ލައިރާއަށް ބުނެވުނެވެ.\n"އަހަރެން ގެއަށް ބަދަލުވާން މިވިސްނަނީ." ޒުބިން ބުންޏެވެ. އެ އަޑު އިވިފައި ލައިރާގެ ހަރަކާތްތައް ހުއްޓުނެވެ. ކުޅޭވަށިގަނޑުގައި އެލިގަނެގެން އުޅުނު އިލިޔާނާއަށް ލައިރާ ބަލާލިއެވެ. ދެން އެނބުރި ޒުބިންއަށް ބަލާލިއެވެ. ހަލުވިކޮށް އައިސް ޒުބިންގެ އަތުގައި ލައިރާ ހިފިއެވެ. ދެން ފެނުނީ ޒުބިން ގޮވައިގެން ގޮސް ކޮޓަރިއަށް ލައިރާ ވަންތަނެވެ. ދޮރުލައްޕާލުމާއެކު ލައިރާގެ ނަޒަރު ޒުބިންއަށް ހުއްޓުނެވެ.\n"ހުރިހާކަމެއް ނިމެންދެން މިގޭގައި މަޑެއްނުކުރެވޭނެތަ؟. އަހަންނަކަށް ނޭނގެ އިލީ ގާތު މިވާހަކަ ދައްކާނޭ ގޮތެއް." ލައިރާގެ އަޑުން ވެސް އޭނާއަށް ކަމަކަށް ތަޙައްމުލުނުކުރެވިގެން އުޅޭކަން އެނގޭހާ ވެއެވެ.\n"އަހަރެން މިގޭގައި އުޅޭނަމަ އިލީއަކަށް ވެސް ދުރުވާން ފުރުޞަތެއް ނުދެވޭނެ. ލައި، އެކުއްޖާގެ ހިތްހަލާކުނުވާނޭ ގޮތަކަށް މިކަން ނިމުމަކަކަށް ނާންނާނެ، އެކަމަކު މީ މިކަން ވާންއޮތް ގޮތް، ލައި މާބޮޑަށް ލަސްކުރަނީ... ލައިއަށް ބުނަން ނުކެރޭނަމަ އަހަރެން ބުނަންތަ؟. އަހަރެން ލައިރާއާ ވަކިވާން ނިންމިކަން އަހަރެންގެ މައިންބަފައިން ގާތު ވެސް ބުނާނަން. އެމީހުން ނުރުހޭނެކަން އެނގޭ. އަހަރެންދެކެ އިންތިހާއަށް ރުޅިއަންނާނެ، އެކަމަކު އެމީހުން މިކައިވެނި ހަމަޖެއްސީ އަހަރެންގެ ރުހުމެއްނެތި. އެހެންވެ ފުރަތަމަ ދުވަހުވެސް ލައިއަށް ހުރިހާ ކަމެއް ކިޔާދިނީ." ޒުބިންއަށް އެވާހަކަ ލައިރާ ގާތު ތަކުރާރު ކުރެވުނު އަދަދެއް ނޭނގެއެވެ. ލައިރާ އެއްބަސްވެފައި އޮތަސް އޭނާ މިހާރު އެގޮތް ބޭނުންނުވަނީއޭ ޒުބިންއަށް ހީވާން ފަށައިފިއެވެ.\n"ލައި..." ލައިރާ އައިސް އެނދުގައި އިށީނުމުން ޒުބިން ގޮވާލިއެވެ. ލަސްގޮތަކަށް އައިސް ލައިރާގެ ކުރިމަތީ ޒުބިން ހުއްޓުނެވެ.\n"ލައި އަސްލު ކަންބޮޑުވަނީ ކޮންކަމަކާ؟." ޒުބިން އަހާލިއެވެ.\n"އިލީގެ ބައްޕަތީ." އިސްޖެހިފައި އިނދެ ލައިރާ ބުންޏެވެ.\n"އައި ނޯ. އަހަރެން އެހެން ސެޓްފިކެޓްގައި ނުޖެހިނަމަ ލައިއަށް ވާނީ ކިހިނެއް؟. ކޮންމެގޮތެއް ވިޔަސް އަހަރެމެން ތިބީ އިނދެގެން. އަހަރެން ލައިއަށް އެކަހަލަ މިނިވަންކަމެއް ދީފަ އޮތްކަން އެހެންމީހުންނަށް އެނގުން މުހިންމެއްނޫން. އަދި އެވީކަންތަކުން އަހަރެން ލައި ކުށްވެރިއެއް ވެސް ނުކުރަން. އައި ސްޓިލް ރެސްޕެކްޓް ޔޫ. އެކަހަލަ ކަމެއް ވެދާނޭކަން އަހަރެން އަންޑަސްޓޭންޑްވޭ. ލައި... އަހަރެމެން ދެމީހުން ދުރުގައި އުޅުނަސް އިލީގެ ކަމެއް ޖެހިއްޖެނަމަ އަހަރެން ހުންނާނެ، ބައްޕައަކު ކޮށްދޭން ޖެހޭ ހުރިހާކަމެއް އަހަރެން ކޮށްދޭނަން. އެއީ ކޮންމެހެން ސެޓްފިކެޓުގައި ބައްޕަގެ ގޮތުގައި އަހަރެންގެ ނަން ޖެހިފައ އޮތުމަކުންނެއްނޫން. އެކަމާ ލައި ކަންބޮޑުނުވޭ. އިލީ ވެސް ބޮޑުވާނެ، ވިސްނޭވަރުވީމާ އަހަރެމެންގެ މި ނިންމުން އެކުއްޖާއަށް ވިސްނޭނެ. ލައިއަށް ވެސް ދިރިއުޅުމެއް ފެށޭނީ މިނިވަނެއްގެ ގޮތުގައި ހުރެގެން. މިކައިވެނި އަހަރެމެން ދެމީހުންނަށް ވަނީ ހައްދު ކަނޑައަޅައިފަ. އެކަމުން މިނިވަންނުވެތިބެ އިތުރުކަމެއް ހިނގައިފިނަމަ ބޮޑު ބަދުނާމެއް ބޮލުގައި އެޅޭނެ. އެހެންނު." ޒުބިން ވާހަކަދެއްކިއެވެ. ލައިރާގެ ދެއަތް ޒުބިންގެ އުނަގަނޑުގައި ވަށާލިއެވެ. ލައިރާގެ ބޮލުގައި ޒުބިން ފިރުމާލިއެވެ.\n"ލައި އެއްފަހަރު ވެސް އަހަރެން ގާތު ނުބުނޭ އިލީގެ ބައްޕައަކީ ކާކުކަމެއް. އަހަރެން އެވަރަށް ސުވާލުކުރާއިރު ކީއްވެ ނުބުނަނީ؟. އޭނާގެ ދަރިއަކު ލައި އުފަންކުރިކަން އޭނާއަށް އެނގޭނެތަ؟. ފަހަރެއްގައި އޭނާ ލައިއާ ގުޅެން ބޭނުންވެދާނެއެއްނު. އޭރުން އިލީއަށް އޭނާގެ ބައްޕަ ވެސް ލިބުނީ." ލައިރާގެ ބޮލުގައި ފިރުމަމުން ޒުބިން ބުންޏެވެ.\n"އޭނާ އެނގެން ބޭނުންވިނަމަ އެނގުނީސް. އޭނާ އަހަރެންދެކެ ލޯތްބެއްނުވޭ. އެހެންވެގެން މިހާދުވަހު އެއްވެސް ކަމެއް ނޭނގުނީ. ލޯބިނުވިޔަސް ދެމެދުގައި ކަމެއް ހިނގައިފާނެ. އެއީ އެކަހަލަ ކަމެއް. އަހަރެން ހިޔެއްނުކުރަން އިލީ ލިބޭނެކަމަށް. އޭނާ އެހެން މީހަކާއެކު ދިރިއުޅުމެއް ފަށަން ގަސްދުކުރަނީ. އޭނާ ބޭނުންވާގޮތް ވަރަށް ސާފު. ހުރިހާކަމެއް އަހަންނަށް އެނގިހުރެ އިލީގެ ހަޤީޤަތް ހާމަކޮށްފިނަމަ އޭނާ އަހަންނާއެކު އުޅެން ނިންމަފާނެ، އެކަމަކު އޭރުން... އޭނާ އުފަލެއްނުވާނެ. އޭނާ އުފަލުގައި ހުންނަން އަހަރެން ބޭނުން. އޭނާ ބޭނުންވާފަދަ ދިރިއުޅުމެއް އޭނާއަށް ލިބުން އެދެނީ. އަހަންނާއި އިލީގެ ޒިންމާ އޭނާގެ ބޮލުގައި އަޅުވަން އަހަރެން ބޭނުންނުވަނީ އެހެންވެ. އޭނާއަށް އެނގިއްޖެއްޔާ... ގަސްދަކާނުލާ ވިޔަސް ހެދުނު ގޯހުގެ ޒިންމާ އޭނާ ނަގާނޭކަން އަހަންނަށް ޔަގީންވޭ. އެގޮތް އަހަރެން ބޭނުމެއްނޫން. އެހެންނޫނަސް މިހެންމިވީ އަހަރެންގެ ސަބަބުން. ޒުބިންއަށް ނޭނގުނަސް އަހަންނަކީ ކުށްވެރިއެއް. އޭނާއަށް އެ ހަޤީޤަތް އެނގިއްޖެއްޔާ އަހަރެންދެކެ ފޫހިވާނެކަން އެނގޭ. އަހަރެން އޭނާއަށް ލަނޑެއްދިނީ. އަމިއްލަ އެދުން ހާސިލުކުރަން." ލައިރާ ބުންޏެވެ.\n"ލައި އޭނާދެކެ ލޯބިވޭ... ވަރަށް ބޮޑަށް ލޯބިވޭ... އެހެންނު." ޒުބިންއަށް ބުނެވުނެވެ. އޭނާގެ ބަނޑާ ދިމާލުން ލައިރާ މޫނުފޮރުވާލައިގެން އިނދެ ބޯހަރަކާތްކޮށްލީ އާނއެކޭ ބުނުމަށެވެ.\n"ދެން ޓެލް ހިމް." ޒުބިން ބުންޏެވެ.\n"ހީ ވޯންޓް އަންޑަސްޓޭންޑް. ނުބުނިއްޔާ ނޭނގޭނެތަ؟." ލައިރާ ބުންޏެވެ.\n"ލެޓް މީ ހެލްޕް..." ޒުބިން މަޑުމަޑުން ބުނެލިއެވެ. އަދި ލައިރާގެ ދެއަތް ދުރުކޮށްލައި އޭނާގެ ކުރިމަތީ ޒުބިން ކުޑަކަކޫ ޖަހާލިއެވެ. އޯގާތެރިކަމާއެކު ލައިރާގެ ކޯތާފަތުގައި ދެއަތުން ހިފާލައި އުފުލާލިއެވެ. ފެންކަޅިވެފައިވާ ލައިރާގެ ދެ ލޯ ޒުބިންއަށް ފެނުނެވެ.\n"ހީ މަސްޓް ބީ ސްޓުޕިޑް، އެހެންވެ ލައިގެ ރީތިކަން ނުފެންނަނީ. ލައިގެ ހިތުގައިވާ ލޯބި ނުފެންނަނީ." ޒުބިން ހިނިތުންވެލިއެވެ. މަޢުނަވީ ގޮތަކަށް އެ ދެލޮލަށް ލައިރާ ބަލަން އިނެވެ. މަޑުމަޑުން ޒުބިންގެ ތުނބުޅީގައި ލައިރާ އަތްލިއެވެ. އެބީހިލުމަށްވުރެ ގާތްކަން އޭނާ ޒުބިންގެ ފަރާތުން އެދެއެވެ. އަދިވެސް އޭނާ އެހުރީ ލައިރާގެ ފިރިމީހާގެ މަޤާމުގައެވެ. އެ ދެމެދުގައި އެފަދަ ގާތްކަމެއް އޮތްނަމަވެސް އެ ގުޅުންވާނީ ހަލާލު ގުޅުމަކަށެވެ. އެހެންވިޔަސް ޒުބިންގެ އަމިއްލަ އުސޫލުތަކާ އޭނާ ޚިލާފުނުވާނޭކަން ލައިރާއަށް އެނގެނީއެވެ. އޭނާ ބޭނުންވިޔަސް ޒުބިން އެފަދަ ނަޒަރަކުން އޭނާއާމެދު ނުދެކޭއިރު އެ ހަށިގަނޑުގައި އެދުންވެރިކަމާއެކު ނުބީހޭނެކަން ކަށަވަރުވަނީއެވެ.\nއިލިޔާނާ ދޮރުގެ ތަޅުގައި ހިފާލައި ނުހުޅުވުމުން ދޮރުފަތުގައި ޖަހަންފެށިއެވެ. ލައިރާއާއި ޒުބިންއަށް ވަކިވަކިން އެކުއްޖާ ގޮވިއެވެ. ކޮޅަށް ތެދުވި ޒުބިން ހިނގައިގަތީ ދޮރާ ދިމާއަށެވެ. ލައިރާ އަވަސްއަވަހަށް ތެދުވެ ފާޚާނާއާ ދިމާއަށް ދިޔައެވެ.\nގޭތެރެއަށް ވަން ޒުވާނާ ސިޓިންރޫމު ދޮރުމަތިން ހުއްޓުނެވެ. ބޭސް ކާޑުތަކެއް ވަކިކޮށް ކޮތަޅަކަށް އެޅުމުގައި އިން މިންނާ ސޯފާއިން ތެދުވަންވާއިރަށް އެ ޒުވާނާ ސަލާމް ގޮވާލި އަޑު އިވުނެވެ. ދިގު އިސްކޮޅާއި ފުޅާދެކޮނޑު ލިބިފައިވާ ޙައިބަތުހުރި ޒުވާން ފިރިހެންކުއްޖާ މިންނާއަށް ހިނިތުންވެލިއެވެ. ސަލާމްބަލައިގަތުމާއެކު ކީއްކުރާ ކުއްޖެއްތޯ މިންނާ އަހާލިއެވެ. އޭރު އޭނާގެ ލޮލުގައި އެ ޒުވާނާގެ އިސްތަށިގަނޑު އައްސާފައި ހުރިކަން އަޅައިގަތެވެ. ހަމައެއާއެކު ރާއްޖޭން ބޭރުން ފެންނަ ފަދަ ތަފާތު ރީތިކަމެއް އެ ޒުވާނާއަށް ލިބިފައިވާކަން މިންނާއަށް ފާހަގަވިއެވެ.\n"ކެންޒާ އެބައުޅޭތަ؟." އޭނާ އަހާލިއެވެ. ކެންޒާއާ އެ ފިރިހެންކުއްޖާއާ ގުޅުމެއްއޮތީ ކިހިނެއްބާއޭ ވަގުތުން މިންނާގެ ހިތަށް އެރިއެވެ.\n"ތީ ކޮންކުއްޖެއް؟." މިންނާ އަހާލިއެވެ.\n"މިފްރާހު، ކެންޒާގެ ފްރެންޑެއް." ޖީންސުގެ އަރިމަތީ ޖީބަށް ދެއަތްތިލަ ކޮށްޕާލައިގެން ހުރެ އޭނާ ބުންޏެވެ.\n"ތީ ކެންޒާ މަންމަ ދޯ. ކޮންއިރަކު އައީ؟..." މިފްރާހުގެ ފުޅާ ހިނިތުންވުމުގައި ހުރި ހިތްހެޔޮކަން މިންނާއަށް ފާހަގަވިއެވެ. އޭނާގެ ދަރިފުޅު ކުއްޖަކާ ރައްޓެހިވީބާއޭ މިންނާގެ ހިތަށް އެރިއެވެ. އެ ޚިޔާލުން އޭނާއަށް ހިނިތުންވެވުނީ ބޭއިޚްތިޔާރުގައެވެ.\n"މަންމަ މީ... ކެން ނެތް ގެއަކު. ނުބުނޭތަ ދިޔަތަނެއް؟." މިންނާ ބުންޏެވެ.\n"މާލެ އައިސް އަދި ދެމީހުން ބައްދަލެއްނުވޭ. މިހާއިރު އެހެންޏާ ގޭގައި އުޅޭނެ، އެހެންވެ ހޯދަން އާދެވުނީ. މަންމަ ކިހިނެއްތަ؟." މިފްރާހުގެ ފުށުން ބީރައްޓެހިކަމެއް ނުފެނެއެވެ. ހައިރާންކަން ލިބުނީ މިންނާއަށެވެ. އޭނާއަށް މަންމާއޭ މިފްރާހު ބުނިކަން ފާހަގަވިއެވެ. ކެންޒާއާއި މިފްރާހާ ދެމެދު އޮތް ގުޅުން ގާތްކަން ދެނެގަންނަން މިންނާއަށް ފަސޭހަވީ އެހެންވެއެވެ. މިފްރާހުއަށް ކެންޒާ ވަރަށް ރަނގަޅަށް އެނގެއޭ ހީވާތީއެވެ.\n"މަންމަ ރަނގަޅު. ކެން ލަސްވާނޭ ބުނި." މިންނާ ބުނެލިއެވެ.\n"އޯ... އެހެންފަހަރަކުން އަންނާނަން." މިފްރާހު ތުނބުޅީގައި ވައަތްތިލަ ހިންގާލިއެވެ.\n"ގުޅާލަންވީނު... ކުއްޖަކު ހޯދަން އައިސް ހުރިއްޔާ ފަހަރެއްގައި އަވަހަށް އަތުވެދާނެ." މިންނާ ހުރީ ހިނިތުންވެލައިގެންނެވެ.\n"މަންމާ..." އެވަގުތު މިންނާއަށް ގޮވަމުން ގޭގެ ބިއްދޮށުން ވަދެގެން އައި ކައިފްއަށް ދޮރުމަތީ ހުރި ޒުވާނާ ފެނުނެވެ.\n"ކެން ނަންބަރެއް ނުދޭ. ނުދޭނަމޯ ބުނީ... އެހެންވެ ކޮންމެ ފަހަރަކު ހޯދަން ގެއަށް އަންނަން ޖެހެނީ. ވާހަކަދައްކަން ކޮންމެ ފަހަރަކު ގެއަށް އަންނަން ޖެހެނީ." ފާޑެއްގެ ރަކި ހިންޏެއް އައިސްފައި ހުރެ މިފްރާހު ބުންޏެވެ. ދުރުގައި މަޑުކޮށްލައިގެން ހުރި ކައިފްއަށް މިފްރާހުގެ ނަޒަރު އަވަސް ގޮތަކަށް ހުއްޓިލިއެވެ. އެހެންނަމަވެސް އޭނާގެ ސަމާލުކަން ހުރީ މިންނާއަށް ދީގެންނެވެ.\n"ކެން އައީމަ ބުނާނަން ހޯދަން އަޔޭ." މިންނާ ބުންޏެވެ.\n"މަންމައާ ބައްދަލުވީމަ ވަރަށް ހެޕީވެއްޖެ. ދަނީ..." މިފްރާހުގެ ހިނިތުންވުން ފުޅާވެލިއެވެ. މިންނާ ބޯޖަހާލީއެވެ. މިފްރާހު ވަން ދޮރޯށީން ނުކުމެގެން ހިނގައްޖެއެވެ. މަގުމައްޗަށް ނުކުމެވުމާއެކު އޭނާގެ ތުންފަތުގައިވި ހިނިތުންވުން ގެއްލި ސީރިއަސްކަން މޫނަށް ވެރިވެއްޖެއެވެ.\n"އެއީ ކާކު؟." ކައިފް އެއްސެވެ.\n"ކެން ހޯދަން އައި ކުއްޖެއް. މަންމައަށް ހީވަނީ ކެންގެ ބޯއިފްރެންޑްހެން..." ކައިފްއަށް ބަލަން ހުރެ މިންނާ ހީނލިއެވެ.\n"އަހަންނަށް ވެސް ހީވޭ ކެން ބޯއިފްރެންޑެއް ނަގައިފިހެން." ކައިފް ވެސް މަންމައާ އެއްބައިވެލިއެވެ.\n"މަންމައަށް އޭނާ ކަމުދިޔައީ ދޯ." މިންނާ ހިނިއައިސްފައި އިންނަ ގޮތުން ކައިފް ބުނެލިއެވެ.\n"ރަނގަޅު ކުއްޖެއްހެން ހީވޭ. އެ ބޯ ކޮށޯލަނިކޮށް ވަރަށް ބަސްއަހާކުއްޖެއް ވައްތަރު ޖަހާނެ. މަންމަ ނެތިން ކައިފްގެ ކޮއްކޮ ނިކަން ކަންތައް ހިންގައިފިހެން ހީވޭ. ހުރޭ މިރޭ އައީމަ ވަރަށް ސުވާލުކޮށްލާނަން. ކެންއަށް ނުހުރެވޭނެ ކިޔާ ނުދީ." މިންނާ ހީނގަތެވެ.\n"އޭނާ ނުބުނާނެ..." ކައިފް ބުނެލިއެވެ.\n"އެހެންޏާ އެ ސޮރު ކިޔާދޭނެ. ދެން އަންނަ ފަހަރަކުން މަޑުކުރުވާނަން. މަންމަކުރާ ސުވާލުތަކަށް ޖަވާބު ދީފައޭ ބުނާނަން ދެވޭނީ." ދަރިފުޅަށް ބަލާލަމުން މިންނާ ބުންޏެވެ.\n"ކެންއަށް ލެކްޗަރެއް މަންމަ ނުދޭނަންތަ؟. އެކަކު ކައިރީ ވެސް ނުބުނެ ބޯއިފްރެންޑް ގެއަށް ވެއްދީމަ." ކައިފް ބުނެލީ ސަމާސާއަށް ހަދާފައެވެ. މަންމަގެ ގޮތް އެނގޭތީއެވެ.\n"ކެން ގޯސްކަމެއްނުކުރާނެ." ނިކަން އަވަހަށް މިންނާ ބުންޏެވެ. ކައިފް ހީނގަތީ ތަންކޮޅެއް ބާރަށެވެ. މިންނާ ވަކިކުރި ބޭސްކާޑުތަކުން ބޭސް ގުޅަތައް ނައްޓައި ކައިފްގެ އަތަށް ލައިދިނެވެ. ފައިކައިރީ ހުރި ފެންފުޅި ނަގައި ކައިފްއަށް ދިއްކޮށްލިއެވެ.\n"މަންމާ..." ބޭސްގުޅަތައް ކެއުމަށްފަހު ފެންކޯވަރެއް ދިރުވާލައި ކައިފް ގޮވާލީ ސީރިއަސް ގޮތަކަށެވެ.\n"ބައްޕައަށް ކަމެއްވީހެން ހިޔެއްނުވޭތަ؟... އެހެންނޫނީ ކޮންމެތަނަކު އުޅުނަސް ގެއަށް އަންނާނެ." ކައިފް ބުންޏެވެ.\n"ކަމެއްވިއްޔޭ ކިޔާފަ ހޯދަން ދާނީ ކޮންތާކަށް. ކައިފްގެ ބައްޕަ އުޅޭނީ ކޮންކޮން ބަޔަކާއެކުކަން އެނގެއެއްނު. އެމީހުންވާހާތަނެއް ކިހިނެއް އެނގޭނީ. ކިހިނެއް ހޯދާނީ... އެހެންނޫނަސް މިހާރު ވަރިހަމަ. އުޅޭތަނެއް ބަލާކަށް ވެސް އެނގޭކަށް ވެސް މަންމަ ބޭނުމެއްނޫން. ކައިފްއާއި ކެންޒާއަށް ހަމަޖެހިލެވޭނީ އޭރުން. އަނެއްކާ އޭނާ ހޯދަން އުޅެން ހަދައިގެން އިތުރު ދެރައެއްލިބިދާނޭތީ މަންމަ މާކަންބޮޑުވޭ." މިންނާ ހާމަކުރިއެވެ.\n"ދެން ނުވާނެ." ދުވާ މެޝިނަށް އަރާހުރި ކެންޒާ ބުންޏެވެ. އޭނާ މާނޭވާ ލަމުން ދިޔައިރު މީހާ ދާހިއްލާ ފޯވެފައި ހުއްޓެވެ. އޭނާ ކުރާ އާދޭހުގެ އަޑެއް ކައިރީގައި ހުރި ލައިތަށް ނީވޭ ކަހަލައެވެ.\nރޭގަނޑުގެ ކެއުން ތައްޔާރުކޮށް ނިމުމާއެކު ކެންޒާ ގޮވައިގެން ލައިތު އައީ އޭނާގެ އެޕާޓްމެންޓަށެވެ. ޖިމް ޖައްސާ އާލާތްތައް ވައްދާފައި ހުރި ކޮޓަރީގައި ލައިތުއާއެކު ކެންޒާ ކަސްރަތު ކުރުމުގައި އުޅޭތާ ގަޑިއެއްގެ އިރުވީއެވެ.\n"އަހަރެން މަރާލަންތަ ތިއުޅެނީ..." ނޭވާކުރުވެގެން ކެންޒާއަށް ވާހަކަދައްކަން ވެސް އުނދަގޫވިއެވެ. ކެންޒާއަށް ބަލަން ހުރި ލައިތު ބާރަށް ހޭންފެށިއެވެ.\n"މިތާ އޮށޯންނަންވީނު، އަހަރެން ސީޕީއާރް ދީފާނަން. މައުތް ޓު މައުތް..." ހެމުން ލައިތު ވާހަކަދެއްކިއެވެ. ކެންޒާ އަތްމަޅާލި ހިނދު އޭނާ އަރިއަޅައިލިއެވެ. ދުވާމެޝިނަކަށް އެރީ އަލަށްކަމަށްވާތީ އެއަށްވެސް ކެންޒާ އެހާ ނުފަރިތައެވެ. އެއަށް އެރީސުރެން އޭނާ ހުންނަނީ ބިރުންނެވެ. އެހެންހުއްޓާ އެއްއަތް ދޫކޮށްލުމުން މީހާގެ ހަމަގެއްލުނީއެވެ. ވެއްޓެން ދިޔަ ކެންޒާގެ ގައިގާ ލައިތަށް ހިފުނީ ކިރިޔާއެވެ.\n"ތެދުވިތަ؟..." ލައިތުގެ ގައިމައްޗަށްކަން ވެއްޓުނީ އެނގުމުން ނިކަން އަވަހަށް ކެންޒާ އަހާލިއެވެ. އަދި އަވަހަށް ތެދުވަން އުޅުނެވެ.\n"ޔޫ އާ ހެވީ..." ލައިތު ބުނެލިއެވެ.\n"އައި ނޯ... އެހެންވެއެއްނު މިއެހީ ތަނަކަށް ތަދުވިހޭ..." ކެންޒާ ތަންކޮޅެއް ބާރަށް ބުނެލިއެވެ. އަދި ލައިތުގެ ދެއަތް ފޮޅުވާލުމާއެކު އޭނާ އަވަހަށް ތެދުވެއްޖެއެވެ. ކެންޒާއަށް ބަލަން އޮވެ އޭނާ ހޭންފެށިއެވެ. ދާހިތްލައިގެން ތެމިފައި ހުރި ޓީޝާޓު ރަނގަޅުކުރަމުން ކެންޒާ ލޯއަޅާލިއެވެ.\n"ބަރުވިޔަސް ޕެންޑާ ތިހީކުރާހާ ބަރެއްނޫނޭ. އައި ލަވް ޗަބީ ގާލްސް... ޗަބީ ލައިކް އަ ޕެންޑާ..." ތެދުވަމުން ލައިތު ބުންޏެވެ.\n"މިރެއަށްވާވަރުވެއްޖެ... ދެން ނުވާނެ އަހަންނަކަށް..." ވަރުބަލިވެފައި ހުރި ކެންޒާ ބުންޏެވެ. ދުވާމެޝިނު ނިވާލުމާއެކު ލައިތު ކެންޒާއަށް ބަލާލިއެވެ. ނިންމާލަންވާނީ "ސްޓްރެޗިންގް" ހަދާފައިކަން ލައިތު ބުންޏެވެ. އެކަން ވެސް ކެންޒާއަށް ވީ ބުރައަކަށެވެ. ފަރުވާކުޑަކޮށްލައިފިނަމަ ލައިތު އޭނާއަށް އަދަބުދެއެވެ. ނޫނީ ބަދަލުގައި ކުރަން ޖެހެނީ ކޮންމެވެސް ލާނެތްކަމެކެވެ.\n"ވެއިޓް... ޓަވަލް ގެނެސްދޭނަން..." ގެސްޓްރޫމުގައި ހުރި ފާޚާނާ ކެންޒާއަށް ދެއްކުމަށްފަހު ލައިތު ބުންޏެވެ. ވެފައި ހުރި ވަރުބަލީގައި ކޮޓަރީގައި ހުރި ގޮނޑީގައި ކެންޒާ އިށީނެވެ. ލައިތު އެނބުރި އަންނަންދެނެވެ. ގިނައިރެއްނުވެ އޭނާ އައީ ކެންޒާ ބޭނުންވާނޭ ހުރިހާ އެއްޗެއް ހިފައިގެންނެވެ.\n"އަހަރެން ޔޫސްކުރާ އެއްޗެހި މިތާ ހުންނާނީ..." ލައިތު ހުރިހާ އެއްޗެއް ހިފައިގެން ފާޚާނާއަށް ވަންނަމުން ބުންޏެވެ.\n"ބޯ ވެސް ދާހިއްލާފަ ހުރީ. އިސްތަށިގަނޑު ތެމިފަ މިއޮތީ. ގެއަށް ކަންނޭނގެ ދާންވީ..." ކެންޒާ ބުންޏެވެ.\n"ފެންވަރާށޭ މިހުރިހާ އެއްޗެއް ގެނެސްދިނީ، ކަމުނުދަންޏާ ޕެންޑާ ބޭނުންކުރާ ވައްތަރުތައް ބުނެބަލަ، އަހަރެން އަތުވެދާނަން ގަނެގެން... ނުވާނެ ގިނައިރެއް، މިތާ ތިރީގަ ފިހާރަތައް ހުންނާނެ." ކެންޒާ ފޮނުވާލުމުގެ ގަސްދެއް ލައިތުގެ ނެތެވެ.\n"ގަންނާނެކަމެއްނެތް، ތި އޯކޭވާނެ..." ލައިތު ގަންނަން ހިނގައިދާނޭކަން ޔަގީންވާތީ ކެންޒާ އަވަހަށް ބުނެލިއެވެ.\n"އަހަރެން ވެސް ފްރެޝް ވެލަން މިދަނީ..." ކޮޓަރިން ނުކުންނަން ލައިތު އައެވެ. އޭނާ ދިއުމުން ދޮރު ތަޅުލާފައި އައިސް ފާޚާނާއަށް ކެންޒާ ވަނެވެ.\nމަޑުހޫނުކަމެއް ހުރި ފެނުން ހަށިގަނޑަށް އަރާމުކަން އިޙްސާސްވިއެވެ. އަވަސްއަރުވާލާފައި ފާޚާނާއިން ނުކުންނަ ހިތެއް ވެސް ކެންޒާ ނުވިއެވެ. އެހެންވިޔަސް އެގޮތުގައި ނުހުރެވޭނެކަން އެނގޭތީވެ އޭނާ ފެންވަރައިގެން ނުކުތެވެ. ތުވާލި ކިތަންމެ ބޮޑު ނަމަވެސް ހަށިގަނޑު ވަށާޖެހޭ ގޮތެއްނުވިއެވެ. ފާޚާނާ ދޮރުހުޅުވާލިއިރު އެނދުމަތީ އިން ލައިތު ކެންޒާއަށް ފެނި ވަގުތުން ދޮރުކައިރިކޮށްލެވުނެވެ. އުނުގައި އޮޅާލެވިފައިވާ ތުވާއްޔާއެކު އޭނާ އިންއިރު އިސްތަށިގަނޑުން ރަނގަޅަށް ފެން ނުހިކެއެވެ.